މުސްތޮގެ ރިވާޔަތްތައް 2: ޙައްޤުވެރިޔާ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ މުސްތޮގެ ރިވާޔަތްތައް 2: ޙައްޤުވެރިޔާ\nދުވަސްތައް މާޒީވެ ދަނީއެވެ. އެއާއި އެކު ދުނިޔެވެސް ދަނީ ބަދަލުވަމުންނެވެ. މީހުންގެ އުޅުމަށާއި ގުޅުމަށްވެސް ބަދަލުތަކެއް އާދެއެވެ. ހެދުން އެޅުމުގެ ވައްޓަފާޅިއަށާއި ވާހަކަދައްކާ ބަހުރުވަވެސް ބަދަލުވެއްޖެއެވެ. ބަދަލުވަމުންދާ ދުނިޔޭގެ އޮއިވަރުގައި ކުޑަކުޑަ ދިވެހިރާއްޖެވެސް ޖެހި، ދުނިޔެ ދާމަގުން ކުރިއަށް އޮވެގެން ދެއެވެ.\nމިހާރު މާލެއަކީ މީގެ ވިއްސަކަށް އަހަރު ކުރިން ފެންނަން އޮތް މާލެއެއް ނޫނެވެ. އެއަށްވުރެ މާރީތި ކުރިއަރާފައިވާ ހަރަކާތްތެރި މާލެއެކެވެ. މަގުތަކާއި ގެތައްވެސް ފެންނަލެއް ވަރަށް ޗާލެވެ. މިސްކިތްތަކާއި ރީތި މައިޒާންތަކެވެ. އަދި އެކި މަރުހަލާތަކަށް ކިޔަވައިދޭ މަދަރުސާތަކެވެ. މީހުންނާއި ދުއްވާތަކެތިވެސް މާލޭގެ މަގުމަގުމަތިން ފެންނަނީ ހައިރާން ވާހާ ގިނައިންނެވެ. އެކި ފުރަފުރައިގެ މީހުންނާއި ކުދިންނެވެ. އެއެންމެންގެވެސް އެ ހުންނަ ރީތި އޮޅަލި ހަންގަނޑާއި އެހަމާއި ގުޅޭ ކުލަކުލައިގެ ރީތި ހެދުންތަކުން ޒީނަތްތެރިވެގެންނެވެ. އޭގެ އިތުރުން ތަފާތު އެކިކުލަކުލައިގެ ބިދޭސީން ފެންނަލެއްވެސް މަދެއްނޫނެވެ.\nމެންދުރުން އަނބުރައި ދެގަޑި ބައިގައި ހުޅުލޭގެ ވައިގެބަނދަރަށް ޖައްސަން އޮތް އަލިޓާލިއާ ގެ ފްލައިޓުން މިއަދު، އިޓަލީވިލާތުގެ މާބޮޑު މުއްސަންޖަކު ރާއްޖެއަންނަވާހަކަ ނަސަންދުރަ ޕެލަސް ހޮޓަލްގައި މަސައްކަތްކުރާ އެންމެންވެސް އޮތީ އަޑު އަހާފައެވެ. އޭނާގެ ނަމަކީ މރ. މޮރިސް އެވެ. ޖަމީލް މޮރިސްއެވެ. މުސްލިމެއްވެސް ތޯއްޗެކެވެ. ނަމުން އެކަހަލަ އެއްޗެއް ދޭހަވެއެވެ. އެހެން ނޫނީ އެއީ އަރަބި ނަސްލުގެ އިޓަލީ މީހަކަށް ވުން ވެސް އެކަށީގެން ވެއެވެ.\nއަލިޓާލިއާގެ ފްލައިޓް ރާއްޖޭގެ ސަރަޙައްދަށް ވަނީންސުރެ މރ. މޮރިސް، އެރީތި ކުދިކުދި ރަށްތަކަށް ބެލުން ހުއްޓައެއް ނުލައެވެ. ބޯޓުގެ ކުޑަދޮރުން އޭނާ އެރަށްތަކަށް ބަލަމުން ދިޔައިރު މޫނުމަތިން މާބޮޑު އުފާވެރިކަމެއް ފާހަގައެއް ނުކުރެވެއެވެ. އަދި ކިއެއްތަ އޭނާގެ އަގުބޮޑު އަވިއައިނުން މޫނުގެ ބޮޑުބައެއްވަނީ ފޮރުވިފައެވެ. އުމުރުން 60 އަހަރު ވީއިރު މރ މޮރިސް ދުވަހަކުވެސް ކާވެންޏެއް ނުކުރެއެވެ. އޭނާގެ މުޅި ޒުވާން އުމުރު ނަގާލީ ލާރި އެއްކުރުމުގައެވެ. އެކަންތައް މިއަދު އޭނާއަށް މާ ރަނގަޅަށްވެސް އެވަނީ ޙާސިލްވެފައެވެ. މިދަތުރުގައި އޭނާއާއި އެކު ގެނައީ އޭނާގެ ޚާއްސަ ވަކީލާއި ނަރުހެކެވެ. އޭނާ ގެ މަންޒިލަކީ ސީދާ މާލެއެވެ. އެއީވެސް އަޖައިބެކެވެ. ދުނިޔެމަތީގެ ފިރްދައުސްގެ ނަމުން މަޝްހޫރުވެފައިވާ ރާއްޖޭގައި އެހާ ބައިވަރު ރިސޯޓުތައް އޮއްވާވެސް މީނާ މި އަންނަނީ މާލެއަށެވެ.\nބޯޓު ހުޅުލޭގެ ރަންވޭގައި ޖައްސައިފިއެވެ. އަދި އޭގެ ދުވެލި މައިތިރިވަމުން އައިސް އެންމެފަހުން ހުއްޓިއްޖެއެވެ. އެއާއިއެކު ދަތުރުވެރިންނަށް އުފާވެރިދަތުރަކަށް އެދެމުން ބޯޓުގެ ދޮރުތައްވެސް ހުޅުވިއްޖެއެވެ.\nމރ މޮރިސް އާއި އޭނާގެ ދެ އެހީތެރިންވެސް ބޯޓުން ފައިބައިފިއެވެ. އެއާއިއެކު ހުޅުލޭގެ ތެތް ހޫނު ވައިރޯޅިތައް މރ މޮރިސްގެ ގައިގައި ފިރުމަންފެށިއެވެ. އެވަގުތު އޭނާއަށް ބުނަންނޭނގޭކަހަލަ އަސަރުތަކެއް ކުރިއެވެ. ބިމައްތިރިވެ އެބިންގަނޑުގައި ފުރޮޅިގަންނަން އޭނާގެ ހިތައް އެރިއެވެ. އެ ބިމުގެ ވެލިގަނޑުތެރެއަށް އޭނާގެ ހަށިގަނޑު ވިރާނާވެ ދާނެނަމައޭ އޭނާގެ ހިތަށް އެރިއެވެ. އެއާއެކު އޭނާގެ ފަނާވަނިވި ހަށިގަނޑުވެސް އޭގެ އަސްލާއި އެކުވެ ހިނގައިދާނެއެވެ.\nއަވިއައިނު ހިއްލާލުމަށްފަހު ކުޑަކުޑަ ރުމާލަކުން އޭނާ ދެލޯ ފޮހެލިއެވެ. އެއަށް ފަހު ލަފާމީހުންގެ ގިމަތައަށް ވަންނަން ދިޔަ މީހުންނާއެކު އޭނާވެސް ވަދެގެން ހިނގައްޖެއެވެ.\nއަނެއްކާވެސް މީގެ ދިހަ ވަރަކަށް އަހަރު ކުރިއަށް ޖެހިލާނަމެވެ. ހުދުބޯގަންވިލާގެއަކީ ވަރަށް އާދައިގެ ގޮތަކަށް ހުރި ގެއެކެވެ. ގޭގެ އެއްބައި ރާނާފައި ހުރި އިރު ބޮޑުބައި ހުރީ ޕްލައިވުޑު ފިލައިން ހަދާފައެވެ. އެކަމަކު ބަލާބެލުމަށް ރީތި ހިތްފަސޭހަ ގެއެކެވެ. ގޭގެ އަހުލުވެރިންގެ ސާދާކަމާއިއެކު ވެސް އެމީހުންގެ އުޅުން ހުންނަނީ ވަރަށް ފުއްދުން ތެރިކޮށެވެ. އުމުރުން ފަންސާހަކަށް އަހަރުވެފައި ވާ ނަސީމާއްތަ އަކީ މިންވަރަށް އީމާންވާ ރަނގަޅު ހެޔޮލަފާ އަންހެނެކެވެ. އޭނާގެ ދެ ފިރިހެން ކުދިން ތިބެއެވެ. ދޮށްޓަށް ހުންނަނީ ހާރޫނެވެ. ހަގަށް ހުންނަނީ މުސްޠަފާއެވެ. ހާރޫނުގެ ބައްޕަ ވަނީ ވަރަށް ކުރިން ނިޔާވެފައެވެ. މުސްތަފާ އަކީ ނަސީމާއްތަ އަލިބެއާ އިނދެގެން ލިބުނު ކުއްޖެކެވެ. އަލިބެއަކީ ގޭދޮށު މިސްކިތެއްގެ މުދިމަކަށް ހުންނަ ދީންވެރި މުރާލި މީހެކެވެ. ފަހަރެއްގައި ވެސް އޭނާއަކީ ދޮންބައްޕަ ކަމެއް ހާރޫން އިޙްސާސްކުރާކަށް ނުޖެހެއެވެ.\nހާރޫނުގެ އުމުރުން 20 އަހަރު ވީއިރު އޭނާ އުޅެނީ އޮފީހެއްގެ އާދައިގެ މުވައްޒަފަކަށެވެ. ގުރޭޑު 10 ގެ ފެންވަރަށް އޭނާވެސް އެހެރީ ކިޔަވައިގެންނެވެ. މިހާރު ގޭގެ ބޮޑުމީހަކީވެސް އޭނާއެވެ. އަލިބެ ވެސް އެއްވެސް ކަމަކާ މާބޮޑަކަށް އަޅައެއް ނުލައެވެ. މުސްތަފާގެ ހުރިހާ ކަމަކާވެސް ޒިންމާވާ ބޮޑުމީހަކީ މިހާރު ހާރޫނެވެ. އެއީ މާ ފަސޭހަ ކަމެއްވެސް ނޫނެވެ. އުމުރުން 14 އަހަރު ވެފައި ވާއިރު އޭނާގެ ކަންތައް އުޅެނީ ފުކެއް މަތީގައެވެ. ދޭތެރެއަކުން މަދުރަސާގެ ކޮންމެސް ޝަކުވާއެއް އަޑުއަހަން ޖެހެއެވެ. ބެލެނިވެރިއެއްގެ ހައިސިއްޔަތުން މުސްތަފާގޮވައިގެން ދާންޖެހެނީ ހަމަ ހާރޫނަށެވެ. އޭގެ އިތުރުން ގޭގެ ފޯނު ބިލްވެސް އުޅެނީ ތަންކޮޅެއް މަތީގައެވެ. މުސްތަފާއަށް ހީވާގޮތުން އޭނާއަކީ މިހާރު މާ ބޮޑު މީހެކެވެ. 14 އަހަރުވީއިރު މުސްތަފާ އެތައް އަންހެން ކުދިންނަކާއި ރައްޓެހިވެ ރުޅިވެފައި ވާއިރު އޭނާގެ ބޭބެ ހާރޫނު އަދިވެސް އެކަހަލަ ކަމަކާ ވިސްނިހެނެއް ހީއެއް ނުވެއެވެ. ނުވިސްނަނީއެއް ވެސް ނޫނެވެ. އަދި އެހެން މީހުނަށް އެކަންތައްތައް ރޭކައި ނުލަނީއެވެ.\nމުސްތަފާގެ ލާނެއްކަމާއި ހަލަބޮލިކަމާއެކުވެސް ހާރޫން އޭނާގެ ކޮއްކޮއަށް އިތުބާރު ކުރެއެވެ. ސަބަބަކީ މުސްތަފާގެ މިޒާޖު އެކަހަލަ ގޮތަކަށް ހުއްޓަސް އޭނާއަކީ ވިޔާނުދާ ކުއްޖެއް ނޫންކަން ހާރޫން ދަންނަކަމެވެ. މައްސަލައަކީ އޭނާ އުޅޭ ގޮތުން އޭނާގެ ކިޔެވުމަށް ބުރުލެއް އަރާފާނެކަމެވެ. އެއާއި އެކުވެސް ހާރޫނު އެންމެ ހިތް ހަމަ ޖެހޭ ކަމަކީ މުސްތަފާގެ އެކުވެރިންނަކީ ލަފާ ކުދިބަޔަކަށް ވާކަމެވެ. ރިޒާއާއި ޒަކަރިއްޔާއާއި އަދިވެސް ދެތިން ކުއްޖަކު އެބައިގައި އުޅެއެވެ. އެ އެންމެންނަކީވެސް ކިޔެވުންވެސް ރަނގަޅު، މަދަރުސާގެ ހަރަކާތް ތަކުގައި ވެސް ބައިވެރިވެއުޅޭ ކުދިންނެވެ. އޭގެ ތެރެއިންވެސް އެންމެ ނުކިޔަވާ އުޅެނީ ހަމަ މުސްތަފާއެވެ. ނަމަވެސް އޭނާއަކީ ޕްރިފެކްޓެކެވެ. ސަބަބަކީ އެކުގައި އުޅޭ ކުދިން ކަމާއިމެދަކު ޝައްކެއްނެތެވެ. އެ މީހުންނާއިއެކު އުޅޭތީ މަދަރުސާގެ ހަރަކާތްތަކުގައި އޭނާއަށް ވެސް ބައިވެރިވެވެއެވެ. މަޖައްލާ ނެރޭއިރު އެކަމުގައިވެސް އަވަދިނެތި އޭނާ އުޅެއެވެ. ދުވަހަކު މަޒުމޫނެއް ޅެމެއް އެއްޗެއް ހަދާފައި ނެތަސް އޭނާގެ ވަރަށް ބުރަ މަސައްކަތްތައް އެފަދަ ކަންތައްތަކުގައި އޮވެއެވެ. އެހެން ނަމަވެސް އޭނާގެ ފާހަގަވާ އެއްކަމެއް އޮވެއެވެ. ކުޅިވަރުގެ މައިދާނުގައި އެއީ ބަޠަލެކެވެ. އިދިކޮޅުޓީމު ޖެހިލުންވާ ވަރުގަދަ ފަހުލަވާނެކެވެ. ބައި ކުދިންނަށް، ދޫކޮށްލެވެން ނެތް ރަނެކެވެ.\nއެއްދުވަހެއްގެ ހަވީރު ހާރޫން ގެއަށް އައި އިރު މުސްތަފާ އޭނާގެ ގުރޫޕު އެއްކޮށްގެން މާ އޮލަ ވާހަކައެއް ދައްކަނީއެވެ. ޒަކަރިއްޔާގެ އަތުގެ ކުޑަހުޅުގައި ބެންޑޭޖެއް އޮޅާފައި އޮތެވެ. އެމީހުން ހީހީފައި އެދައްކާ ވާހަކައެއް ދައްކަނީ މަޑެއްކޮށެއް ވެސް ނޫނެވެ. މަންމަގެ ފަހާފޮށި ކައިރީގައި ހުރި އަނދަރާދަގޮނޑިއެއްގައި ހާރޫނު އިށީނެވެ. އަދި އެތާ އޮތް ނޫސްގަނޑެއް ނަގާ، މަތިމަތިން ސުރުޚީތަކަށް ބަލާލިއެވެ. ނަމަވެސް އެމީހުން އެދައްކާ ވާހަކައެއްގެ މަޖާކަމުން އެކަމަށް ވެސް ކަންފަތެއް ދީގެން އިނދެވުނެވެ.\n" މުސްތޮ ކުރީ ދުވަހު ފަޔަށް ތަދުވެގެން ދަނޑުންފޭބި އިރު ކޮރުޖަހަމުން ދިޔަގޮތުންނޯ މަރީގެ ހިތް ހަލާކުވީ..."\nއެންމެން އެކީގައި ޕަކަޕަކަ އަޅާފައި ހީގަތެވެ.\n" މޮޔަވީތަ..؟ "\nވީ ފޫއްސަކުން މުސްތަފާ ބުންޏެވެ.\n" ޒަކޭ އެހެންވެ އަޅައިގެން އުޅޭ ބެންޑޭޖެއް އެއީ.. ދެން ބިޓުންނަށް ހީވާނެއްނު މީ މާ ސްޕޯރޓީ މީހެކޭ..."\n" އެހެން ދޯ.. އެހެން ވީމަ ތި މަރީއަކު ކައިރިއަށް ޒަކޭ ފޮނުވަން ވީނުން.. ތިހިރަ ބެންޑޭޖުގަނޑުގަ މިފަހަރު މަރީ އަޅައި ނުގަނެއެއް ނުދާނެ.."\nއަނެއްކާވެސް އެންމެން އެކީގައި ހޭންފެށިއެވެ.\n" ތަހޫ ކައިރީގަ ބުނޭ މަރީއަށް ވިސްނައިދޭށޭ.. މަ މިއުޅެނީ މިހާރުވެސް ފާތުން ނުނެގިގެން.. އެހެން ނޫނަސް ތި މަރީއަކީ ތީ ބޮޑު ކޫޑިއެއް ނު.."\nމިހެން ބުނާއިރު މި މުސްތަފާއަށް ވުރެ ބޮޑު ކޫޑިއެއް ތާކު ވަކި އުޅޭ ބާވައެވެ. ހަގީގަތަކީ ފިރިހެން " ކޫޑިއެއް" އަދި މިހާތަނަށް ދުނިޔެއިން ފެނިފައި ނުވާކަމެވެ.\nމި މީހުން މިނޫން ކަމަކާއި މެދު ވިސްނާ ބާވައޭ ހާރޫންގެ ހިތަށް އެރިއެވެ. އޭނާ ވެސް އެ އުމުރުގައި އަންހެން ކުއްޖަކާހެދި ހޭބަލިވެގެން އުޅުނެވެ. އެކަމަކު އެއީ މިނިސްޓަރެއްގެ ދަރިއެއް ވިއްޔާއެވެ. ވީމާ އަނގައިން ބުނެލާކަށް ވެސް ނުކެރެއެވެ. އޭނާއަކީ އެމީހުންނާ އެކަށޭނަ މީހެއްވެސް ނޫނެވެ. އެއަށް ވުރެ މާ އާދައިގެ މީހެކެވެ. މުއްސަނދިންނާއި ސަރުކާރުގެ މަތީ މީސްމީހުންގެ ދަރިން އެހާ ރީތީ ކީއްވެ ބާވައޭ އޭނާގެ ހިތަށް އަރައެވެ. ހަގީގަތުގައި އެހެން ކުދިންނާ އަޅާ ބަލާއިރު އެކުދިންވެސް ވަކި ރީތީއެއް ވެސް ނޫނެވެ. އެކުދިންނަށް ވިޓަމިން ހުރި ރަނގަޅު ކާނާ ކެވޭތީ ހަންގަނޑު އޮމާނީއެވެ. އަގުބޮޑެތި ގަހަނާއާއި ރީތި ހެދުން އެޅޭތީ ހިތްދަމައިގަންނަ ގޮތް ބޮޑީއެވެ. އެހެންވީމާ ޅަފުރާގެ ފިރިހެންކުދިންނަށް އެހެން އަންހެން ކުދިންނަށް ވުރެ އެ ފަންތީގެ ކުދިން މާރީތިހެން ހީވަނީއެވެ.\nހާރޫނު ހިތާވެގެން އުޅުނު ކުއްޖާއަށް ކިޔަނީ މައުސޫމާ އެވެ. ގޯސް ކުއްޖެއް ނޫނެވެ. ވަރަށް ހިތްތިރި ރަހުމަތްތެރި މިޒާޖެއްގެ ކުއްޖެކެވެ. އޭނާ ހާރޫނާއި ވާހަކަ ދައްކާ އުޅުނެވެ. ފެނުނީމާ ހީލައެވެ. އެ ހީލުމުގައި ވަނީ ކޮން މާނައެއް ކަމެއް ހާރޫނަކަށް ނޭނގެއެވެ. އޭނާގެ "ފިނޑިކަން" އެއަށްވުރެ ބޮޑެވެ. ނަމަވެސް މިހާރު އެ މައުސޫމާއެއް ނެތެވެ. އޭނާ ވީ މާދުރުގައެވެ. ރާއްޖޭން ބޭރުގައެވެ. އޭނާގެ މުޅި އާއިލާ މިހާރު ދިރި އުޅެނީ ލަންޑަނުގައެވެ. މުސްކުޅިވެ ސިއްޙީ ހާލަތު ހުރިގޮތުން މިނިސްޓަރުކަން ދޫކޮށްލާފައި ހުރިއިރުވެސް އޭނާގެ ބައްޕަގެ ޢިއްޒަތްތެރިކަމަކަށް ބަދަލެއް ނާދެއެވެ.\nދުވަސްތައް ފާއިތުވަމުން ދިޔައެވެ. މިހާރު ހާރޫންގެ އުމުރުން ވެސް 25 އަހަރުވެއްޖެއެވެ. އަދި މުސްތަފާވެސް މަދަރުސާ ނިންމާފައި މިހާރު ވަޒީފާއަށް ނުކުންނަން ފަށައިފިއެވެ. ދެ ފިރިހެން ދަރިންވެސް ބޮޑުވެ ވަޒީފާއަށް ނުކުންނަން ފެށުމުން ނަސީމާއްތަ ވެސް މިހާރު ހުންނަނީ ވަރަށް ހިތްހަމަޖެހި އުފަލުންނެވެ. ނަމަވެސް ދޮށީ ފިރިހެން ދަރިފުޅު އަދިވެސް ކާވެންޏެއް ކުރަން ނޫޅޭކަމުގެ ފޫހި އިޙްސާސެއް އަބަދުވެސް އޭނާގެ ހިތުގައި އޮވެއެވެ. އެ ނޫނީ އޭނާ މިހާރު ވިސްނާ އެހެންކަމެއް ނެތެވެ. ކަން މިހެން އޮއްވާ މުސްތަފާ އެއްދުވަހަކު ދިން ޚަބަރަކުން އެންމެން ދިޔައީ ސިއްސައިގެންނެވެ.\n" މަންމާ .. ދެން އަބަދު ތިހެން އެކަނި މައި އެކަނި ބަދިގެ ތެރޭގަ ކިހާދުވަހަކު އުޅެން ކަމަށް ތަ ތި ވިސްނަނީ..؟ "\nރިހަ ބޯތައްޓެއް ހިފައިގެން ނަސީމާއްތަ އައިސް ކާމޭޒު ދޮށަށް ހުއްޓުނުއިރަށް މުސްތަފާ ބުނެލިއެވެ.\nއެވަގުތު އަލިބެއާއި ނަސީމާއްތަ ވެސް ބަލާލީ ހާރޫނުގެ މޫނަށެވެ. އެންމެނަށް ވެސް ހީވީ އެއީ ހާރޫނަށް އެއްލި ގަލެއް ކަމަށެވެ.\n" ދޮންބެއަކަށް ނުވާނެ ކަމެއް.. މަ މިހާރު ގޮތެއް ނިންމައިފިން.. މަންމަ ތިހާ ބުރަކޮށް އުޅޭ ތަން ބަލާކަށް ދެނެއް މަށަކަށް ނުހުރެވޭނެ.."\n" ވާސަރީ.. އެހެން ދޯ ވަނީ.. ދެން ތިހާ ދުރުން ދުރުން ނޫޅެ ތި ނިންމި ގޮތެއް އަޅެ ބުނަންވީނުން.."\nނަސީމާއްތަ މާ އުފަލަކުން ހުރެ އެހެން ބުނި އިރު ބައްތިރީސް ދަތް އެކީގައި ފެނުނެވެ. ހާރޫނު ގާތަށް ވެސް ފާޑެއްގެ ހިންޏެއް އައެވެ. އަލިބެ އަށް އިނދެވުނީ އަނގަޔަށް ލީ ބަތްސުވާވެސް ހަފާލަން ހަނދާން ނެތިފައެވެ.\n" މަ މިއުޅެނީ މީހަކާ އިންނަން މިހާރު.. މަންމައަށް ވެސް އެނގޭނެ އޭނަ.. ވަރަށް ރަނގަޅު ކުއްޖެއްނު.."\nއެއީ ތެދެކެވެ. މުރީހާ އަކީ ވަރަށް އުޅުންހުރި، ރަނގަޅު، ހަރުދަނާ ކުއްޖެކެވެ. މުސްތަފާ އެކަކާ ރައްޓެހިވެ އަނެކަކާ ރައްޓެހިވަމުން ގޮސް އެންމެފަހުން އިންނަން އެ އުޅެނީ ހަމަ ވަރަށްވެސް ރަނގަޅު ކުއްޖަކާއިއެވެ.\nއޭނާ އެވާހަކަ ދެއްކިތާ މާ ގިނަ ދުވަހެއް ނުވެއެވެ. މުރީހާ އާއި އިންދެގެން ގެއަށް ގެނެސްފިއެވެ. އަދި މުރީހާ ގޭތެރެއަށް ހޭނޭކަށް ވެސް މާގިނަ ދުވަހެއް ނުނެގިއެވެ. މިހާރު އެންމެންގެ އެއްޗެހި ދޮވެ ގޭތެރެ ކުނިކަހާ ކައްކާ ހަދަނީ އޭނާއެވެ. ވަރަށް ކަންތައްތައް ދަންނަ ކުއްޖެކެވެ. ދޫހެލޭ ކެރޭ ވެސް ކުއްޖެކެވެ. ދިވެހިން އާއްމުކޮށް ކައްކާ ބާވަތްތަކުގެ އިތުރުން ތަންކޮޅެއް މިޒަމާނުގެ އެއްޗެހިވެސް އޭނާއަށް ކައްކަން އެނގެއެވެ. ކޮންމެ ދުވަހަކު ނިދުމުގެ ކުރިން އާފަލެއް ކާން އޭނާ އޮންނަނީ މައިދައިތަ އަށާއި ބަފައިބެއަށް އަންގާފައެވެ. އަދި ބަފައިބެ ފަތިސްނަމާދުން ފައިބައިގެން ގެއަށް އަންނަ އިރަށް ސައިދީފައި އަލިބެގެ ދެމަފިރިން ގެއިން ބޭރުކުރެއެވެ. ދެން އެ ދެމީހުން އަންނަނީ ލޮނުޒިޔާރަތްކޮޅުގައި ކަސްރަތަށް ހިނގާފައެވެ. މިއީ ހައްތާވެސް މުރީހާ އައިފަހުން އެމީހުންގެ ދިރިއުޅުމަށް އައިހާ ބަދަލުތަކެވެ.\nމުސްތަފާގެ ކާވެންޏަށް އެއް އަހަރު ވީއިރު އޭނާއަށް ކުއްޖަކު ލިބިއްޖެއެވެ. އެކުއްޖާގެ ނަމަކަށް ކީ ޢުމަރެވެ. އެއީ އޭނާގެ އެކުވެރި ޒަކަރިއްޔާ ދިން ނަމެކެވެ. ޒަކަރިއްޔާއަކީ ނުލަފާ މޮޅެތި ވާހަކަ ދައްކަން ދަންނަ ޒުވާނެކެވެ. މުރީހާ ވިހައިގެން ގެއަށް ގެނައިންސުރެ ކުޑަސޮރު ހުއްޓާލަނީ މަދު ފަހަރަކުއެވެ. އެއީވެސް އޭނާގެ މަންމަ ގާތުގައެވެ. އެހެން މީހަކު އަތް ލާއިރަށް ހަމަ ރޮނީއެވެ. އެވަރު ކުއްޖަކަށް އެހެން މީހަކު އަތްލާއިރަށް ރޯން އެނގޭކަންވެސް މޮޅެވެ. މިކަމާހެދި މުސްތަފާ އެކުއްޖާދެކެ ގަންނަނީ އަމަށަކު ބިރެއް ނޫނެވެ.\n" މި މުސްތޮގަނޑަށް ނުކެރޭނެ މިސޮރު ބާއްވާފަ އޮންނަ މަގަކުން ހިނގަންވެސް.. ކިހާ ބޮޑުކަމެއް ދެން.."\nމުރީހާ އެސޮރު އުނގަށް ލައިގެން އިނދެފައި އެހެން ބުނި އިރު ޒަކަރިއްޔާވެސް ގޭގައި އުޅެއެވެ.\n" މުރީ ބުނަންތަ.. ތީ އާކަމެއް ނޫން.. ޢުމަރުގެފާނު ހިންގަވާ މަގަކުން އިބިލީހަށްވެސް ހިނގަން ނުކުރޭ ކަމަށް ވަނީ.."\nޒަކަރިއްޔާ އެހެން ބުނާއިރަށް އެންމެން ހޭންފެށިއެވެ. ހާރޫނު ކައިރިއަށް އައި ހިނިން އަނގަފުރާ އަޅާފައި ހުރި ފޯއްތައް ކަރުތެރެއަށް ގޮސް މުޅިން ކޮށިއަރައިފިއެވެ.\n" ދެން ތިބުނީ މަށަކީ މީ އިބިލީހޭތަ؟ "\nމުސްތަފާ ނިކަން ރުޅިއައި ކަމަށް ހަދާފައި ހަޅޭލައިގަތެވެ. އެއަޑަށް ކުޑަސޮރު މާ ބާރަކަށް ރޯންފަށައިފިއެވެ. އެކަމާ އޭނާ ގަންނާ ކުރެއްވި ބިރުން އަވަހަށް އެތަނުން ނުކުމެގެން ހިނގައްޖެއެވެ. ޒަކަރިއްޔާ ހަމަ ޗަކަޗަކަ އަޅާފައި އިނދެގެން ހެނީއެވެ. ހާރޫނު ކޮށިއަރައިގަނެގެން އުޅޭތީ ނަސީމާއްތަ އޭނާގެ ބުރަކަށީގައި ތަޅަންފެށިއެވެ. ކޮންމެއަކަސް އެ ހާދިސާއިން އެންމެންނަށް ވެސް ވިސްނުނީ ދަރިފުޅަށް ކިޔަން އެންމެ ރަނގަޅު ނަމަކީ ޢުމަރުކަމެވެ.\nއެއްދުވަހެއްގެ މެންދުރުގަޑީގައި ކުޑަސޮރުގެ ފޮތިތައް ހިއްކަން އަޅަންވެގެން އުޅެނިކޮށް ނަސީމާއްތަ މޫނުމައްޗަށް އަނދިރިވާގޮތް ވިއެވެ. ދެން އެތާ ކޮޅަށް ނުހުރެވިގެން އައިސް ޖަނބުރޯލުގަހުގެ ހިޔަލުގައި ހުރި ޖޯލިފަތިން ޖޯއްޔެއްގައި އޭނާ އިށީނެވެ. އަދި އެއީ ގަދަ އަވީގެތެރެއަށް ނުކުތުމުން ވީގޮތެއްކަމަށް ބަލާފައި ހިތްހަމަ ޖައްސާލިއެވެ. އިރުކޮޅަކުން ރަނގަޅުވެއްޖެހެން ހީވިއެވެ. ދެން އަނެއްކާވެސް ކުރަން އުޅުނު ކަންތަކައިގެން އޭނާ މަޝްޣޫލު ވެއްޖެއެވެ.\nނަމަވެސް ނަސީމާއްތަ އަށް މިހާރަކަށް އައިސް މާގިނައިން މިހެން ވާންފަށައިފިއެވެ. މާގިނައެއްކޮށް ބޮލެއްގައިވެސް ރިއްސަނީއެވެ. ދޭތެރެއަކުން ރަނގަޅުވެސް ވެއެވެ. އެކަމަކާ ހެދި ފަތިހު ހިނގާކަށް ވެސް ނުދެވެއެވެ. މި ހުރިހާ ކަމެއް މުރީހާ ދުވަހުން ދުވަހަށް ނޯޓުކުރަމުން ދިޔައެވެ. އަދި މީގައި ކޮންމެސް ނުބައެއް އުޅޭކަން އޭނާއަށް ވިސްނިއްޖެއެވެ.\nއެއްދުވަހެއްގެ މެންދުރު ކައިގެން މުސްތަފާއާއި ހާރޫނު ނުކުތްތަނުން މުރީހާ ގޮވާލިއެވެ.\n" ދޮންބެ އައިސްބަލަ މިކޮޅަށް.."\nމުރީހާގެ ގޮވާލުމުގައި ހުރި ރާގުން، ކަރަންފުލެއްވެސް އަނގަޔަށް ނުލައި ހާރޫނު އެތަނަށް ދިޔައެވެ. އަދި މެދަށް އެއް ޖޯލި ދޫކޮށް ދެން ހުރި ޖޯލީގައި އިށީނެވެ. މުރީހާ ވައި އަޑުން ފާޑެއްގެ ވާހަކަތަކެއް އޭނާ ކައިރީގައި ދައްކަން ފެށިއެވެ. އެއާއެކު ހާރޫނު ގެ ނިތްކުރިއަށް ކަންބޮޑުވުމުގެ ރޫތަކެއް އަރަމުން ދިޔައެވެ. އެހެން އިނދެފައި އެންމެ ފަހުން ބުންޏެވެ.\n" އެހެންވީމަ މިރޭ މަންމަ ގޮވައިގެން ހޮސްޕިޓަލަށް ދާން ތިޔަ ވީ .."\n" އާނ .. ލަސް ކޮށްގެން ކަމަކު ނުދާނެ.."\nމުރީހާ އެބަހަށް ތާއީދު ކުރިއެވެ.\n" ބުނަން.. ޑރ ސައީދަށް ދައްކަންވާނީ.. އެއީ މިހާރު މާލޭގަ ހުރި އެންމެ ރަނގަޅު ޑޮކްޓަރު.. އަންހެން ޑޮކްޓަރެއް.."\n" އަންހެނުންނަށް ސައީދު ވެސް ކިޔާތަ؟ "\n" ތިޔެއް ނޭގެ މަށަކަށް... އެހެން އޭނާއަށް ކިޔާ އުޅެނީ ... ވެދާނެ ފަހަތު ނަން ކަމަށްވެސް .."\n" އެހެން ދޯ.. އޯކޭ އެހެންވީމަ.. ޑޮކްޓަރުސައީދަށް އެހެން ވީއިރު ދެން ދައްކާނީ.."\nއެރޭގެ އަށެއް ޖެހި އިރު ހުދުބޯގަންވިލާގެ ކައިރިން ޓެކްސީއެއް ބަރުގޮނު އަޅަންފަށައިފިއެވެ. ދެން މުރީހާ އޭނާގެ ގަދަ އަޑުން ޓެކްސީ އައި ވާހަކަ މުޅި ގޭތެރެއަށް އިއްވާލިއެވެ. އެއިރު މުރީހާ އޮތީ މުސްތަފާ ފޮނުވައިގެން ނަންބަރެއްވެސް ނަންގުވާފައެވެ. ދެން ލަހެއް ނުކޮށް ހާރޫނާއި އޭނާގެ މަންމަ، ނުކުމެގެން ގޮސް ޓެކްސީއަށް އަރައިފިއެވެ. ހަމަ ވަގުތުން ހަސްފަތާލާ ދިމާއަށް އެ ކާރު މިސްރާބު ޖެހިއެވެ.\nއެތަކެއް ބަލިމީހުންގެ ތެރޭގައި ހާރޫނުގެ ދެމައިންވެސް އެމީހުންގެ ނަންބަރަށް ގޮވަންދެން އިންތިޒާރުގައި ތިއްބެވެ. އެއިރު ޑޮކްޓަރު އިންނަވާ ކޮޓަރީގެ ބޭރުގައި ހަރުކޮށްފައި ހުރި ނަންފިލާގަނޑުގައި ބޮޑު އަކުރުން ޑރ މައުސޫމާ ސަޢީދު ޖަހާފައި އޮތެވެ. އެ ނަން ފުރަތަމަ ފަހަރަށް ފެނުމުން ހާރޫންގެ ގައިން ހީބިހި ނަގައިގަތެވެ. އެއީ މީގެ ދުވަސް ތަކެއް ކުރިން އޭނާގެ ހުވަފެންތަކުގައި ރަނިކަން ކުރި ނަމެކެވެ. ހަމަ އެކަނި އެ ނަމެވެ. މައުސޫމާ ސަޢީދެވެ. ފަހަރެއްގައިވެސް މި ޑޮކްޓަރަކީ އެ މައުސޫމާ އަށް ވުމަކީ އެހާ ގާތްކަމެއް ނޫނެވެ. އޭނާގެ މައުސޫމާއަކީ މިހާ މަޝްހޫރު ޑޮކްޓަރެއްނަމަ އެކަން އޭނާއަށް ނޭނގިއެއް ނޯތީހެވެ. ކޮންމެއަކަސް 22 ވަނަ ނަންބަރަށް ގޮވައިފިއެވެ. ހާރޫނަށް ބޭއިޚްތިޔާރުގައި އޭނާގެ އިސްތަށިގަނޑު ރީތިކޮށްލެވުނެވެ. އަދި ގަމީސްވެސް ރަނގަޅު ކޮށްލައި އެއް އަތުން މޫނުވެސް ފޮހެ ލެވުނެވެ. ދެން މަންމަ ގޮވައިގެން އޭނާ ޑޮކްޓަރުގެ ކޮޓަރިއަށް ގޮސް ވަދެއްޖެއެވެ. އެއާއި އެކު އޭނާ އަށް ހުއްޓުން އެރިއެވެ. ލިބުނީ ކުއްލި ހައިރާން ކަމެކެވެ. ޑޮކްޓަރެއްގެ ހެދުމުގައި އެތާ އެއިނީ ދެވަނަ ދެމީހެއް ނޫނެވެ. އޭނާގެ .. އޭނާގެ މަދްރަސީދައުރުގެ .. މައުސޫމާއެވެ. ޑރ މައުސޫމާއަށް ވެސް ހާރޫނަކީ ކާކުކަން ދެނެގަންނާކަށް މާގިނަ އިރެއް ނުނެގިއެވެ. އެއާއިއެކު ހައިރާންކަމާއި އުފާވެރިކަމުގެ ހިނިތުންވުމަކުން މަރުހަބާކިޔަމުން އޭނާ ހާރޫނާއި ސަލާން ކޮށް ހާލު އަހުވާލު އަހާލިއެވެ. އަދި ނުފެންނާތީ ޝަކުވާވެސް ކުރިއެވެ. އަދި ހާރޫން މިހާރު އޭނާ މަތިން ހަނދާންވެސް ނުހުންނާނޭ އެންމެފަހުން ބުނެލިއެވެ.\nހާރޫން ވަރަށް އުފާވިއެވެ. އަދި ހައިރާންވެ އަންތަރީސްވެސް ވެއްޖެއެވެ. މައުސޫމާގެ ރީތިކަމާއި ފުރިހަމަކަން ފެނި އޭނާ އެކަމުގައި ރަނގަޅަށް ޖެހިއްޖެއެވެ. މިހާރު އެއީ ފުރާ ފުރިހަމަވެފައި އިން ރީތި އަންހެނެކެވެ. މާތްކަލާނގެ ލެއްވިހާ ވިޓަމިނެއް އޭނާގެ އެ ރަންދޯދި ހަންގަނޑަށް ވަނީ ލިބިފައެވެ. ހިނިތުންވުމުގައިވެސް އެހެރަ އުޖާލާ ކަމެކެވެ.\nކޮންމެއަކަސް ޑރ ސަޢީދު ވަރަށް ރަނގަޅަށް ނަސީމާއްތަ ބައްލަވާފައި އިތުރު ޓެސްޓުތައް ހަދަން ބޭނުން ވާހަކަ ބުނުއްވިއެވެ. އަދި އެހެން ޓެސްޓެއް ހަދަންޖެހޭތީ އެމީހުން އެހެން ކޮޓަރިއަކަށް ފޮނުއްވަމުން ޑޮކްޓަރު ބުނުއްވިއެވެ:\n" މި ޓެސްޓް ހަދާލާފައި ގެއަށް ދޭ އިނގޭ.. ދެން ހާރޫންގެ ފޯން ނަންބަރު ދީ .. މިތަނަށް ދެން ކޮންމެހެން ނަޔަސް ވާނުވާ، އަހަރެން އަންގާލާނަން.."\nހިނިތުން ވެލަމުން އޭނާ އެހެން ބުނީ ވަރަށް ގާތް ރައްޓެއްސަކު ބުނާ ގޮތަށެވެ.\nއޭނާ ކިހާ ރަނގަޅު ހެއްޔެވެ! ކިހާ ހިތްހެޔޮ ހެއްޔެވެ! އެހާ މުއްސަނދި، އަދި ޢިއްޒަތްތެރި، ތަޢުލީމީ، އަދި މަދުން ނޫނީ ނުފެންނާނެ ރީތި ކުއްޖަކު، މާކުރީގެ ކުލާސްޓެއްސަކު ފެނުމުންވެސް ރަހުމަތްތެރިކަމާއި ހިތްހެޔޮކަން ފާޅުކޮށްފިއެވެ.\nއަނެއް ދުވަހު ހާރޫން އޮފީހުގައި އިންދާ އޭނާގެ މޯބައިލް ރަނގަބީލުވެއްޖެއެވެ. ދެން އަވަހަށް ފޯނު ނަގާ ކަންފަތުގައި ޖެއްސިއެވެ..\n" ހަލޯ.. "\nއެކޮޅުން އައީ ވަރަށް ހިތްގައިމު އަންހެން އަޑެކެވެ.\n" ނޭނގުނު ދޯ.. މީ މައުސޫމާއޭ.."\n" މައު.. އަނހަ.. އެހެންތަ؟ ކިހިނެތް؟ ކޮބާ...."\nހާރޫނު ހާސްވިއެވެ. އޮށްދާ ހިއްލާލިއެވެ. ކިޔޭ ނުކިޔޭ އެއްޗެއް އޭނާއަކަށް ނޭނގުނެވެ.\n" މަންމަގެ ޓެސްޓުތައް އަހަރެން ހަމަ ރޭގަ ބަލާލައިފިން އިނގޭ.. ރޭ ޑިއުޓީ ނިންމާލާފަ.. އެކަމަކު އެއިރު މާ ދަންވެފައި ހުރީމަ ނުގުޅީ.."\nމަންމަގެ.. މައުސޫމާގެ ދުލުން އެބުނީ މަންމައޭއެވެ. ހާރޫނުގެ މަންމައަށް މަންމައޭއެވެ. އެކަމުންވެސް އޭނާއަށް ތަފާތު އަސަރެއް ކުރިއެވެ. ދެން އެބުނީ މާ ބޮޑަށް ދަންވި ވާހަކައެވެ. ހާރޫންގެ މޯބައިލްފޯނަށް މައުސޫމާ ގުޅާކަށެއް ދަންގަޑިއެއް އޮންނާނެ ބާވައެވެ. ހާރޫން ފުން ނޭވާއެއް ލައި ހަމަ ޖެހިލިއެވެ.\n" ހޫނ.. ކިހިނެތް ދެން ނަތީޖާ..؟ "\n" އަހަންނާ ބައްދަލު ކޮށްލެވިދާނެތަ؟ ....... އެއީ.. އަސްލު، ތަންކޮޅެއް ހަމަޖެހިލައިގެން ތިބެ ނުން ވާހަކަ ދައްކާލެވޭނީ.."\nމައުސޫމާ އެބުނި އެއްޗަކުން ހާރޫނުގެ ހިތުގައި ހުރި ޢިޝްޤީ ގޮތްގަނޑު ކެނޑި ހޭ އަރައިފިއެވެ.\n" ކީކޭ..؟ ކިހިނެތްވީ އަނެއްކާ..؟ "\n" ހާސް ނުވޭ.. ހުރިހާ ކަމެއްވެސް ރަނގަޅުވާނެ.. "\n" ކޮން އިރަކުން.. ؟ ކޮން އިރަކުން..؟ މިހާރު ދަންތަ..؟"\nހާރޫން ބޭނުންވީ އަވަހަށް އެކަންތައްތައް އޮޅުން ފިލުވާށެވެ. ކޮންމެސް ނުބައެއް އުޅޭކަމަށް އޭނާއަށް އިހްސާސްވާންފެށިއެވެ.\n" މިހާރަކު ނޫން .. މިއަދު 11 ގަޑި ބައިގަ ހޮސްޕިޓަލަށް އާދޭ.. އަހަރެން އެގަޑީގަ ހުސްވާނެ.. ދެން ހާސް ނުވޭ އިނގޭ.."\nއޯގާތެރި އަޑަކުން މައުސޫމާ ބުނެލިއެވެ.\nއޭނާ ހިތްހަމަ ޖައްސާލިއެވެ. އެހެން ނަމަވެސް ގަޑި ހިނގާލެއް ލަސްވާން ފެށިއެވެ. ފިކުރުބޮޑުވާންފެށިއެވެ.\nއެދުވަހުގެ އެގާރަ ގަޑި ބައި ވީ އިރު ހާރޫނާއި މައުސޫމާ ތިބީ ހޮސްޕިޓަލުގެ ކެންޓީނުގައެވެ. ފިކުރު ބޮޑުވުމާއި ހާސްކަމުގެ އަސަރުތައް ހާރޫންގެ މޫނުމަތިން ފާޅުވޭވެ ހުއްޓެވެ. މައުސޫމާ އޭނާގެ އަތުގައި ހިފާލައިގެން އިނދެ ވާހަކަތަކެއް ދައްކަމުން ގެންދިޔައެވެ.\n" ހާރޫން ބުނަންތަ އަސްލު.. ބަލީގެ ކުރީކޮޅު ފަރުވާދެވިއްޖެއްޔާ ހަމަ 99 ޕަސެންޓު ކާމިޔާބުވާނެ..ނަސީބަކުން މަންމަގެ އަދި މާ ބޮޑުވަރެއް ނުވޭ.. "\n" ދެން ކިހިނެތް އަހަރެން ހަދަންވީ..؟ "\nގޮތް ހުސްވެފައި އިން ކުޑަ ކުއްޖަކުހެން ހާރޫން ބުންޏެވެ.\n" އޮޕަރޭޝަނެއް ކުރަން ޖެހޭނީ.. އެކަމަކު.. މިތަނަކުން ނުވާނެ.... ލަންކާއިން ވެދާނެ.. އެކަމް...."\nމައުސޫމާ ބުނަން އުޅުން އެތި މެދު ކަނޑާލިއެވެ.\n" އެކަމަކު ކިހިނެތްވީ..؟ "\n" ބެންކޮކް އެންމެ ރަނގަޅުވާނީ.. ވަރަށް ރިސްކީ ކަމެއް މީ"\n" ބެން... އަޅެ ހެޔޮ ބެންކޮކަށް ގޮސްގެން ވެސް ތިކަންތަށް ކުރަން ޖެހޭނެއްނު..؟ "\n" އާނ.. އެކަމް.. ވަރަށް ޚަރަދު ބޮޑު އޮޕަރޭޝަނެއް .."\nއެކަމަށް ހިނގާފާނެ ޚަރަދު ބުނުމުން ހާރޫންގެއުއްމީދު މުޅިން ކެނޑުނު ކަހަލައެވެ. ނަމަވެސް އޭނާއަކީ އެހާ އަވަހަށް ކަންކަމާއި މާޔޫސްވާ މީހެއް ނޫނެވެ. އަދި އަމިއްލަ މައްސަލަތައް އެހެން މީހުނަށް މާ ބޮޑަށް ހާމަ ކުރަން ވެސް ބޭނުން ވާ މީހެއް ނޫނެވެ. ވީމާ ފައިސާއާއި މެދު ކަންބޮޑުވާކަން އޭނާ މައުސޫމާގެ ކުރިމަތީގައި ހާމައެއް ނުކުރެއެވެ. މައުސޫމާ އަނެއްކާވެސް ހާރޫނުގެ އަތުގައި ހިފާލަމުން ނިކަން އޯގާތެރި ކަމާއިއެކު އޭނާގެ މޫނަށް ބަލާލަމުން ބުންޏެވެ:\n" ހާރޫން.. ބުނަން.. އެއްވެސް ކަމަކު އެހީއަށް ބޭނުން ވެއްޖެއްޔާ އަހަރެން ކައިރީގަ ބުނާތި.. އެނގިއްޖެތަ.. އެއްވެސް ކަމެއްގަ..އިނގޭ..."\nހާރޫން މަޑުމަޑުން ބޯޖަހާލިއެވެ.\nހާރޫންގެ ހަތަރު އުދަރެސް ފެނު ޖެހުން ކަހަލައެވެ. އެހާ ބައިވަރު ފައިސާ އޭނާ ހޯދާނީ ކޮންތާކުން ހެއްޔެވެ؟ އެކަމަކު އުއްމީދެއް އޮތް އިރު އޭނާގެ މަންމައަށް ބޭސް ކުރަން އޭނާ އަޒުމް ކަނޑައެޅިއެވެ. އެއީ ފައިސާއިން ވާނެކަމެއް ކަމަށް ވަންޏާ ކުރާނެއެވެ. ތަނެއް ފަޅާފައި ނަމަވެސް އޭނާ ފައިސާ ހޯދާނެއެވެ. އެކަމަކު ކިހިނެތް ހެއްޔެވެ؟ އޭނާގެ ކޮއްކޮއަކީ ވެސް މާގިނަ ފައިސާ ތަކެއް ގެންގުޅޭ މީހެއް ނޫނެވެ. އެއާއި އެކު ޅަދަރިއަކާ އަންބަކުވެސް އޭނާގެ ހުރެއެވެ. ދެން ސަލާން ޖަހައިގެން ވެސް އެ ހުރިހާ ލާރި ހޯދާނީ ކިހިނެތް ބާވައެވެ. މައުސޫމާމެން ކިތައްމެ މުއްސަނދިވެފައި ރަނގަޅަސް އޭނާ ކައިރިއަށް ސަލާން ޖަހަން ދިއުމަށް ވުރެ ހާރޫން ގެ ކިބުރުވެރިކަން ތަންކޮޅެއް ބޮޑެވެ. ކުރާނީ ކީއް ހެއްޔެވެ؟ އެއީ ފިރިހެނުންގައި ހަމަ ހުންނަ ގޮތަކީއެވެ. އެހާ ހިތާވާ އަންހެން ކުއްޖަކު ކުރެން ފައިސާއަށް އެދި ސަލާން ޖެހުމަކީ އޭނާ އަށް ވަރަށް ލަދު ކަމެކެވެ. އެއަކުން އަދި އޭނާ ދަށްވީ ކަމަކަށްވެސް އަދި ނުވާނެއެވެ. ބަޅުގެ ނަގޫ ސަންފާ އޮނަށް ލިޔަސް ތެދު ނުވާނެހެން ފިރިހެނުން ގެ ހުންނަ އެކަހަލަ ބޮޑާ ސިފަތަށް ވަރަށް ބަދަލު ނުވާނެއެވެ. މީގައި ދިވެއްސެއް ޔޫރަޕްމީހެއް، އަދި އެމެރިކާމީހެއް ވަކި އިސްތިސްނާއެއް ނުވާނެއެވެ. ދެން ކޮންމެ ގޮތެއް ވިޔަސް އޭނާގެ މަންމައަށް ބޭސް ކުރަން އެބަ ޖެހެއެވެ. ސަންފާ އޮނަށް އެރިގެންވެސް އޭނާ އެކަން ކުރާނެއެވެ.\nހާރޫން އެދުވަހު ގެއަށްދިޔައީވެސް މަޖުބޫރުންނެވެ. މަންމަގެ ރީދޫވެފައި ހުރި މޫނުގައި ވަޅުވަދެފައި ހުރި ދެލޮލުން ކިހާވަރެއްގެ ބަލި މީހެއްކަން ފުރަތަމަ ފަހަރަށް އޭނާއަށް ދެނެގަނެވުނެވެ. މިމައްސަލާގައި ވިސްނަން ހަދައިގެން އޭނާ މިއަދު ހުންނަނީވެސް މާ ނެގިމަޑުވެފައެވެ.\n" ކޮބާ ޑޮކްޓަރު ވަކި އެއްޗެއް ނާންގާތަ ފަހުން..؟ "\nބޯދަށަށް ދެއަތް ލައިގެން ޖޯލި ފަތީގައި އޮއްވާ މުރީހާ އައިސް ސުވާލު ކުރިއެވެ.\n" އުނ.. ކީކޭ .."\nކުއްލި ސިހުމަކާއި އެކު ހާރޫނަށް އަހާލެވުނެވެ.\n" އާނ.. ޑޮކްޓަރު ދޯ..؟ ނޫނޭ.. މިހާރު މަންމަ ގޮވައިގެން ބޭރަށް ދާ ގޮތަށް މި ނިމުނީ.. ކުޑަ އޮޕަރޭޝަނެއް ކޮށްލީމަ ރަނގަޅު ވެދާނެ ކަމަށް ޑޮކްޓަރު ބުނަނީ.."\n" ބޭރަށޭ..؟ "\nޝައްކުގެ ކަޅިއެއް އަޅާލަމުން މުރީހާ ދޮންބެއާ ދިމާއަށް ބަލާލިއެވެ. ނަމަވެސް މިވަގުތު ސުވާލު ގިނަކުރާކަށެއް އޭނާ އަކަށް ނުފެނުނެވެ. ހާރޫންގެ މޫނުމަތިން މުރީހާ ވަރަށް ގިނަ ކަންތައް ތަކެއް ދެނެގެންފިއެވެ. ނަމަވެސް އޭނާގެ ބުއްދި ރަނގަޅު ކަމުން ދޮންބެ އެކަނި ބާއްވާފައި އެތަނުން ތެދުވެގެން ދިޔައީއެވެ. ހާރޫން ސަރުކާރަށް ލިޔަން ނިންމިއެވެ. އަދި ކޮންމެސް ވަރެއްގެ އެހީއެއް މައުސޫމާގެ އަތުން ވެސް ހޯދާނީއެވެ.\nހަމަ އެދުވަހުގެ ހަވީރު ހުދުބޯގަންވިލާގޭ ދޮރޯށި ހިއްލާލާފައި މީހަކު ސަލާމް ގޮވާލިއެވެ. އެމީހަކު އައި ގޮތަށް އައިސް އެހީ ހާރޫން އަހުމަދު އުޅުއްވާތޯއޭއެވެ. އެއިރުވެސް ހާރޫން ޖޯލީގައި އިނެވެ.\n" ހާރޫން އަހުމަދަކީ އަޅުގަނޑު..."\n" އެހެންތޯ؟ އަޅުގަނޑު މިއައީ ވަރަށް މުހިއްމު ކަމަކު.. އެއީ ހެންވޭރު ގޮބޮޅިގެއަށް ދުރުވެދެއްވާތޯ.."\n" ގޮބޮޅި ގެއޭ.. "\nއޭނާ ހައިރާންވިއެވެ. ކޮން ގޮބޮޅިގެ އެއް ހެއްޔެވެ. މި ޖެހުނީ އަނެއްކާ ކޮން ކަމެއް ބާވައެވެ.\n" ކީއް.... އެންމެ ރަނގަޅު ... ކޮން އިރަކުން ދާންވީ.. ކާކާ ބައްދަލު ކުރަން..؟ "\n" މިހާރު ދުރުވެދެއްވެން އޮތިއްޔާ ވަރަށް ރަނގަޅު މރ މޮރިސް ކިޔާ އިޓަލީގެ ބޭކަލަކު ތި ބޭފުޅާ އާއި ބައްދަލު ކޮށްލަން ބޭނުންވެލައްވާ އެބަ، ވަރަށް އަވަހަށް.."\nމިސްޓަރ މޮރިސް...! އިޓަލީ...! މީ އަނެއްކާ ކޮންކަހަލަ އަރަތެއް ކިޔަމުން އައި މީހެއް ބާވައެވެ. ކޮންމެ އަކަސް މި ވެގެން އުޅޭގޮތެއް އޮޅުން ފިލުވާހިތް އޮތްލެއް ބޮޑުކަމުން ހާރޫން އެންމެ ފަހުން އެމީހާއާއި އެކު ދާން އެއްބަސް ވިއެވެ. އަދި އޭނާ ގެ ސައިކަލް ނެރެން ވެގެން އޭގެ ހުންގާނުގައި ހިފާލި ތަނުން އެމީހާ ބުންޏެވެ:\n" އަޅުގަނޑު އައީ މިސްޓަރ މޮރިސްގެ ކާރުގަ.. އޭނާގެ ޑްރައިވަރުވެސް އެބައިން.. އެހެން ވީމަ ސައިކަލު ބަހައްޓަވަން ވީ ނޫންތޯ؟ "\nކޮންމެއަކަސް ހާރޫން އޭނާ ބުނިގޮތަކަށް ހަދައިގެން ދާންވެގެން ނުކުތް އިރު ބޭރުގައި ކާރެއް އޮތެވެ. އޭގައި ޑްރައިވަރުވެސް އިނެވެ. ދެން އެމީހާއާއި އެކު ހާރޫން ވެސް އެ ކާރަށް އަރައި އިށީނެވެ.\n" ގޮބޮޅިގެއަކީ ގެސްޓް ހައުސް އެއްތަ؟ "\nކާރުގައި އިށީނދެ ހަމަޖެހިލަމުން ހާރޫން އެއްސެވެ.\n" ނޫން .. އެއީ މިސްޓަރ މޮރިސްގެ އަމިއްލަ ގެއެއް.."\nއަޖައިބެކެވެ. އިޓަލީ މީހަކު މާލޭގައި އަމިއްލަ ގެދޮރުވެސް ހުރޭހެއްޔެވެ. ނޫނޭ މިނަށް ވުރެ މުއްސަނދިއްޔާ ގެއެއް ވެސް ގަނެވިދާނެ އެވެ. ސުވާލަކީ އިޓަލީމީހަކަށް މާލެއިން ކިތައްމެ އަގުބޮޑުކޮށްވެސް ގެއެއް ވިއްކަ ފާނެ ބާވައޭއެވެ.\nކާރު ގޮސް ގޮބޮޅިގޭ ދޮރާށި މައްޗަށް ހުއްޓުމާއިއެކު، އެމީހާގެ ފަހަތުން ހާރޫން ވެސް ފޭބިއެވެ. ދެން ޑްރައިވަރު ކާރުގެންގޮސް ގަރާޖަށް ވެއްދިއެވެ. ދޮރޯށި ހުޅުވާލާފައި ހާރޫން އެމީހާގެ ފަހަތުން ގޮސް ގޭތެރެއަށް ވަދެއްޖެއެވެ. އެއިރު އެތާހުރި ސޯފާއެއްގައި ވަރަށް ބަލި މުސްކުޅިއަކު އިށީނދެގެން އިނެވެ. އެމީހާގެ ބޮލުގައި އެންމެ އިސްތައްޓެއްވެސް ނެތެވެ. އެއަށް ވުރެ ތަންކޮޅެއް އެތެރޭގައި ހުރި މޭޒެއް ކައިރީގައި ޒުވާންފުރައިގެ -ޔޫރަޕްގެ ދޮން- ފިރިހެނެއް ކަރުދާސްތަކެއް ހާވަން ހުއްޓެވެ. އެއީ މރ މޮރިސް ނޫންކަމާއިމެދަކު ހާރޫން ޝައްކެއް ނުކުރެއެވެ. އޭނާއަށް އެހީ ވާން ހަމަ އެކަހަލަ ދޮން އަންހެނެއް ވެސް އެތާ ހުއްޓެވެ. އެވާނީ މިސިޒް މޮރިސް ކަމަށެވެ.\nހާރޫން ފެނުމުން މުސްކުޅިޔާ ވަރަށް ފަރުވާތެރިކަމާއިއެކު އޭނާގެ ބޮލުން ފެށިގެން ފައިގެ ބޮޑުވައި އިނގިއްޔާ ހަމައަށް ބަލާލިއެވެ. އަދި ހިނިތުން ވެލަމުން ބުނެލިއެވެ.\n" ތިޔައީ ހާރޫން... ދޯ؟ ކޮއިފުޅު ހާދަ ބޮޑުވެއްޖޭ.."\nމުސްކުޅިޔާގެ ބަހުރުވަވެސް ހުރީ މާކުރީގައި މީހުން ވާހަކަދައްކާ ކަހަލަ ބަހުރުވައަކަށެވެ. އަނެއްކާ ދިވެހިބަހަށް ކޮށި ގޮތެއްވެސް އެބަ ހުރިމެއެވެ. ކޮންމެއަކަސް އޭނާގެ ވާހަކަ އަޑު އަހާފައި އަޖައިބުވެގެން ހާރޫނަށް ބުނާނެ އެއްޗެއްވެސް ނޭނގުނެވެ.\n" ހައިރާން ނުވޭ.. އަހަންނަކީ މިސްޓަރ މޮރިސް.. އަހަންނަކީ އިޓަލީ ދިވެއްސެއް.. ނޫނީ ދިވެހި އިޓާލިއާނޯ އެއް.."\nހާރޫނަށް ބުނާނެ އެކައްޗެއްވެސް ނުވިސްނުނެވެ. މީ ދިވެއްސެއް ކަމަށް ވަންޏާ ކޮން މޮރިސްއެއް ހެއްޔެވެ؟ މީނާ އިޓަލީ މީހަކަށް ވީ ކިހިނެއް ހެއްޔެވެ؟ ދެން އަނެއްކާ މީނާއަށް ހާރޫނު އެނގެނީ ކޮންގޮތަކުން ބާވައެވެ؟\n" އިށީނދޭ.. "\nއޭނާ އިށީނދެގެން އިން ސޯފާގެ އަނެއް ކޮޅަށް އިޝާރާތް ކުރަމުން މޮރިސް ބުންޏެވެ. ބިރުގެންފައި ހުރި ކުޑަ ކުއްޖަކު ހެން ހާރޫން ގޮސް އޭނާ ދެއްކި ތާގައި މަޑުމަޑުން އިށީނެވެ. އެވަގުތު މޮރިސް އޭނާގެ ތުރުތުރު އަޅާ އަތް ހާރޫންގެ ބޮލާދިމާއަށް މަޑުމަޑުން ހިއްލާލިއެވެ. ދެން އަނެއްކާ ޚިޔާލު ބަދަލުވެގެން އެ އަތް ތިރިކޮށްލިއެވެ. އޭނާ އުޅުނީ ހާރޫން ގެ ބޮލުގައި ފިރުމާލާށެވެ. ނަމަވެސް އޭނާގެ އަތަކީ އެކަމަށް ލާއިޤް އެއްޗެއް ނޫނީ ކަންނޭނގެއެވެ.\n" އަޅުގަނޑަކަށް ނުވިސްނުނު... މިސްޓަރ މޮރިސް.. ! ތި ބޭފުޅާ އަޅުގަނޑާއި އޮތީ ކޮން ގުޅުމެއްތޯ..؟ އަޅުގަނޑު އެނގިލައްވަނީ ކޮންގޮތަކުން ތޯ؟ ހަމަ ގައިމު ތީ އަޅުގަނޑު ދުވަހަކުވެސް ތަނަކުން ދުށް .... އަދި އަޑު އަހާފައިވާ ނަމެއް ނޫން.. "\nތަނުގެ ހަމަހިމޭންކަން ކަނޑުވާލަމުން ތަންކޮޅެއް ސާބިތުކަމާއި އެކު ހާރޫން މރ މޮރިސް އާއި މުޚާތަބު ކުރިއެވެ. މރ މޮރިސް ހިތި ގޮތަކަށް ހިނިތުންވެލިއެވެ.\n" ތިޔަ އަޅުގަނޑު ކިޔުން ހުއްޓާލާ.. ހެޔޮނުވާނެ..! ތީ މާ ދުރުހިލޭ މީހުންގެ ގޮތެއް.."\nމުސްކުޅިޔާގެ ވާހަކައިން ހާރޫން ގެ ހައިރާންކަން ހައްތާ ދިޔައީ އިތުރުވަމުންނެވެ.\n" މިވާހަކަ ދައްކާނެ ގޮތެއްވެސް އަހަންނަކަށް ނުވިސްނޭ... ފަށާނީ ކޮން ހިސާބަކުން ބާވައޭވެސް ހިތަށް އަރާ..."\nމރ މޮރިސް އަށް ވާހަކަ ކުރިއަށް ގެންދާކަށް ނޭނގުނެވެ.\n" އެންމެ ރަނގަޅު .. ތީ ކާކުކަން ... އަހަންނާއި ޖަމީލާއި އޮތީ ކޮން ގުޅުމެއްކަން ބުނެދީ..؟"\nމރ މޮރިސްއަށް މައުޟޫ ހުޅުވައިދޭން ހާރޫން މަސއްކަތް ކުރިއެވެ.\n" ޖަމީލް ނުކިޔުން އެދެން .. ޖަމީލްބެ ކިޔާ.."\n" އެންމެ ރަނގަޅު ޖަމީލްބެ.."\n" އަހަންނަކީ ހާރޫންގެ ތިމާގެ މީހެއް ނޫން.. އެހެން ނަމަވެސް އެއްޒަމާނެއްގައި އަހަންނަކީ ހާރޫންމެންގެ އާއިލާއާއި ވަރަށް ގާތް ގުޅުމެއް އޮތް މީހެއް... ހާރޫންގެ ބައްޕަގެ ވަރަށް ގާތް ރައްޓެއްސެއް.. އަދި އެގޮތުން ހާރޫންގެ މަންމައަކީވެސް އަހަރެންގެ ރައްޓެއްސެއް.. "\nހާރޫން ގެ ބައްޕަގެ ވާހަކަބުނުމުން އޭނާގެ ޝައުޤުވެރިކަން ބޮޑުވިއެވެ.\n" މަގޭ ބައްޕަ ނިޔާވިކަން ދެނެހުރިންތަ؟ ވަރަށްކުރިން ނިޔާވެއްޖެ.. ބައްޕަގެ ސިފަވެސް އަހަރެން ރަނގަޅަށް ހަނދާން ނުހުރޭ.."\n" އަހަރެން ދެނެހުރިން.. ހުރިހާކަމެއް ދެނެހުރިން .. "\nއެހެން ބުނި އިރު މޮރިސް ގެ ލޯ ފެންކަޅިވިއެވެ.\n" އަހަރެން ދެނެހުރިން ތި ހުރިހާ ކަމެއްވެސް.. މިވާހަކަތައް ދައްކާނެ ހިތްވަރެއް ވެސް ހަގީގަތުގައި އަހަރެންގެ ކިބަޔަކު ނެތް.. އެކަމަކު.. .. އެކަމަކު މީ އަހަރެން ގެ ވާޖިބެއް.. ދަރަންޏެއް.. މީ ކޮންމެ ގޮތަކުން ހާރޫނަށް އެނގެން ޖެހޭކަމެއް... އެކަމަކު......... އެކަމަކު ވަޢުދުވޭ.. ވަޢުދުވޭ..."\nމޮރިސްގެ ލޮލުން ހިފެހެއްޓުމެއްނެތި ކަރުނަފައިބަން ފެށިއެވެ. މި އަޖައިބެއްކަހަލަ ކަންތައްގަނޑު ދެކެން ހާރޫން ހައިރާންކަމާއި އެކު އިނެވެ. ހާރޫންގެ ބައްޕަ މަރުވީ ހިތާމަވެރި ހާދިސާއެއްގައެވެ. އެކަން އޭނާއަށްވެސް އޮތީ ފަހުން އެނގިފައެވެ. ކަމުގެ މާބޮޑު ތަފްސީލުތަކެއް އެނގިފައެއް ނެތެވެ. އެނގޭކަށް ބޭނުމެއްވެސް ނޫނެވެ. އެވާހަކައަކީ އަޑު އިވުނަސް އޭނާ ލަދުގަންނަ ވާހަކައެކެވެ. ނަމަވެސް އޭނާގެ ހިތުގައި އެތަކެއް ސުވާލުތަކެއް އުފެދެންފެށިއެވެ. އަދިހަމަ އެއާއިއެކު މި ނިކަމެތި މުސްކުޅިޔާއާއި ދޭތެރޭ ހަމްދަރުދީވެސް އުފެދެންފެށިއެވެ.\n" ކޮންކަމަކާ...؟ އަހަރެން ވަޢުދު ވާންވީ ކޮންކަމަކާތަ..؟\n" ބޭބެ މީ ބޮޑު ކުއްވެރިއެއް.. ފާފަވެރިއެއް.... ބޭބެއަށް މާފުކުރަންކަމަށް ވަޢުދުވޭ.."\nކުއްވެރިއެއް.... ފާފަވެރިއެއް... މީނާ އަނެއްކާ މިދައްކަނީ ކޮން ވާހަކައެއް ބާވައެވެ.. ހާރޫންގެ ބައްޕަގެ މަރާއި މީނާއާއި ގުޅުމެއް ވަނީބާއެވެ. އަނެއްކާ މީނާގެ އަތުން ހާރޫންގެ ބައްޕަ މަރާލީ ނޫން ބާވައެވެ. އަދި އެއަށްފަހު އޭނާގެ ބޮލުގައި ދަންޖެހިގެން މަރުވީކަމުގެ ތުހުމަތު އެޅުވީބާވައެވެ. ހާރޫންގެ ހިތުގައި ނަފުރަތުގެ އޮއިވަރު ހިނގައިގަތެވެ. ނަމަވެސް ހަގީގަތަކީ ކޮބައިކަމެއް އަދިވެސް މޮރިސް ނުބުނެއެވެ. އޭނާ މޮރިސްގެ މޫނަށް ބަލާލިއެވެ. އެވަގުތު އޭނާގެ މޫނުމަތިން ފެންނަންހުރި ފުން ހިތާމަތަށް ފެނި އޭނާގެ ހާލުގެމައްޗަށް ސަހަރޯވެރިވެ، ހަމްދަރުދީ އުފެދުނެވެ.\n" އަހަރެން މާފު ކުރަން ޖެހޭވަރުގެ ކަމެއް ހީއެއްނުވޭ މީހަކަށް ކުރެވިފައި ވާނެހެނެއް.. އަދި ކުރެވިފައި ވިޔަސް، އެކަމެއް އެނގުނީމަނުން މާފު ކުރެވޭނީވެސް.... ކޮންމެފަދަ ކަމެއްކަމަށް ވިޔަސް ވަރިހަމަ.. މަގޭފަރާތުން މާފުކޮށްފިން.."\nއޭނާ ހިތްހަމަ ޖައްސައި ދިނުމުގެ ގޮތުން ހާރޫން އެހެން ބުނީއެވެ. މާފުކުރެވޭނީ ކުރެވޭވަރުގެ ކަންތަކުގައެވެ. އަދި އެއީ ކޮން ކަމެއްތޯވެސް އޭނާ ބަލަން ބޭނުމެވެ.\n" ހާރޫންގެ ބައްޕަ، އަހުމަދާއި އަހަންނަކީ މީ ގާތް ދެރަޙްމަތްތެރިން.. އަހަރެމެން ދެމީހުންނަކީ އެއް ބޯޓަކުން ދަތުރުކުރަން ގޮސް އުޅުނު ދެމީހުން... ނަމަވެސް އަހަރެމެން ދެމީހުންނަކީ ވަރަށްވެސް މިޒާޖު ތަފާތު ދެމީހުން.. އަހަންނަކީ ބޭކާރު ޚަރަދު ކޮށް، ދުނިޔޭގެ މަޖަލުގައި އުޅެން އާދަވެފައި ވީ މީހެއް... އެކަމަކު އަހުމަދަކީ މުއްބާރު ދަހި މީހެއް.. ވުމާއެކު އޭނާ ދަތުރުކުރަން ދާން ފެށީއްސުރެ ލިބުންހާ ލާރިއެއް އައީ އެއްކުރަމުން .. އޭނާގެ އަންބަކާއި ދަރިއަކު ހުރިއިރު އެއިން މީހަކަށް އެއްޗެއްވެސް ނުފޮނުވާ.. ހަގީގަތުގައި ނަސީމާ ދިރިއުޅުން ފުއްދަމުން އައީ އޭނާ އަމިއްލައަށް.. މީހުންނަށް ހެދުން ފަހައިދީގެން ލިބޭ އެއްޗަކުން.. އެއްފަހަރަކު އިޓަލީގެ މަރސީލިއާ ބަނދަރުގައި އަހަރެމެން ތިބިން.. އެ ތިބި އިރު ތަނުގެ ކަސްބީ އަންހެނަކާ އަހަރެން ވަރަށް ރައްޓެހިވެއްޖެ.. އަދި މި އަންހެން މީހާގެ ދަޅައިގައި އަހަރެން ހަމަ ރަނގަޅަށް ޖެހިއްޖެ.. އަދި އޭނާގެ ހުޝިޔާރުކަމުން މަގޭ ހުރިހާ ފައިސާއެއް ވަގަށް ނަގައިގެން ފިލައިފި.. ދެން އަހަރެން ހާލުގައި ޖެހި ދުވަހަކުވެސް އެކަހަލަ ގޮތަކަށް ނޫޅެން ޢަޒުމް ކަނޑައެޅިން.. އަދި މަގޭ އެންމެ ގާތް ރަޙުމަތްތެރިޔާކައިރިން ފައިސާކޮޅަކަށް އެދުނިން.. ނަމަވެސް އަހަންނަށް މަލާމާތް ކޮށް، އެއްޗެހި ކިޔުން ފިޔަވާ އިތުރު އެއްޗެއް އޭނާގެ ކިބައަކުން ނުލިބުން.. މިކަމާއިހެދި އަހަރެން އޭނާދެކެ ވަރަށް ރުޅިވެސް އައި، އަދި އޭނާގެ ދަހިވެތިކަމަށް ރަނގަޅު ޢިބުރަތެއް ދޭން ގަސްދުކުރިން.. އޭނާ ފައިސާ ފޮރުވާތަން އަހަންނަށް އެނގޭ.. އެއީ ބެންކެއްގަ ތަނެއްގަ ބަހައްޓާ އެއްޗެއް ނޫން.. އެ ހުންނަނީ އޭނާ ގެންގުޅޭ ދަބަހެއްގަ.. ލައްކަ ފައިސާ އޭނާ އެއްކޮށްފައި ހުރި.. އަދި އެފައިސާތައް ވަގަށް ނަގައިގެން ފިލާނެ ގޮތަކާއިމެދު އަހަރެން ވިސްނަން ފެށިން.. އިޓަލީއަކީ ކޮންމެސް ވަރަކަށް އަހަރެން ދަންނަ ތަނެއް.. އަދި އެކަށީގެން ވާވަރަކަށް މަގޭ ރައްޓެހިންވެސް އެތާގައި އުޅޭ.. އެހެންވީމާ ފިލައިގެން ދާން އަހަންނަށް އެންމެ ރަނގަޅު ތަނަކަށް ފެނުނީ އިޓަލީ.. ނަމަވެސް އިޓަލީގައި އެކަން ކުރާކަށް މާގިނަ ވަގުތެއް ނެތް.. ވީމާ ބޯޓު މާރސީލިއާ ބަނދަރުން ފުރަން އޮތް ރޭ އަހަރެން ހަމަ ކުއްލިއަކަށް ދަނޑިވަޅު ބަލާފައި ފައިސާ ދަބަސް ހިފައިގެން ފިލާ ރައްކާވީ.. އެރޭގެ އިރު އެރި އިރަކު އަހަރެމެން ދަތުރު ކުރި ބޯޓެއް އެ ބަނދަރަކު ނެތް.. އަހުމަދު ދަންޖެހިގެން މަރުވިކަން އަހަންނަށް ތަންކޮޅެއް ފަހުން އެނގުނު.. ނަމަވެސް އަހަރެން އެކަމަކާ މާބޮޑަކަށް އެއިރު ދެރައެއް ނުވި.. ސަބަބަކީ.. އަހަންނަށް ވިސްނުން ގޮތުގައި.. އޭނާ ދަންޖެހުނީ ފައިސާތައް ގެއްލުން ކަމުގެ ހިތާމާގައި.. އަހަރެންގެ ނަޒަރުގައި އެއީ ވަރަށް ވެސް ފިނޑި ކަމެއް.. އަދި އޭނާގެ އަނބިދަރިންނާ މެދު އެއްވެސް ފިކުރެއް ނެތްކަން އެއިން ދޭހަވަނީ.. މީ ކޮންމެހެން އަހަރެން ކުރި ފާފައަށް ފަސް އަޅަން ބުނާ ވާހަކައެއް ނޫން .. އަދި ހާރޫންގެ ހިތުގައި ބައްޕައާއި މެދު ނަފްރަތު އުފައްދަން ދައްކާ ވާހަކައެއްވެސް ނޫން..\nކޮންމެއަކަސް.. އަހަންނަށް އެހާ ބައިވަރު ފައިސާ އެއްތާކުން ފެނުމުން .. އަހަރެންގެ ހިތުތެރޭގައިވެސް ފައިސާ އެއްކުރުމުގެ މަޖާކަން ހިނގައިގެންފި.. އަދި އިޓަލީ ތެރޭގައި މާ ބޮޑު މުއްސަންޖަކަށް ހެދިގެން އުޅެންފަށައިފިން.. އެހެން އުޅެމުންގޮސް.. އެތަން ރަނގަޅަށް ދަސްވެ.. ތަނަށް ރޯވުމުން މަގޭ ނަންވެސް ބަދަލު ކޮށް އެންމެ ފަހުން އިޓަލީ މީހަކަށްވެއްޖައިން.. އޭގެ ފަހުން ކުދި ކުދި ވިޔަފާރި ކުރަމުން ގޮސް އެންމެ ފަހުން އަހަރެން މީ ބޮޑު މުއްސަންޖަކަށްވެސް ވެއްޖެ.. އަހަރެން ގެ ޢުމުރުން ދުވަސްވެ މުސްކުޅި ވަންދެން ފައިސާގެ ކަނޑެއްގައި ފަތަފަތާ އޮއްވާ ހޭވެރިކަން ވީއިރު އަހަންނަށް އޮއެވުނީ ޝިފާއެއް ލިބެން ނެތް ބައްޔެއް ޖެހިފަ.. އަހަންނަށް މިވަނީ ވަރަށް ބޮޑަށް ކެންސަރުޖެހިފަ.... އެ ހިސާބުން އަހަރެން ހޭ އަރައިފި.. އަދި ތައުބާވާން ބޭނުން ވެއްޖެ.. އެކަމަކު.. ކިހިނެތް.. ހާރޫން..! ކޮއިފުޅާ.. ބޭބެއަށް ތައުބާވެވޭނީ ކިހިނެތް.. ބޭބެގެ މުއްސަނދިކަން ބިނާކޮށްފައި މިއޮތީ ޔަތީމު ކުއްޖެއްގެ ފައިސާގަނޑަކުން.. މި ފައިސާ.. މި ހުރިހާ ފައިސާ.. މި ހުރިހާ ކާރުޚާނާތަކާ ދަނޑުތައް.. މިއީ ... މިއީ މޮރިސްގެ ޙައްޤެއް ނޫން.. މޮރިސްގެ މުދަލެއް ނޫން.. ކޮއިފުޅާ.. ހާރޫން.. މި ހުރިހާ މުދަލެއްގެ ހައްޤުވެރިއަކީ ހަމަ އެކޮއި.. ތީ މި މުދާތަކުގެ ހައްޤުވެރިއަކީ.. އަހަންނަކީ ހަމަ އެކަނި.. އަހަންނަކީ.. ވަގެއް.. ކޮއިފުޅުގެ މުދާތައް ފޭރިގަނެގެން އުޅޭ ވަގެއް.."\nހާރޫން އަޖައިބުވެ އަންތަރީސް ވިއެވެ. އޭނާއަށް މިފެންނަނީ ހުވަފެނެއް ބާވައެވެ. އޭނާގެ ބައްޕަ މަރުވިގޮތަކަށް މަރުވެ ހިނގައްޖެއެވެ. އެކަމާ އޭނާ ހިތާމަ ކުރާކަށް ނުޖެހެއެވެ. ފިނޑި މަރަކުން އޭނާ މަރުވި އިރު އޭނާގެ ދަރިއަކު ހުރިކަން ވެސް ހަނދާނެއް ނުކުރިއެވެ. އެއީ ހާރޫން ވިސްނަން ބޭނުންވެސް ކަމެއް ނޫނެވެ. މާތްﷲ ގެ ރަޙުމަތްޕުޅުން، އޭނާ އަށް ލިބުނީ ދުނިޔޭގައި މީހަކަށް ލިބޭނެ އެންމެ އޯގާތެރި މަންމައެވެ. އެމަންމަ ދުނިޔޭގައި ހުރިހައި ހިނދަކު އޭނާއަކަށް އިތުރު އެކައްޗެއްވެސް ބޭނުމެއް ނޫނެވެ. ބައްޕައެއްގެ އުނިކަންވެސް އޭނާއަކަށް ނުވެއެވެ. ނަމަވެސް އެ މަންމަ އޭނާއަށް ރަނގަޅު ބައްޕައެއްވެސް ވަނީ ހޯދައިދީފައެވެ. އޭނާގެ ދޮންބައްޕަ އަކީ އުފަން ބައްޕަ ނޫންކަމަކަށް އޭނާ ގެ ހިތަކަށް ދުވަހަކުވެސް ނާރައެވެ. ދެން މާކުރިން ކަނޑުބޯޓެއްގައި ދަންޖެހިގެން މަރުވި މީހެއްގެ ފައިސާގަނޑަކާ އޭނާއަކާ ކޮންކަމެއް ހެއްޔެވެ؟ އޭނާވެސް ފައިސާ ބޭނުމެވެ. އަދި އަމުދުން މިހާރު އޭނާއަށް ދިމާވެފައި މިވާ ކަންތައްގަނޑުން ސަލާމަތްވެވެން އޮތީވެސް ފައިސާ ލިބިގެންނެވެ. އެހެންނަމަވެސް... މޮރިސްގެ ފައިސާތަކަކީ އޭނާއަށް ގަބޫލުކުރެވޭނެ އެއްޗެއް ނޫނެވެ. އެއީ ފައިސާއެއް ނޫނެވެ. އެއަށް ވުރެ މާ ނަޖިސް އެއްޗެކެވެ.\n" ތިޔަ ފައިސާތަކުގެ ބޭނުމެއް އަހަރެންގެ ނެތް.. ތިޔައީ އަހަރެންގެ ބައްޕަ ދުނިޔޭގައި ހުރިނަމަވެސް އަހަންނަށް ނަސީބު ހުރީސް އެއްޗެއްކަމަކަށް އަހަރެން ގަބޫލެއް ނުކުރަން..."\nހާރޫން ހަމަހިމޭން އަޑަކުން ބުންޏެވެ.\n" އަސްތާ ތިހެން ނުބުނޭ.. ތިހެން ނުބުނޭ.. ކިތައްމެ ގޯސްކަމެއް ކުރި ކަމުގައި ވިޔަސް .. އަހުމަދަކީ ކޮއިފުޅުގެ ބައްޕަ.. އަދި މި ފައިސާއަކީ ހަމަ އޭނާގެ ފައިސާ.. އޭނާ ދުނިޔޭގައި ނެތްދުވަހެއްގައި.. މި ފައިސާގެ ވާރުތަވެރިއަކީ ހަމަ ކޮއިފުޅު.. މީ ކޮއިފުޅުގެ ފައިސާ.. ތިހެން ނުހަދާ ދަރުމަވާނެ.."\nމޮރިސްގެ އަޑު ހުރިގޮތުން ހީވަނީ ހަމަ ދެންމެ ދެންމެ ޕާސް ކިޔާފައި ރޮއިގެން ފާނެހެންނެވެ.\n" އެންމެ ރަނގަޅު.. ޖަމީލް.... ޖަމީލް..ބެ.. މަގޭ ބައްޕަގެ އަތުން ނެގި ފައިސާގެ އަދަދަށް ފައިސާ ގެނޭ.. އެއިރުން އެ ނިމުނީނުން.. ދަރަނި އަދާ ކުރެވުނީނުން.."\nހާރޫން ފޫހި ރާގަކަށް ބުންޏެވެ.\n" ނޫނޭ ނޫނޭ.. އަހަރެން އަތުގައި މި ހުރި ހުރިހައި ފައިސާއަކީ.. ހަމަ އެފައިސާއިން އުފެދިފައިހުރި އެއްޗެހި.. މި ހުރިހާ އެއްޗެއްގެ ހައްޤު ވެރިއަކީ ހަމަ އެކޮއި.. ދޮން ބައްޕައަކު އެކޮއި ބަލާ ބޮޑު ކުރި ކަމުގައި ވިޔަސް.. ތީ އަހުމަދު ގެ ކުއްޖެއް.. ކިތައްމެ ދުވަހެއް ވިޔަސް އެކަމެއް ބަދަލެއް ނުކުރެވޭނެ.. އަދި އެކޮއި ގެ ދަރިންގެ ދަރިންނަށް ދާންދެން ވެސް ހަމަ އެ ހުރިހާ ކުދިންނެއް ވާނީ ހަމަ އަހުމަދުގެ ކުދިންނަށް.. އެއީ ބަދަލު ކުރެވޭނެކަމެއް ނޫން.. ހަމަ އެ ގޮތަށް މިފައިސާއަކީވެސް ހަމަ އެފައިސާއިން އުފެދިފައި ހުރި އެއްޗެހި..ވީމާ މީގެ ހައްގުވެރިއަކަށް ވާނީ ހަމަ މި އުފެދުނު މައި އެތީގެ ހައްގުވެރިޔާ.."\nމޮރިސް ހާރޫނަށް ވިސްނައިދެވޭތޯ އުޅުނެވެ.\n" ތީ ތެދެއް ކަންނޭނގެ.. އެކަމަކު.. ތިޔަ ފައިސާތައް ގިނަ ކުރީ ޖަމީލްގެ މަސައްކަތުން ނުން.. އެހެންވީމާ ތީ ޖަމީލުގެ އެއްޗެއް.. ސޮރީ.. ޖަމީލްބޭގެ ..."\nހާރޫން އެ ނިކަމެތި މުސްކުޅިޔާއަށް މަލާމާތް ކުރަނީ ހެއްޔެވެ. އޭނާއަށް އެ ބަލިކަށި މީހާގެ ލޮލުން ފައިބާ ކަރުނަތައް ނުފެންނަނީ ހެއްޔެވެ. އޭނާގެ ހިތުގައިވާ ހަމްދަރުދީ ކޮބައި ހެއްޔެވެ؟ އޭނާގެ މަންމަ އޭނާ ތަރުބިއްޔަތު ކުރި އުސޫލުތައް.. އަނެކާއަށް ހަމްދަރުދީވުމުގެ އުސޫލުތައް ހަނދާން ނެތުނީހެއްޔެވެ؟\n" އަހަރެން ކުރި މަސައްކަތު ގެ އަގު އަހަންނަށް ލިބިއްޖެ.. އޭގެ އަގަކަށް މުޅި ޢުމުރުދުވަހު އަހަރެން އުޅުނު އަރާމު ދިރިއުޅުންވެސް ފުދޭ.... އަދި އިތުރަށްވެސް ލިބިއްޖެ.. އަހަރެން ކުރި ފާފައިގެ ސަޒާވެސް މިއަދު އަހަންނަށް މި ދަނީ ލިބެމުން.. ކަލާނގެ ޢަދުލުވަންތަވެރިކަން އަހަންނަށް މިދަނީ ފެންނަމުން.. އެކަމަކު އެއީ އަދި ހަމަ އެކަނި މި ދުނިޔެ މަތީގަ... އާޚިރަތުގައި އަހަންނަށް އޮތް ގޮތެއް ހިތަށްވެސް ގެންނަން ނޭނގެ.."\nމޮރިސް އަޑުން އަޑުނަގާ ރޮއިގަތެވެ.\n" ކޮއި ފުޅާ.. އާދޭސް ކޮށްފަ ބުނަން... މި ނިކަމެތި މުސްކުޅިބެއަށް ރަޙުމް ކުރޭ.. އަހަރެންގެ ޢުމުރުގަ ދެން މާގިނަ ދުވަހެއް ނެތް.. އަހަންނަށް ތައުބާވެވެން އޮތީ މި އަމާނާތް އޭގެ ވެރިފަރާތަށް ރައްކޮށްދެވިގެން.. .. އަހަރެން އަދިވެސް ހަމަ އިއްޔެ ވީ ކަމެއްހެން ހަނދާން އެބަހުރި.. ކޮއިފުޅުގެ ބައްޕަ ކައިރީގަ ފައިސާއަށް އެދި އާދޭސް ކުރި ހަނދާން.. އެއިރު އަހަރެންގެ އަތްމަތި އޮތީ މުޅިން ހުސްވެފަ.. ހަމަ އެ ދުވަސް .. އަނެއްކާވެސް މި އައީ.. މިއަދު .. މިއަދު އޭނާގެ ދަރިފުޅު ކުރިމަތީގަ އާދޭސްކުރަން މި ޖެހުނީ.. މިއަދު އަހަރެން މި ވަނީ ވަގުތު ހުސްވެފަ.. މާތްކަލާނގެ ހަޟްރަތާއި ކުރިމަތިލާން ޖެހިފަ.. ކުރެވުނު އެއްވެސް ހެޔޮ އަމަލެއް ނެތް... ހުރީ ހުސް ފާފަ.. ދަރަނި.. ދަރަނި.. އެކަމަކު.. މިއަދު.. އަހަންނަށް ބޭނުން ވެގެން މިއުޅޭ އެއްވެސް އެއްޗެއް ވަގަށް ނެގޭނެ ގޮތެއް ނެތް.. އެއްވެސް ގޮތެއް ނެތް .. އޮތް ނަމަ ... އޮތްނަމަ އަހަރެން މިއަދު އެ ވަގަށްވެސް ނެގީމުސް... ކޮއިފުޅުގެ މާފު.. އަހަރެންގެ ބޮލުގައި އެޅިފައި މިވާ އަމާނާތުން މިނިވަން ކޮށްދިނުން.. ހެޔޮނުވާނެ.. ދަރުމަވާނެ.. ކޮއެފުޅާ.. އާދޭސް ކޮށްފަ މި ބުނީ... މި މުސް ކުޅިބެ ސަލާމަތް ކޮށްދީ....! "\nމޮރިސް ގެ ރުއިމާއި އާދޭސް އަޑުއަހާފައި.. ހާރޫން ގެ ހިތް މަޑުވިއެވެ.\n" އަހަންނަށް ކިހިނެތް އެނގެނީ ޖަމީލްބޭ ކުރީ ކޮންކަހަލަ ވިޔަފާރިއެއްކަމެއް.. ފަހަރެއްގަ....."\nހާރޫން އޭނާގެ ވާހަކަ އެހާހިސާބަށް މެދުކަނޑާލިއެވެ.\n" ނޫން ނޫން.. އެއްގޮތަކަށް ވެސް ތިހެން ނުބުނޭ.. އަހަރެން އެއްވެސް ކަހަލަ ޤާނޫނާ ޚިލާފު ހަރަކާތެއް ނުހިންގަން.. އަހަރެން ފުރަތަމަ ކުރީ ލަކުޑީގެ ވިޔަފާރި.. އެ ވިޔަފާރިން އަހަރެން ތަރައްޤީވީ.. އޭގެ ފަހުން އަހަރެން ތަފާތު ކާރުޚާނާތައް ގަނެ އެކިކަހަލަ ދަނޑުބިންތައްވެސް ގަނެ ވިޔަފާރި ފުޅާ ކުރީ.. އޫރުމަހާއި ރަލުގެ ވިޔަފާރިއެއްވެސް އަހަރެން ނުކުރަން.. ފަހަރެއްގައިވެސް އެއީ އަހަރެންގެ ހުރި ތަޤްވާވެރި ކަމަކުން ނޫން .. އަހަރެން ދުނިޔޭގައި ލެއްވިހާ ފާފައެއް ކުރަމުން ދިޔަ އިރުވެސް މި ފައިސާތައް ގިނަ ކުރީ ހަލާލު ވިޔަފާރިކޮށްގެން.. އެއީ ގަސްތުގައި ހަލާލު ވިޔަފާރިއެއް ކުރާކަށެއް ވިސްނައިގެންނެއްވެސް ވަކި ނޫން.. އަހަރެންގެ ހިތުން ކަލާނގެ ޙިކުމަތްފުޅުން މި ފައިސާ.. އޭގެ ވެރިފަރާތަށް ލިބެން ހުރީތީ އަހަރެން ގެ ސިކުނޑިއަށް ވެސް އެކަހަލަ ކަމެއް ނައީ.. އަހަރެން ކުރި ވިޔަފާރީގެ ހުރިހާ ލިޔެކިޔުންތައްވެސް ސަލާމަތުން އެބަހުރި.."\nމޮރިސްގެ ވާހަކަތައް އަޑުއަހާފައި ހާރޫންގެ ހިތަށް ހަމަޖެހުމެއް ލިބުނެވެ. އަދި އޭނާ ހިތުގެ އަޑިން މޮރިސްއަށް މާފުކޮށްފިއެވެ. ނަމަވެސް ފައިސާގެ ކަންތަކުގައި އަދި އިތުރަށް ވިސްނަން ބޭނުން ކަމުގައި ހާރޫން ބުންޏެވެ.\nއޭގެ ބަރާބަރު އެއް ހަފްތާފަހުން ހާރޫން އޭނާގެ މަންމަ ގޮވައިގެން ބެންކޮކަށް ދާން ފުރައިފިއެވެ. މިދަތުރުގައި މުރީހާ އަށް ދެވުނު ނަމަ ކިތައްމެހާވެސް ރަނގަޅެވެ. އެކަމަކު އޭނާގެ ދަރިފުޅު އަދި މާ ކުޑައީއެވެ.\nމިއަދަކީ ނަސީމާއްތަގެ އޮޕަރޭޝަން ކުރަން އޮތް ދުވަހެވެ. ހާރޫންގެ ހިތުގައި ތަފާތު ޚިޔާލުތަށް ހިނގަންފެށިއެވެ. ނަމަވެސް މަންމަގެ ކުރިމަތީގައި ވަރަށް ހަމަޖެހިލައިގެން އޭނާ ހުންނައިރު އެއްވެސް ކަމަކާ ފިކުރު ކުރާހެނެއް ހީއެއް ނުވެއެވެ. ވީމާ ހަސްފަތާލަށް ދަމުންވެސް އޭނާ މަންމައާއި ވަރަށް ސަމާސާކޮށް ހީ ހެދިއެވެ.\n" އެ ޑޮކްޓަރު ހާދަ ހިތް ހެވޭ ދަރިފުޅާ.."\nނަސީމާއްތަ އެއްފަހަރަކު ބުނެލިއެވެ.\n" ކޮން ޑޮކްޓަރެއްތަ މަންމާ..؟ "\n" ދަރިފުޅުގެ ރައްޓެހި ޑޮކްޓަރު.. މައުސޫމާ.."\nހާރޫންގެ މޫނު ރަތްވިއެވެ. އޭނާ ލަދުން އެހެން ވާހަކައެއް ފެށޭތޯ އުޅުނެވެ.\n" މުރީހާ މިއަދު ގުޅާފަ ބުނި.. މައުސޫމާ އަހަރެމެންގެ ފޯން ނަމްބަރު ހޯދި ވާހަކަ.."\n" އެހެންތަ؟ އާނ އެއީ ވަރަށް ހިތް ހެޔޮ ޑޮކްޓަރެއް...."\nހާރޫން ނޫންކަމަށް ހަދާލިއެވެ.\n" އަދިވެސް ވަރަށް ވާހަކަ ދެއްކި... މުރީހާ ބުނީ އޭނާ މައުސޫމާ ވަރަށް ރަނގަޅަށް ކޮނެލައިފީމޯ.... މާގިނައިންނޯ ހާރޫންގެ ވާހަކަތައް އޭނާ އަހަނީ.."\n" ހޫން.. ތި މުރީހާ ހުންނާނީ ދައްކާނެ ވާހަކަ މަދުވެފަ.. "\n" މަންމައަށް ހީވަނީ އެއީ ވަރަށް ރަނގަޅު ކުއްޖެއްހެން...."\n" މަންމަ ގޮވާ މޮޔަ ދެން.. "\nނަސީމާއްތަ އޮޕަރޭޝަން ތިއޭޓަރަށް ވައްދައިފިއެވެ. ހާރުން ގެ ވިންދު އަވަސްވިއެވެ. ބިރުގަންނަން ފެށިއެވެ. އޭނާގެ މަންމަ އެތަނަށް ވައްދަމުން ދިޔައިރު އެ މަންމަ އޭނާއާއި ދިމާއަށް ބަލާލި ގޮތުން އަލްވަދާއޭ ބުނާ ކަހަލައެވެ. ޔާރައްބަކަލާކޯއެވެ..! އެގޮތަށް މެދުވެރި ނުކުރަށްވާށިއެވެ... ހާރޫން ގެ ވަގުތުތައް ދިޔައީ ހިތުގެ އަޑިން ދުޢާ ކޮށްލަކޮށްލާ ހުރެއެވެ. މިހާރު ދެން އެނޫން އެއްޗަކުން އޭނާއަށް ކުރާނެ މަންފާއެއްނެތެވެ. ފައިސާ ކިތައްމެ ވަރަކަށްވެސް އެބަހުއްޓެވެ. އެއިން ކުރެވޭނެ ކަމެއްވިއްޔާ މިހާރު އޭނާ ކޮށްފިއެވެ.\nމިހާރު މުރީހާ މިވީ ދެތިން ދުވަސްތެރޭގައި މައުސޫމާއާއި މާބޮޑަކަށް ގުޅާލައިފިއެވެ. މުރީހާއަކީ މީހުނާ ރައްޓެހިވާން ފަސޭހަ އަންހެނެކެވެ. މައުސޫމާވެސް ހުންނަނީ ހުދުބޯގަންވިލާގޭތެރެއަށް ވަދެގަނެވޭނެ ބަހަނާއެއް ނުލިބިފައެވެ. އެހެން ހުއްޓާ މުރީހާގެ ރަހުމަތްތެރިކަމުގައި އެންމެފަހުން އެގެއަށްވެސް ދެވިއްޖެއެވެ. މައުސޫމާއަކީ ކިޔަވައިގެން ހުރި ވިސްނުންތޫނު އަންހެނެއް ކަމުން އޭނާވެސް މާބޮޑު ތުއިކަމެއް ނުދައްކާ ހަގީގަތް މުރީހާއަށް ކިޔައިދިނެވެ. އެއީ ހާރޫނާއި މެދު އޭނާ ވަރަށް ހިތްހަމަޖެހޭ ކަމެވެ. އަދި ހިތުގައި ޚާއްސަ މަޤާމެއްވެސް ދެވިފައިވާކަމެވެ. އަދި އެހެން ވާހަކައެއްވެސް އޭނާ ބުންޏެވެ. އެއީ ހާރޫން މަދަރުސާގައި އުޅުން އިރު އޭނާގެ ފޮތެއްގައި މައޫސޫމާދެކެ ލޯބިވާވާހަކަ އިނގިރޭސިން ލިޔެފައި އޮއްވާ އެކަންތައް ފަޅާއެރި ވާހަކައެވެ. އެކަމަކު މައުސޫމާ ބިރުގަންނަކަމަކީ މިހާރު ހާރޫންގެ ހިތް އޮތް ގޮތެއް ނޭނގޭކަމެވެ. ނަމަވެސް މުރީހާ އޭނާއަށް ޔަޤީންކަން ދިނެވެ. ހާރޫން އެއްވެސް އަންހެން ކުއްޖަކާއި ގުޅުމެއް ނެތްކަމަށް އޭނާ ބުންޏެވެ. އަދި މުރީހާ މައުސޫމާއަށް އެކަންތައް ކޮށްދޭނެކަމަށް ވެސް ބުންޏެވެ.\nއެއްދުވަހެއްގެ މެންދުރު ފަހެވެ. މައުސޫމާއާއި މުރީހާ ތިބީ ހުދުބޯގަންވިލާގޭ ބޭރުގޭތެރޭގައި ހުރި ދިގު ގޮނޑިއެއްގައި އެގޭ ފޮޓޯ އަލްބަމްތަކެއް ބަލާށެވެ. އޭގައި ހާރޫންގެވެސް ވަރަށް ގިނަ ފޮޓޯތައް ހުއްޓެވެ. އޭނާގެ މަދަރުސީދައުރުގެ ފޮޓޯތަކެވެ. އެކި އެކި މުނާސަބަތުތަކުގައި ނަގާފައި ހުރި ފޮޓޯތަކެވެ. އެފޮޓޯތަކަށް މައުސޫމާގެ ސަމާލުކަން ވަރަށް ބޮޑަށް އައެވެ. ޚާއްސަކޮށް އޭނާ ސްކައުޓު ޔުނީފޯމުގައި ނަގާފައި ހުރި ފޮޓޯފެނިފައި ވަރަށް ގިނަ ފާޑުކިޔުންތައް އެ ފޮޓޯއަށް ރައްދުވިއެވެ. މިހިރަ މޮޔަގަނޑެކޭ ބުނާނެއެވެ... " އޯ ސަޅި..." " މަ ހަނދާން އެބަހުރި އަދިވެސް މި ގަނޑު ނެގި ދުވަސް...." " އޭ.. ފަހަތުގައި އެހެރީ ޝަރުމީލާ..." އެކި ފަހަރުމަތިން އޭނާ އެފޮޓޯ ފެންނަ އިރަށް މިކަހަލަ ކޮންމެސް އެއްޗެއް ބުނެލައެވެ. މުރީހާ ވެސް ސިޔާސީ ހިނިގަނޑަކުން މިކަހަލަ ކޮންމެ ކޮމެންޓެއްގެ ޖަވާބު ދެއެވެ. އެހެން ތިއްބާ ފޯނު ރަނގަބީލުވެއްޖެއެވެ.\n" ދޮންބެ ތަ؟ ކިހިނެތްވީ.... މިހާރު އޮޕަރޭޝަން ކޮށްފިތަ؟ "\n" ހުރިހާކަމެއްވެސް ރަނގަޅު... އޮޕަރޭޝަންވެސް ކޮށްފި... މަންމަވެސް މިހާރު އަންނަނީ ރަނގަޅުވަމުން.. ހަފްތާއެއްފަހުން ދެން ފުރަންވީ....ކޮބާ މުސްތޮ....؟ "\n" އަދި ނާދޭ.. އޭ.. ދެން މަންމަ ރަނގަޅުދޯ .. އަޅެ.. ދެން އަވަހަށް އަންނަން އުޅޭ.. އޭ.. ދޮންބޭ.. މައުސޫމާވެސް އެބަހުރި.. ބޭނުންތަ ވާހަކަދައްކަން.. "\n" ސަލާމް ބުނޭ.. އެހެންފަހަރަކުން ދެން.. ފަހުން އަދި ގުޅާނަން މިހާރު ހުރެވޭކަށް ނެތް..."\nފޯނުބާއްވާފައި މުރީހާ ނަށައިގަތެވެ.\n" ކީކޯ ކީކޯ..؟ "\nމައުސޫމާ ވެސް ވަރަށް ޝައުޤުވެރިކަމާއިއެކު އަހާލިއެވެ.\n" މަންމަ ރަނގަޅުވެއްޖޯ، ދެން ހަފްތާއެއްފަހުން އެބަ އަންނަމޯ..."\nއެވަގުތު މައުސޫމާގެ މޫނަށް ލާނެއްގެ ހިނިތުންވުމެއް ވެރިވިއެވެ. އަދި އެއްޗެއް ނުބުނެ މުރީހާއަށް ބަލަން ހުއްޓެވެ.\n" ކިހިނެތްވީ..؟ "\nމޮޔަ ފާޑަކަށް މުރީހާ ސުވާލުކުރިއެވެ.\n" ރަނގަޅު އައިޑިއާއެއް އައިސްފި..."\n" ކޮބާ ؟"\n" ހިނގާ އެންމެން ބެންކޮކަށް ދާން .. ވަރަށް މަޖާވާނެ.. އަޅެ ނުބުނާތި ނޫނެކޭ.."\n" އެއިރުން މަގޭ ކުޑަސޮރޯ..؟\n" އެކަންތަކާ ހާސް ނުވޭ.. އަހަރެން މިހިރީނުން.. މަށަށް އިތުބާރު ކުރޭ.. އެސޮރަށް ގެއްލުމެއް ވިޔަކަ ނުދޭނަން.."\nމިކަންތައް މުރީހާއަށްވެސް ވަރަށް ކަމުދިޔައެވެ. އަދި އެންމެ ފަހުން އެއްބަސްވިއެވެ.\n" މުސްތޮ ގަބޫލު ވާނެބާ އަނެއްކާ..؟ "\n" ތިކަންތައް ދޫކޮށްލާ މަގޭ އަތްމައްޗަށް... މުސްތޮގެ ސިކުނޑިއަށް ވަންނާނީ މަ ވެއްދި އެއްޗެއް.."\nވަރަށް އިތުބާރާއެކީ މުރީހާ ބުންޏެވެ.\nޖެހިގެން އައި ބުދަ ދުވަހު ހުދުބޯގަންވިލާގޭ އެންމެންނާއި މައުސޫމާ، ތިބީ ބެންކޮކްގައެވެ. އަދި އެމީހުން އެއަރޕޯޓުގައި ތިބެފައި ހާރޫންގެ ފޯނަށް ގުޅިއެވެ.\n" ދޮންބޭ ކޮބާ ކިހިނެތް ކަންތައްގަނޑު.."\nއެމީހުން އައި ކަމެއްވެސް އަދި އަންނަން އުޅޭކަމެއްވެސް ހާރޫނު ނުދެނެހުއްޓެވެ.\n" ހުރިހާކަމެއްވެސް ރަނގަޅު... މިހާރު ހޮސްޕިޓަލަކު ނޫން މިތިބީ.. ހޮޓަލުގަ.. ހަމަ އައިސް ކުރިންވެސް ތިބި ހޮޓަލުގަ.."\n" އެހެންތަ.. ކޮބާ މަންމަ.. މަންމައާ ވާހަކަދައްކާލެވިދާނެތަ..؟ "\n" ނޫނޭ އަހަރެން މިއުޅެނީ ކުޑަކޮށް ބާޒާރުކޮށްލަން ނުކުމެ... މަންމަވާނީ ހޮޓަލުގަ.."\n" ބަލާބަލަ.. މިހާރު މަންމަ އެކަނި ބާއްވާފަ ހިނގަންފެށީދޯ.."\nމުސްތަފާ އޭނާއާއި ދިމާ ކޮށްލިއެވެ.\n" އެކަންޏަކު ނޫނޭ.. ރަނގަޅު ނަރުހެއް ކުއްޔަށް ހިފައިގެން މިއުޅެނީ.. އޭނައާ މަންމަގެ ކަންތައް ހަވާލުކޮށްގެން މި އުޅެނީ... ދެން މަށަށް ތަންކޮޅެއް އުނދަގުވެސް ވާނެއްނު މަންމަ ފެންވަރުވާ ފާޚާނާއަށް ގެންގޮސް ހަދަން.. އެހެންވީމަ.."\n" ބަރާބަރު... ތިހެންތިބޭނީ މީހުންގެ ހަލާލު ފިރިހެން ދަރިން.. ސާބަހޭ.."\nފޯނު ކަނޑާލާފައި ނުލަފާ ހިނިތުންވުމެއްގައި ހުރެ އޭނާ ދެންތިބި މީހުނަށް ބަލާލިއެވެ.\n" ރަނގަޅު ދަނޑިވަޅެއް މީ... މިހާރު އެތާ ތިބޭނީ މަންމައާ އެ ބުނާ ނަރުހަކާ.. ހިނގާ އަވަހަށް ދޮންބެ ނާންނަނީސް ގޮސް ތިބެން.."\nނަސީމާއްތަ އުފަލުން ފެންކަޅިވެފައި އޮތެވެ. އޭނާގެ ބަލި ރަނގަޅުވީ ވަގުތު މުޅި އާއިލާވެސް އެއްތަނަކަށް އެއްވީއެވެ. މިހާރު އެމީހުން އެތިބެނީ ހާރޫންގެ އިންތިޒާރުގައެވެ. މިއަދު އޭނާ ރަނގަޅަށް ސިއްސުވާލާނެއެވެ.\nކޮންމެއަކަސް ހިންދީ ފިލްމުތައް ނިމޭކަހަލަ ގޮތަކަށް ބައެއްފަހަރު ހަޤީޤީ ދިރިއުޅުމުގައިވެސް ދިމާވެއެވެ. އަހަންނަށް މި ދިމާވީ އެކަހަލަ ކަމެކެވެ. އެއްވެސް މީހަކަށް އޮޅިފައި ނޯންނާނެ ފަދައިން މިވާހަކައިގައި މިއުޅޭ މުސްތަފާއަކީ އަހަރެންނެވެ. ނަމަވެސް މިފަހަރު މި އުސްލޫބުން ލިޔަން މި ޖެހުނީ އަހަރެންގެ އަމިއްލަ ވާހަކަތައް މާގިނައިން ކިޔައި ދޭންޖެހޭތީއެވެ. އަހަންނަކީ އެހާ ފޮނި މީހެއް ނޫނިއްޔާއެވެ. ނިންމާލުމުގެ ކުރިން އަދި ބުނެލަން ބޭނުން ވާހަކައެއް އެބަ އޮތެވެ. ގޮބޮޅިގެއަކީ އަހަރެން މިހާރު މި ދިރިއުޅޭ ގެއެވެ. މރ މޮރިސް މަރުވުމުގެ ކުރިން އެ ގެ އޮތީ ދޮންބެއަށް ދީފައެވެ. ނަމަވެސް ދޮންބެ އެގޭގައި އުޅޭކަށް ބޭނުމެއް ނުވިއެވެ. ވީމާ އަހަރެން އެގެ އޭނައަތުން ހޯދީއެވެ. މިހާރު ހުދުބޯގަންވިލާގޭގައި އުޅެނީ މަންމައާއި ބައްޕައާއި ދޮންބެގެ ދެމަފިރިންނާއި ކުދިންނެވެ. ދޮންބެ އެންމެފަހުން އިނީވެސް ހަމަ އެ މައުސޫމާއާއި އެވެ. އޭނާއަށް ހައްޤު ލޯބި އޭނާއަށް ލިބުނީއެވެ.


France aaeku Denmark ves dhevana burah\nފްރާންސާއި، ޑެންމާކު އެއްވަރުވުމުން، ގުރޫޕް "ސީ" ގެ ގަދަ ދެ ޓީމުގެ މާގަމަށް ބަދަލެއް ނައިސް ގުރޫޕް މެޗުތައް ނިމިއްޖެ އެވެ. މިރޭ މެޗު ނިމުނީ ލަނޑެއް ނުޖެހި އެވެ.\nކުރިން ކުޅުނު ދެ މެޗުން ވެސް މޮޅުވެފައި އޮތުމުން، މެޗަށް ނުކުތް އިރުވެސް ފްރާންސް އޮތީ ގުރޫޕްގެ އެއް ވަނައިގަ އެވެ. ޑެންމާކު ކުރިން ކުޅުނު ދެ މެޗުގެ ތެރެއިން އެއް މެޗުން މޮޅުވެ އެއް މެޗުން އެއްވަރުވުމުން، މެޗަށް ނުކުތް އިރު އެ ޓީމަށް ލިބިފައި ވަނީ ހަތަރު ޕޮއިންޓެވެ. ފްރާންސް އަތުން މޮޅުވިނަމަ، ގުރޫޕްގެ އެއްވަނަ ޑެންމާކަށް ހޯދުނީހެވެ.\nދެވަނަ ބުރުގައި، ފްރާންސް ވާދަ ކުރަނީ ގުރޫޕް "ޑީ" ގެ ދެވަނަ ޓީމާ ދެކޮޅަށެވެ. ޑެންމާކު ވާދަ ކުރާނީ ގުރޫޕް "ޑީ" ގެ އެއް ވަނަ ޓީމާ ދެކޮޅަށެވެ. އެ ޓީމަކަށް ވެގެންދާނީ ކޮރޭޝިއާ ނުވަތަ ނައިޖީރިއާ އެވެ.\nފްރާންސް ދެވަނަ ބުރުގައި، ކުޅޭ މެޗު އޮންނާނީ، ރާއްޖޭ ގަޑިން އަންނަ ހޮނިހިރު ދުވަހު އިރުއޮއްސި 7:00 ގަ އެވެ. ޑެންމާކު ދެ ވަނަ ބުރުގައި ކުޅޭ މެޗު އޮންނާނީ އާދިއްތަ ދުވަހުގެ ރޭ ރާއްޖޭ ގަޑިން 11:00 ގަ އެވެ.\nމި ގުރޫޕްގައި ހިމެނޭ އަނެއް ދެ ޓީމު ކަމަށްވާ، އޮސްޓްރޭލިއާ އާއި ޕެރޫ މެޗު ނިމުނީ 2-0 ން ޕެރޫ މޮޅު ވެގެންނެވެ. ޕެރޫ މޮޅުވި ނަމަވެސް އެޓީމަށް ދެވަނަ ބުރަކަށް ނުދެވުނެވެ. ގޫރުޕްގެ ފުލުން އެ ޓީމަށް ސަލާމަތް ވެވުނީ އެވެ. ގުރޫޕްގެ ފުލަށް ވެއްޓުނީ އޮސްޓްރޭލިއާ އެވެ.\nމިރޭ ދެން އޮންނާނީ ގުރޫޕް "ޑީ" ފަހު މެޗުތަކެވެ. ގުރޫޕްގެ އެއް ވަނައިގައި މިވަގުތު އޮތް، ކޮރޭޝިއާ ވާދަ ކުރާނީ އައިސްލެންޑާ ދެކޮޅަށެވެ. މި ވަގުތު އެ ގުރޫޕްގެ ދެ ވަނައިގައި އޮތް ނައީޖީރިއާ ނުކުންނާނީ އާޖެންޓީނާ އާ ދެކޮޅަށެވެ.\nފްރާންސް ވޯލްޑް ކަޕް 2018 ޑެންމާކް


Cochin ferry ge5vana dhathuru gai 700 tone mudhaa Kulhudhuffuttah\nކާގޯ ފެރީގެ ފަސްވަނަ ދަތުރު ކުޅުދުއްފުއްޓަށް----\nކާގޯ ފެރީގެ ފަސްވަނަ ދަތުރުގައި 700 ޓަނުގެ މުދާ ކުޅުދުއްފުއްޓަށް\nކޮޗިން ކާގޯ ފެރީގެ ފަސްވަނަ ދަތުރުގައި 700 ޓަނުގެ މުދާ ކުޅުދުއްފުއްޓަށް ގެނެސްފި އެވެ.އިންޑިއާގެ ކޮޗިންއާއި ކުޅުދުއްފުއްޓާއި ދެމެދު ކާގޯ ފެރީގެ ހިދުމަތް މިދިޔަ އަހަރުގެ ސެޕްޓެމްބަރު މަހުގެ ތެރޭގައި ފަށާފައިވާއިރު، މިއަދު 12:00 ޖަހާއިރު ކުޅުދުއްފުށީ ސަރަހައްދީ ބަނދަރަށް ވަދެފައިވަނީ ކާގޯ ފެރީގެ ފަސްވަނަ ބޯޓެވެ.\nކޭއޯއަށް މައުލޫމާތު ދެއްވަމުން ކުޅުދުއްފުށީ ޕޯޓް ލިމިޓެޑްގެ ޗީފް މެނޭޖަރ މުހައްމަދު އަހުމަދު ވިދާޅުވީ މި ދަތުރުގައި އާންމުކޮށް ގެނެސްފައިވަނީ އިމާރާތްކުރުމަށް ބޭނުންކުރާ ތަކެއްޗާއި އާންމު މުދާ ކަމަށެވެ. 700 ޓަނުގެ މުދަލަކީ ކުޅުދުއްފުއްޓަށް ކުލިއާކުރަން ހަމަޖެހިފައިވާ މުދަލެވެ.\nއަދި އެއްފަހަރުން އަނެއްފަހަރަށް ކުޅުދުއްފުއްޓަށް އަންނަ ކާގޯ ފެރީގައި ގެންނަ މުދަލުގެ އަދަދު ދަނީ ބޮޑުތަނުން ގިނަވަމުން ކަމުގައި އޭނާ ފާހަގަ ކުރި އެވެ.\nއިންޑިއާގެ ކޮޗިންއާއި ކުޅުދުއްފުއްޓާއި ދެމެދު ކާގޯ ފެރީގެ ހިދުމަތް ދޭން ނިންމާފައިވަނީ، ސަރަހައްދުގެ ވިޔަފާރިތައް ކުރިއެރުވުމާއި އަދި އާއްމު ރައްޔިތުންނަށް އަގުހެޔޮކޮށް މުދާ ލިބޭނެ މަގު ފަހިކޮށްދިނުމަށެވެ. އަދި ރާއްޖޭގެ އުފެއްދުންތައް ބޭރުގެ ގައުމުތަކަށް ޕްރޮމޯޓްކޮށް މަންފާ ހޯދުމަށްވެސް މަގުފަހިކޮށްދިނުމަށްކަމަށް ސަރުކާރުން ވަނީ ބުނެފަ އެވެ.\nކާގޯ ފެރީ ރާއްޖެ އައުމަށާއި ރާއްޖެއިން އެނބުރި ކޮޗިންއަށް ދިއުމަށް 10 ދުވަސް ހޭދަވެ އެވެ.\nކުޅުދުއްފުށީ ޕޯޓް (ކޭޕީއެލް)\nކާގޯފެރީއަކީ އުތުރުގެ ވިޔަފާރިތައް ފުޅާކުރަން ހުޅުވުނު ތަނަވަސް ދޮރެއް\nކާގޯފެރީއާ ބެހޭ ސެޝަންގައި 287 ވިޔަފާރިވެރިން ބައިވެރިވެއްޖެ\nއާތިފްގެ އިލްތިމާސް: މިސަރަހައްދުގެ ވިޔަފާރިވެރިން ކާގޯފެރީގެ ހިދުމަތް ފުރިހަމައަށް ހިފަމާ!


SunOnline: Zuvaanun heylaa, nurakkaa vaki kuda eh noon!\nޒުވާނުން ހޭލާ، ނުރައްކާ ވަކި ކުޑައެއް ނޫން!\nރާއްޖެއިން ކޮވިޑް19 އަށް ޕޮޒިޓިވްވާ މީހުންގެ ތެރޭގައި ގިނައީ ޒުވާން އުމުރު ފުރައިގެ މީހުން ކަމަށާއި، އެހެންކަމުން ދިރިއުޅުމުގެ ވައްޓަފާޅިއަށް ބަދަލުތަކެއް ގެނައުމަށް ހެލްތު އެމަޖެންސީ އޮޕަރޭޝަން ސެންޓަރުން އިލްތިމާސްކޮށްފިއެވެ.\nމިރޭ ކުރިއަށް ދިޔަ ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. އިބްރާހިމް އަފްޒަލް ވިދާޅުވީ މިހާތަނަށް ރާއްޖެއިން 5،157 މީހަކު ޕޮޒިޓިވްވެފައި ވާއިރު، އޭގެ ތެރޭގައި އެންމެ ގިނައީ އުމުރުން 18 އަހަރާ 40 އަހަރާ ދެމެދުގެ މީހުން ކަމަށެވެ.\nޑރ. އަފްޒަލް ވިދާޅުވީ ކޮވިޑް119 އަކީ އެ އުމުރުގެ މީހުންނަށް ނުރައްކާތެރި ބައްޔެއް ނޫން ކަމަށް ގިނަ ބަޔަކަށް ކުށް ހީއެއް ކުރެވިފައިވާ ކަމަށެވެ.\n"އެހެން ނަމަވެސް ހަގީގަތަކީ ނިސްބަތުން މަދު ނަމަވެސް، ހަމަ އެ އުމުރުފުރައިގެ މީހުންނަށް ވެސް ބަލީގައި ފުރާނައަށް ނުރައްކާވާ ހިސާބަށް އެބަ ދޭ، އެއީ ދުނިޔޭގެ ތަފާސްހިސާބުތަކަށް ބެލިޔަސް،" ޑރ. އަފްޒަލް ވިދާޅުވިއެވެ.\nހަމައެއާއެކު އެންމެ ގިނައިން ބައްޔަށް ޕޮޒިޓިވް ވަނީ ޒުވާނުން ކަމީ ގަބޫލުކުރަންޖެހޭ ހަގީގަތެއް ކަމަށެވެ.\n"މިކަން އަޅުގަނޑުމެން އެބަޖެހޭ ވަރަށް ރަނގަޅަށް ދެނެގަނެ، އެ މައުލޫމާތުގެ އަލީގައި ދިރިއުޅުމުގެ ވައްޓަފާޅިއަށް ބަދަލުތަކެއް ގެނެސް، ވަކިން ހާއްސަކޮށް ރައްކާތެރިކަމުގެ ފިޔަވަޅުތައް މި އުމުރުފުރައިގެ މީހުން އެބަޖެހޭ އަޅަން،" ޑރ. ވިދާޅުވިއެވެ.\nމިހާތަނަށް ރާއްޖެއިން 5،157 މީހަކު ޕޮޒިޓިވްވެފައި ވާއިރު، އޭގެ ތެރޭގައި އުމުރުން 21 އަހަރާ 40 އަހަރާ ދެމެދުގެ 2،668 އަށް ވުރެ ގިނަ މީހުން ހިމެނެއެވެ. އޭގެ ތެރެއިން 2،113 މީހުންނަކީ ފިރިހެނުންނެވެ.\nޕީޕީއެމް ސައިކަލު ބުރު ހުއްޓުވުމުން ހިނގާލުމަކަށް\n"އެނގިލަމާ" ގެ ޕްރޮގުރާމް މިފަހަރު ފ. ދަރަނބޫދޫއަށް


ފެވިފާ ތިނަންވޭ މިހިތުގާ…14 | FenvaruOnline\nފެވިފާ ތިނަންވޭ މިހިތުގާ...14\n21:38 -5މާޗް 2019 - 30 comments\nރައިން ހުރީ ފުރުޞަތަކަށް ބަލަބަލައެވެ. އިވްޔާ އެކަނިވުމާއިއެކު އޭނައަށް އެދިމާއަށް ދުއްވައިގަނެވުނެވެ. ރައިން ގޮސް އިވްޔާގެ ކުރިމަތީގައި ކުޑަކަކޫ މައްޗަށްވާހެން އިށީނެވެ. އަދި އިވްޔާގެ މޫނުގައި ދެއަތުން ހިފަހައްޓާލައި ސީދާކޮށްލިއެވެ.\n"އިވީ..." ރައިންއަށް އިވްޔާއަށް ގޮވާލެވުނީ ވައި އަޑުންނެވެ.\n"އިވީ، ޕްލީޒް ލޯ ހުޅުވާލަބަލަ..." ރައިން ހާސްވީ އިވްޔާގެ އެއްވެސް ޖަވާބެއް ނުލިބުމުންނެވެ.\nއިވްޔާގެ އޮމާން ކޯތާފަތް ދެއަތުގެ ތެރޭގައި ފޮރުވާލައިގެން އިނދެ، ރައިންއަށް ވަށައިގެން ހޯދާލެވުނެވެ. އެއްވެސް މީހަކު ފެންނަން ހުރިތޯއެވެ.\nމުޅިތަން ވަނީ ހިރަފުހުން ފުރިފައެވެ. ބަލައިލި ކޮންމެ ދިމާއެއްގައި މަކުނުވަލުގެ ނިޝާނެވެ. ތަންކޮޅެއް ދުރުގައި ލަކުޑި ފުންޏެއް ހުއްޓެވެ. އޭގެ ފަހަތުގައި މައްޗަށް ދެވޭނޭހެން ހަދާފައިވާ ސިޑިއެއް ފެންނަމުން ދިޔައެވެ. އެސިޑި ހުރީ މައްޗަށް ނޭރޭނޭހެން ބަންދުކޮށްފައެވެ. އެތެރެއަށް ވަދެވެން އަދި ނުކުމެވެސްވެސް ހުރީ އެންމެ ދޮރެކެވެ.\nރައިން އިނީ ހާސްވެފައެވެ. ހަދާނީ ކިހިނެތްކަމެއް ނޭނގުނަސް އެވަގުތަށް ބޭނުންވީ އިވްޔާގެ ކައިރީގައި ވުމަށެވެ. އެހައްޔަރުން އިވްޔާގެ ހަށިގަނޑު މިންޖުކުރާށެވެ. އެތަނުން ނިކުންނަން ހަދާނެގޮތަކާއިމެދު ވިސްނާނީ އޭގެ ފަހުން ކަމަށް ރައިން ނިންމިއެވެ.\n"އިވީ..." ރައިން އަނެއްކާވެސް ގޮވާލިއެވެ. އަދި އިވްޔާގެ ކޯތާފަތުގައި މަޑުމަޑުން ޖަހައިލިއެވެ.\nރައިން ދެފަހަރަކު ގޮވާލުމާއިއެކު އުނދަގޫ ގޮތަކަށް އިވްޔާ އޭނާގެ ލޯ ކުޑަކުޑަކޮށް ހުޅުވައިލިއެވެ. އަރުތެރެ ހިކިފައިވުމުން ހިންދިރުވައިލުންވެސް އޭނައަށް ވީ ދަތިކަމަކަށެވެ. ދެލޯ ހުޅުވައިލިގޮތަށް އިވްޔާ ތެޅިގަތެވެ. އެވަގުތު ގޮނޑި އާއިއެކު އަރިއަޅާލިއެވެ. ރައިންއަށް ގޮނޑީގައި ހިފަހައްޓައިލެވުނީ ކިރިޔާއެވެ.\n"ޝްޝްޝް..." ޝާހާދަތް އިނގިލި ތުންފަތުގައި ޖައްސައިލަމުން ރައިން ބުނެލިއެވެ. "މީ މަށޭ..." ރައިން އިނީ ޖެހިލުންވެފައެވެ. އިވްޔާ ހަޅޭއްލަވައިގަނެގެން ކަންތައްތައް ގޯސްވެދާނެތީއެވެ.\nރައިން ފެނުމާއިއެކު އިވްޔާގެ ބޮޑު ދެލޮލުގައި ކަރުނައިގެ މުތީތައް ވިދަން ފެށިއެވެ. ގުޑިވެސް ނުލައި އޭނަ އިނީ ރައިންއަށް ބަލާށެވެ. އުއްމީދުގެ ކަނިކޮޅު ނިވިފައިވަނިކޮށް ރައިން އައީ އޭނަގެ ނަޞީބުގައި ރަނގަޅުގޮތެއް ވާން މިންވަރު ކުރައްވާފައިވާތީއެވެ. ކިތަންމެ ހިފަހައްޓައިގެން އިނަސް ދެލޯ ފުރި، ކަރުނަތައް ބަންޑުންވާން ފެށިއެވެ. ކޯތާފަތުން ތިރިއަށް ދެމިގެން ގޮސް ރައިންގެ އަތުގެ ތެރެއަށް އެކަރުނަތަށް ހިނދެމުން ދިޔައެވެ.\n"ނޯ، ނޯ، ނޯ، ނުރޮއްޗޭ..." ޙާލަތުގެ ނާޒުކުކަން ކުޑަވަގުތުކޮޅަކަށް ނަމަވެސް ރައިންގެ ހަނދާނުން ކައްސައިލިއެވެ. އިވްޔާ ނޫން އެހެން ކަމަކަށް އޭނައަކަށް ނުވިސްނުނެވެ. އިވްޔާ ރޯތަން ފެނުމުން އޭނައަށް ޖަޒުބާތީ ވެވުނެވެ. ބޭނުންވީ އެކަރުނަތައް ހުއްޓުވާށެވެ. ރައިންއަށް ހިފައިލެވުނީ އިވްޔާގެ ކަނދުރާގައެވެ. އަދި ގެނެސް އެމޭގައި ލައްކޮށްލެވުނެވެ.\n"މަ މިހުރީނު... އިވީ ދޫކޮށްފަ ނުދާނަމޭ..." ރައިންގެ އަޑުގައިވީ ޔަޤީންކަމެވެ.\nއަމިއްލަ ހިތް، ބޭރަށް ފުންމައިލަފާނޭހެން ހީވިޔަސް އިވްޔާގެ ކުރިމަތީގައި ފިނޑިވާކަށް ރައިން ބޭނުމެއް ނުވިއެވެ. ހަޤީގަތުގައިވެސް އޭނަ އިނީ ބިރުންނެވެ. ހަދަންވީގޮތެއްވެސް ނޭނގިފައެވެ. ނަމަވެސް އިވްޔާއަށް ހިތްވަރުދީ އަޒުމު ވަރުގަދަކޮށްދޭން އޭނަ ބޭނުންވިއެވެ. އެއްއަތުން އިވްޔާގެ ބޮލުގައި އޭނަ ފިރުމަމުން ދިޔައެވެ. އަނެއް އަތުން އިނީ އިވްޔާގެ ކޯތާފަތުގައި އަތް ޖައްސާލައިގެންނެވެ. އެހެން އިނދެ ބޮޑުވައި އިނގިލިން އެކޯތާފަތްމައްޗަށް އޮހެމުންދިޔަ ކަރުނަތައް ފޮހެލަދެމުން ދިޔައެވެ.\nއިވްޔާއަށް މަޑުމަޑުން ގިސްލެވެން ފެށުނެވެ. ރައިންގެ ހިމާޔަތް ލިބުނުކަން އެނގުމުންނެވެ. ރައިންގެ މޭގައި ބޯއަޅައިގެން އިންއިރު، އޭނައަށް ރައްކާތެރިކަން އިޚްސާސްކުރެވެމުން ދިޔައެވެ. ހިތުގައިވި އުދާސްތައް އޭނައަށް ބޭރުކުރެވެން ފެށުނީ ދެނެވެ. ކަރުނައިގެ ސިފައިގައެވެ. ފެން އާރަކުން ފެން އަންނާނޭހެން ދެލޮލުން ފައިބަމުންދިޔަ ކަރުނަތަކުން ރައިންގެ ގަމީސް ތެންމަމުން ދިޔައެވެ. ކުރިން ވީފަދަ ކަމެއް ތަކުރާރުވާކަށް އޭނަ ބޭނުމެއް ނޫނެވެ. ނަމަވެސް މާޒީ އިއާދަވާން އުޅޭހެން އޭނައަށް ހަމަ ހީވަނީއެވެ. އިވްޔާގެ ވިސްނުން އެހެން ދިމާއަކަށް ބަދަލުކޮށްލެވޭ ގޮތެއް ނުވިއެވެ. ރައިންގެ ހިމާޔަތް ލިބުމުން އިޚްސާސްކުރެވުނު ރައްކާތެރިކަން ނެތިގެން ދާކަށް ގިނައިރެއް ނުނެގިއެވެ. ސަލާމަތް ނުވެވޭނޭކަށް ހިތަށް ވިސްނުމާއިއެކު، ބިރުވެރިކަން އައިސް ހަތަރުފަރާތުން ބައްދާލިއެވެ.\n"އެމީހުން އަހަންނަށް އަނިޔާކުރާނެ..." އިވްޔާގެ ރުއިން ހުއްޓުނީ ކުއްލިއަކަށެވެ. ގަދަކަމުން ކަހަލަ ގޮތަކަށް އޭނަ ބޯ ހިއްލައިލިއެވެ. ރައިންއަށް އަތް ދުރުކޮށްލެވުނެވެ. އޭނައަށް ބަލައިލެވުނީ އިވްޔާގެ ދެލޮލަށެވެ. އެދެލޮލުން ފެންނަމުންދިޔައީ އުއްމީދުގެ ކުލަ އޮއްސިފައިވާ ތަނެވެ.\n"މުޅި ދުނިޔެއަށް ގިނަކޮށް ބާކީކޮށްލާނެ... އަހަރެން ސަލާމަތެއް ނުވާނެ... އަނެއްކާވެސް..." އިވްޔާއަށް ބުނެވުނީ އެހިސާބަށެވެ. އޭނަ ބަލައިލީ ސީދާ ރައިންގެ ދެލޮލަށެވެ.\nހައިރާންވެފައި ރައިންއަށް އިނދެވުނީ ބުނާނެ އެއްޗެއް ދުލަށް ނައުމުންނެވެ. އިވްޔާ ދެއްކި ވާހަކަ އޭނައަށް މާބޮޑަކަށް ފަޙުމުވާގޮތެއް ނުވިއެވެ. ހިތްވަރުދެވޭނީވެސް ހުދު އަމިއްލަ ނަފުޞަށްވެސް ޔަޤީންކަމެއް އޮވެގެން ނޫން ހެއްޔެވެ؟ އިވްޔާ ވާހަކަ ދައްކަން ފެށިގޮތުން އޭނަގެ އަމިއްލަ ނަފުޞާއިމެދު އޮތް ޔަޤީންކަންވެސް ގެއްލިގެން ދިޔައެވެ.\nއިވްޔާ އިނީ ހާސްވެފައެވެ. އެކިފަރާތްފަރާތް ހޯދާލީ ބިރުން އިނދެއެވެ. ވަށައިގެންވީ ހުސްކަމެވެ. މުޅި މާހައުލަށް ވެރިވެފައިވަނީ މަރުފަދަ ހިމޭންކަމެކެވެ. އެދެމީހުން ފިޔަވައި އިތުރު މީހަކު އެތަނުގައި ނެތެވެ. ނަމަވެސް އިވްޔާގެ ހިތަކަށް ހަމަޖެހުމެއް ނުލިބުނެވެ. އޭނައަށް ބެލެމުން ދިޔައީ ލަކުޑި ފުންޏާއި ދިމާއަށެވެ. އެތަނުގައިވެސް މީހަކު ފިލައި ހުރެދާނެއެވެ. ކުއްލިއަކަށް އައިސް އޭނަ ޖަހައިގަނެގެން ގެންގޮސްދާނެއެވެ. ގަދަކަމުން އިއްފަތްތެރިކަން ފޭރިގަނެފާނެއެވެ. ވިސްނެމުންދިޔަ ވަރަކަށް އިވްޔާގެ ބޮލުގައި ރިއްސަން ފެށިއެވެ. ނިތްކުރިމަތިން ވާންވާހެންވެސް ހީވިއެވެ. އެމޫނުމައްޗަށް ތަފާތު ކުލަތައް އަރާ ފައިބަން ފެށިއެވެ. ރައިންއަށް އިނދެވުނީ ބަލާށެވެ. ފިރެހެނަކަށް ވިޔަސް އެކަހަލަ ކަމެއް އޭގެ ކުރިން ތަޖުރިބާކޮށްފައިނުވާތީ، ހަދަންވީގޮތެއް އެސިކުނޑިއަކަށް ނައެވެ.\nކުއްލިއަކަށް އިވުނީ ފިޔަވަޅުގެ އަޑެވެ. އެއަޑު އައީ އެތަނަށް ވަދެވެން ހުރި ދޮރާއި ދިމާލުންނެވެ. ރައިންއަށް ހިންދިރުވާލެވުނެވެ. ދެމީހުންނަށްވެސް ބަލައިލެވުނީ އެކަކު އަނެކަކަށެވެ. ހާސްވެފައި ތިބެއެވެ.\n"އެއަންނަނީ..." އިވްޔާގެ ނޭވާ އަވަސްވިއެވެ. "ދެން ކިހިނެތް ހަދާނީ؟..."\nރައިންގެ ހަރަކާތްތައް އަވަސްވިއެވެ. އިވްޔާގެ އަތުގައި އައްސާފައިވާ ވާގަނޑު މޮހާލަން އުޅެއުޅެ އެކަމެއް ނުވިއެވެ. އެންމެ ފަހުން އޭނައަށް ގޮތް ހުސްވިއެވެ.\n"އިވީ..." މާޔޫސްވެފައި އިނދެ ރައިންއަށް ގޮވާލެވުނެވެ. "ބިރު ނުގަންނައްޗޭ..."\nރައިން އިނީ ފެންކަޅިވެފައެވެ. އިވްޔާގެ ކޯތާފަތް ދެއަތުގެ ތެރޭގައި ފޮރުވާލުމަށްފަހު އެނިތްކުރީގައި ތުންފަތް ޖައްސައިލިއެވެ. އަދި ހަމަ އެހާ އަވަހަށް ދުރަށްޖެހިލިއެވެ. އިވްޔާ އިނީ ގަބުވެފައެވެ. ރައިން ކުރަން އުޅޭ ކަންތަކުގެ ލިސާންވުމާއިއެކު ދެފަރާތަށް ބޯހޫރާލިއެވެ. ރައިން އެއުޅެނީ އޭނަ އެކަނި ދޫކޮށްފައި ދާން ހެއްޔެވެ؟ އެކަމަކު އޭނަ އެކަނި އެމީހުންނާއި ކުރިމަތިލާނީ ކިހިނެތް ހެއްޔެވެ؟\n"ނޫން..." އިވްޔާ ދެކޮޅު ހެދިއެވެ. "ބިރުގަނޭ... ނުދޭ..."\nއިވްޔާ އާދޭސްކޮށްކޮށް އިންދައި، ރައިން ތެދުވީ ހިތާއި ދެކޮޅަށެވެ. ހިތްމަތީގައި ހަރު ހިލަގަނޑެއް ބާއްވައިގެންނެވެ. އެހާލުގައި އިވްޔާ ދޫކޮށްދާން އޭނަގެ ހިތަކަށްވެސް ކުޅަދާނައެއް ނުވިއެވެ. ނަމަވެސް އިވްޔާ ސަލާމަތްކުރުމަށް އޭނައަށް އެނޫން ގޮތެއް ނެތެވެ. ކުރިމަތިވާން އުޅޭ ތޫފާނުގެ ކޮޅިގަނޑު ފެށޭނީ ކޮންއިރަކު ކަމެއް ބުނަން އެނގެނީކީ ނޫނެވެ.\nރައިން ދުވެފައި ދިޔައީ ލަކުޑި ފުންޏާއި ދިމާއަށެވެ. ލަކުޑިފުނީގެ ފަހަތަށް ވަދެވުނުތަނައި ފައި ކައްސައިލިއެވެ. ވެއްޓުނުގޮތަށް ފުރަތަމަ ވިދުނީ އަތެވެ. ބިންމަތީގައި ފޭހިލާފައި އޮތް މުށިކޮޅު ރައިންގެ އަތުގެ ތެރެއަށް ވަދެގެން ދިޔައެވެ. އަތް ނުޖެއްސުނުނަމަ، ލަކުޑިފުނީގައި ބޯޖެހި، ފަޅައިގެން ދިޔައީސްކަން ގައިމެވެ.\nރައިންއަށް ދެލޯ މަރާބާރުކޮށްލެވުނެވެ. އަޑެއް ނުކުމެދާނެތީ ތުންފަތުގައި ދަތްއަޅައި ބާރުކޮށްލީ ކަނޑައިގެންދާނެހައި ބާރަށެވެ. އަތުން ހޯސްލާފައި ލޭއަންނަން ފެށިއެވެ. މޫނުމައްޗަށް އަނދިރިވާހެންވެސް ހީވިއެވެ. ނަމަވެސް އަތުގައި އަޅަމުންދިޔަ ވޭނަށްވުރެ އިސްކަމެއް ދެވުނީ އިވްޔާއަށެވެ. ސަލާމަތުން އޮތް އަތުން އަނެއްއަތުގައި ބާރަށް ހިފަހައްޓަމުން މަޑުމަޑުން ތެދުވިއެވެ. އަދި އިވްޔާ އިން ދިމާއަށް އަވަސް ނަޒަރެއް ދިނެވެ. އޭރު އިވްޔާގެ ކައިރީގައި ހުރީ ކުރިންވެސް އެތަނުގައި ހުރި ދެމީހުންގެ ތެރެއިން އެކަކެވެ.\nދެލޯ މަރާ ބާރުކޮށްލައިގެން އިން އިވްޔާގެ މުޅި ހަށިގަނޑުވެސް ތުރުތުރު އަޅަމުން ދިޔައެވެ. ބިރުންގޮސް އޭނަގެ ހިތްވެސް ހީވަނީ މޭފަޅާފައި ނުކުމެދާނޭހެންނެވެ.\n"ލައްކަ ދުވަހު ފިލައިގެން އުޅެފީމެއްނު..." އަޑަށް ބާރުލަމުން އެމީހާ ބުނެލި ޖުމްލަ އިވްޔާގެ ހިނދުރި އާއި ހަމައަށް ފޯރީ ހޮނު ގުގުރިއެއްގެ އަޑަށް ވުރެވެސް ބިރުވެރިކޮށެވެ.\n"ދެން ނުވާނެ ސަލާމަތެއް..." އިވްޔާގެ ދަތްދޮޅީގައި ހިފައި އޮބައިގަންނަމުން އެމީހާ ބުނެލިއެވެ.\nމަންޒަރު ބަލަންހުރި ރައިންގެ ދެބުމަ ގޮށްޖެހިގެން ދިޔައެވެ. ދަތްތަކަށް ބާރުކޮށްލިގޮތުން އަޑު ކިޔައިގެން ދިޔައެވެ. ކަރުގައިވާ ނާރުތައް ހުރީ ފުއްޕާލާފައެވެ. ދުރުގައި ހުރުން ރައިންއަކަށް ފަސޭހައެއް ނުވިއެވެ. އެތެރެއިން ރޯވެފައިވާ އަލިފާންގަނޑުގެ ހުޅުގަނޑު ފަޅައިގެން ދަނީއެވެ. އެއަލިފާނުގެ ބާރުގައި މީހެއްގެ ފުރާނަ ދުއްވައިލަންވެސް އެވަގުތު އޭނަ ފަހެއް ނުޖެހޭނެއެވެ.\nބަލާކަށްނުހުރެ ރައިންގެ އަތަށް ހެޔޮވަރުކޮށްލީ ލަކުޑި ބުރިއެކެވެ. އެންމެ ގުނަވަނެއް ސަލާމަތުން އޮތަސް އޭނަ އިވްޔާގެ ދިފާޢުގައި ނުކުންނާނެއެވެ. އެންމެ ފަހު ނެވާ އާއި ޖެހެންދެންވެސް އޭނަ މަސައްކަތްކުރާނީ އިވްޔާ ރައްކާތެރިކުރުމުގައެވެ.\nރައިންގެ ފޯނު "ވައިބްރޭޓް" ވާން ފެށިއެވެ. ފައިގެ ފަލަމަސްގަނޑާއި ދިމާއިން އެއިޙްސާސް އޭނައަށް ކުރެވުނެވެ. ފޯނު މަތިން ރައިން ހަނދާންވީ ދެނެވެ. ދެލޯ ދިއްލިގެން ދިޔައީ އުއްމީދުގެ ވާފަށުގައި ހިފާލާނޭ މީހަކު ވީކަން އެނގުމުންނެވެ.\nރިންގްވަމުންދިޔަ ފޯނާއި ދިމާއަށް ބަލަހައްޓައިގެން ނާޒްލީ އިނީ ދެފިކުރެއްގައެވެ. ގުޅަނީ ނުދަންނަ ނަންބަރަކުންނެވެ. ކަންތައްވެފައި އޮތްގޮތުން ފޯނަށް ޖަވާބުދާރީވާން އޭނަ ޖެހިލުންވިއެވެ. މީހަކު އޭނަ "ބްލެކްމެއިލް" ކުރާތާ ދެދުވަސް ވެއްޖެއެވެ. ފޮނުވަނީ ތަސްވީރު ތަކެކެވެ. މީހަކަށް ފައިސާތަކެއް ދެނިކޮށް ނަގާވައިވާ އެތަސްވީރުތަކުގައި އޭނަގެ މޫނު ރީތިކޮށް ފެންނަން ހުރެއެވެ.\n"ކާކުތަ މާވަރަކަށް އެގުޅަނީ؟..." ރިޒްވީން ނުކުތީ ފާޚާނާއިންނެވެ. ފެންވަރާ ތާޒާވެލައިގެންނެވެ. އައުރަ ނިވާކޮށްފައިވަނީ އުނަގަނޑުގައި އަނދެލާފައި އޮތް ހުދުކުލައިގެ ތުވާލިންނެވެ. ތެމިފައިވާ އިސްތަށިގަނޑުން ފައިބަމުންދިޔަ ފެންތިކިތައް އެ ކަސްރަތީ ހަށިގަނޑުގައި ބީހިލާފައި އައިސް ތުވާއްޔާއި ހަމައިން އޮބިގެން ދެއެވެ.\nނާޒްލީ އިނީ އެނދުމަތީގައެވެ. ރިޒްވީންގެ އަޑު އިވުނުހެނެއް ހިއެއް ނުވެއެވެ. ނަޒަރު އަމާޒުވެފައިވަނީ ކައިރީގައި ބާއްވާފައި އޮތް ފޯނަށެވެ. އެހާވަރަށް ރިންގްވާއިރުވެސް ފޯނުގައި އަތް ޖައްސައިލާކަށްވެސް ނޫޅުނެވެ.\nރިޒްވީންގެ ތަބީއަތަށް ބަދަލު އައެވެ. އުފާވެރި ދުވަސްތަކަކަށްފަހު، އަނެއްކާވެސް އޭނަގެ ދިރިއުޅުމަށް ހިޔަނި އެޅެނީ ހެއްޔެވެ؟ ނާޒްލީގެ އަނދިރިފަރާތް ހިތުގައި ކަފުންކޮށް، ވަޅުލިތާ އަދި މާގިނަ ދުވަހެއް ނުވެއެވެ. އެހާ އަވަހަށް އޭނަގެ އުފާތައް ގެއްލެނީ ހެއްޔެވެ؟ ނާޒްލީ އާއިއެކު ދިރިއުޅުމުގެ އާ ބާބެއް އޭނަ ފެށީ އެފަދަ ކަމެއް ނާޒްލީގެ ފަރާތުން ދެން ތަކުރާރު ނުވާނެކަމުގެ އުއްމީދާއި އެކުގައެވެ. ނަމަވެސް ފެންނަމުން ދިޔައީ އަނެއްކާވެސް މަންޒަރު ބަދަލުވާން ފެށި ތަނެވެ. ނޫނީ އެއީ އޭނަގެ ކުރިމަތީގައި ނާޒްލީ ކުޅެލި ޑްރާމާއެއް ހެއްޔެވެ؟ ފަރުދާގެ ފުރަގަހުގައި ގޮތްނޭނގޭ ކަންތައްތަކެއް ވަނީކަމުގައި ރިޒްވީންގެ ހިތް ބުނަން ފެށީ ކީއްވެ ކަމެއް ނޭނގުނެވެ.\n"އަހަރެން އެބަ އެއްޗެކޭ ކިޔަމޭ..." ނިތްކުރިމަތިން ފައިބަމުން ދިޔަ ފެންތިކިތައް އަތުގެ ނުފުށުން ފޮހެލަމުން ރިޒްވީން ބުނެލިއެވެ. އޭނަ ނާޒްލީ އާއި ދިމާއަށް ބަލައިލީ ޝައްކުގެ ނަޒަރަކުންނެވެ. ނަމަވެސް މިފަހަރުވެސް ނާޒްލީ އާއި ހަމައަށް އެއަޑެއް ނުފޯރިއެވެ.\n"ނާޒް..." ރިޒްވީން ގޮވާލީ ތަންކޮޅެއް ބާރަށެވެ. "ކާކުހޭ ގުޅަނީ؟..."\nނާޒްލީ ދިޔައީ ސިއްސައިގެންނެވެ. ކުޑަކޮށް ހަޅޭއްވެސް ލަވައިގަތެވެ. ރިޒްވީން ހުރީ ދެބުމަ ކައިރިކޮށްލައިގެންނެވެ. ނާޒްލީ ސިހުނުގޮތުން ރިޒްވީންގެ ހިތުގައި އޮތް ޝައްކު އިތުރުވިއެވެ. އެކަމުގެ އަޑީގައި ކޮންމެވެސް ނުބައެއް އުޅޭކަމުގައި އޭނަގެ ހިތް ބުނަމުން ދިޔައެވެ.\n"ކަމެއް ނުވޭ..." ނާޒްލީ ތެޅިގަތީ ރިޒްވީން އެދިމާއަށް އަންނަތަން ފެނުމުންނެވެ. "އެއީ ދެން އިނގޭނު... ނުދަންނަ ނަންބަރުތަކުން ގުޅީމަ މިހާރު ފޯނެއް ނުނަގަމޭ..." ނާޒްލީގެ ހިތުގެ ތެޅުމަކަށް ބަދަލެއް ނައެވެ. ދެއަތްވެސް ތުރުތުރު އަޅަމުން ދިޔައެވެ. އަވަސްކުރަން ހަދައިގެން ފޯނު "ސައިލެންޓަށް" ލާން އުޅެއުޅެ އެކަމެއްވެސް ނުވިއެވެ.\nކަންދިމާކުރިގޮތުން ކޯލް ކެނޑުނީ ރިޒްވީން އައިސް ނާޒްލީއާއި އަރައި ހަމަވިތަނާއެވެ. ރިޒްވީން އަށް ދޫކޮށްލެވުނީ ފުން ނޭވާއެކެވެ. އަމިއްލަ ހިތަށް ވިސްނައިދެމުން އޭނަ ފަސްއެނބުރި ހިނގައިގަތީ އަލަމާރި އާއި ދިމާއަށެވެ. އަނެއްކާވެސް ފޯނު ރިންގްވާން ފެށިއެވެ. ވަގުތުން ރިޒްވީންގެ ފިޔަވަޅުތައް ހުއްޓުނެވެ. ބިރެއް ފެނިގެން ބަލާހެން ނާޒްލީ ބަލައިލީ ރިޒްވީން އާއި ދިމާއަށެވެ. ދެލޯ ބޮޑުކޮށްލައިގެން އިނދެއެވެ. ދެމީހުންގެ ހަތަރުކަޅި ބައްދަލުވިވަގުތު ނާޒްލީ ކަމެއް ސިއްރުކުރާކަން ރިޒްވީންއަށް ކަށަވަރުވިއެވެ.\n"ތިފޯނު ދީބަލަ..." ރިޒްވީންގެ މޫނުމަތިން ފެނުނީ ތަފާތު ކުލައެކެވެ. ހިތްހަމަނުޖެހުމުގެ އަޞަރު އެއަޑުގައިވެސް ވިއެވެ.\n"ނަގާނެކަމެއް ނެތޭ... ބާއްވަބަލަ..." ރިޒްވީންގެ އަނގައިގައި އެއްބައި އޮއްވައި ނާޒްލީ ބުނެލިއެވެ. "ބޭކާރު ކަންތައް ކުރާ އެއްޗެއް ނޫން..."\n"މިބުނީނު ދޭށޭ..." ނުރުހިފައި ރިޒްވީން ބުނެލިއެވެ.\n"އަޑެއް ނީވޭތަ މިބުނާ އެއްޗެއް... ތިފޯނު ދޭށޭނު މިބުނީ..." ރިޒްވީންގެ އަޑު ކުރިޔަށްވުރެ ބާރުވިއެވެ.\nނާޒްލީ އިނީ ދެފިކުރެއްގައެވެ. އެއްފަހަރު ފޯނަށް އަނެއްފަހަރު ރިޒްވީންއަށް ބަލަމުން ދިޔައެވެ. ހަދަންވީގޮތެއް ނުނިންމިގެން އުޅެނިކޮށް ފެނުނީ ރިޒްވީން ފޯނު ޖަހައިގަތް ތަނެވެ. ފޯނު އަތުލަން ނާޒްލީ މަސައްކަތްކުރިއެވެ. ނަމަވެސް ރިޒްވީން އެއަށްވުރެ މާ ހުށިޔާރެވެ.\n"ނުނަގާ..." ނާޒްލީއަށް ބުނެވުނީ އެހިސާބަށެވެ. ރިޒްވީން އެކޯލު ނަގައި ކަންފަތުގައި ޖައްސައިލިތަން ފެނި ނާޒްލީއަށް އެނބުރެވުނީ އަނެއް ފަރާތަށެވެ.\nނާޒްލީގެ ނޭވާ އަވަސްވިއެވެ. ރިޒްވީން އެއްވެސް އެއްޗެއް ބުނާ އަޑުވެސް ނީވުނެވެ. އެހަމަހިމޭންކަމުގެ ތެރެއިން ހަމައެކަނި އިވެމުންދިޔައީ އޭނަ ނޭވާ ލާ އަޑު އެކަންޏެވެ. އޭސީގެ ފިނިކަމުގެ ތެރޭގައިވެސް ނާޒްލީ ދާހިއްލަން ފެށީ ރިޒްވީންގެ އަޑެއް ނީވި ގިނައިރުވާން ފެށުމުންނެވެ.\n"ނާޒްލީ..." ރިޒްވީންގެ ބާރު އަޑު ކޮޓަރިތެރޭގެ ހަމަހިމޭންކަން ނަގާލިއެވެ. "ހުންނަ ގޮތްކުޑަކަން..."\nނާޒްލީ ހުރީ ބިރުން ފިތްކަނޑައިގެންދާން ކައިރިވެފައެވެ. ފަސްއެނބުރި ބަލައިލާކަށްވެސް ނުކެރުނެވެ. ނެވާވެސް ހިނދުކޮޅަކަށް ހުއްޓުނުހެން ހީވިއެވެ.\nކުއްލިއަކަށް ރިޒްވީން އައިސް އެރީ ނާޒްލީގެ ކުރިމައްޗަށެވެ. ސިހިފައި ރިޒްވީންގެ މޫނަށް ނާޒްލީއަށް ބަލައިލެވުނެވެ. ހަމަ އެހާ އަވަހަށް އިސްތިރިކޮށްލިއެވެ. ރިޒްވީންގެ މޫނުމަތި ހުރިގޮތުން ބަލަހައްޓައިގެން ހުންނާނެހައި ހިތްވަރު ނާޒްލީގެ ގަޔަކު ނެތެވެ.\n"ކަލެއަކަށް ނޭނގޭތަ މީހެއްގެ ފުރާނައިގެ އަގަކީ ކޮބައިކަން؟..." ރިޒްވީން ހިފީ ނާޒްލީގެ ދަތްދޮޅީގައެވެ. އޮބައިލިގޮތުން ނާޒްލީގެ އަނގައިގައި ލޭރަހަ ލައިގެން ދިޔައެވެ. ނަމަވެސް ގަދަ ހަދާކަށް ނާޒްލީ އެއްވެސް މަސައްކަތެއް ނުކުރިއެވެ.\n"އަމިއްލަ އުފަލަށްޓަކާ އެހެން މީހެއްގެ ފުރާނައިން އަތްދޮވެލާނަމޭ ހިތާ ލައްކަ ގަނޑު ގަނެފީމެއްނު..." މަޑުމައިތިރިކަން އިސްކުރަން އުޅުނަސް ޙާލަތުގެ ގޮތުން ރިޒްވީންއަކަށް އެކަމެއް ނުކުރެވުނެވެ. "އެގަނޑެއް ގަނެފަ އައިސްދޯ މާމާތްވެގެން ތިއުޅެނީ..."\nނާޒްލީ ދެލޯ މަރާލިއެވެ. އޭނަ ބިރުން އުޅުނު ކަންތައް ވެނިމުނީއެވެ. ހަޤީގަތް ހާމަވެ، ބޭޒާރުވެއްޖެއެވެ. ދެން ކުރެވޭނެ ކަމެއް ނެތެވެ. ރިޒްވީންގެ ހަޔާތުން ދުރަށްދާންޖެހޭ ވަގުތު އައިސް ޖެހިއްޖެކަން އިޚްސާސްވުމުން ނާޒްލީގެ ހަށިގަނޑުގެ ވަރު ދޫވެގެން ދިޔައެވެ.\nފުލުހުންގެ 85 ވަނަ އަހަރީ ދުވަހުގެ މުނާސަބަތުގައި އޯޑިއޯ ލަވަ އަލްބަމެއް ނެރެފި\n5 މާޗް 2019, 21:50\nWhat ekan haadakureyy ivee ah vee goives neygun so sad\n7 މާޗް 2019, 11:02\nSaturday ge part ah inthizaarukohlahvva ?❤\n5 މާޗް 2019, 22:04\nReethi fari salhi hihgaimu filmee ⭐⭐⭐⭐⭐\n7 މާޗް 2019, 11:03\nThank u so much ?❤\n5 މާޗް 2019, 22:35\nMaasha Allah vvv salhi. Kiyamun dhiyairu maahauluge biruverikamaa haalathuge naazukukan v bodah ihusaas vi. Ehaaves molhah sifa kolla dheefa ebahuri. Hama vvv habeys. ❤❤❤❤❤❤?????????????????? And meehun kurey bunyas aslu kureh noon.. Vaahaka genes dheefa innaleh interest kamun heevanee kuruhen. ????????????????????????????? Hithah aranee rain ah ivy salaamaiy kurevidhaane baaey.. Naaz aa rizween ge dhiriulhun nimeynee baaey. V baivaru suvaaluthakaaeku kuriah huri baithakah inthizaaru kuran. ????????????????????????????\n7 މާޗް 2019, 11:04\nThank u so much ?❤ v ufaavehje cmnt kiyaalaafa ?❤ v sweet ?❤ keep waiting fr the next part ?❤❤\n7 މާޗް 2019, 11:09\nHingaa dho vaagotheh balan kuriyah huri baithah kiyaalamaa… In Sha Allaah try kuraanan interest vaagothah genesdheveytho kuriyah huri baithah ves.. thi dhevva support ah v bodah shukuru adhaakohlan ?❤\n6 މާޗް 2019, 07:37\nWowww ????wowww ????Vrh vrh rythi ❤❤❤❤❤❤Vrh curious ivy ah vaane gotheh balaalan .. Whn nxt part kiyaalan libeyny eysh ?? Vrh vrh kiyaalaa hiy ve.. Vrh rythi mi part vx curiously waiting for the next part ?????Vrh dhigu koh mi part vx genessdhyfa othyy vrh happy ?????Thankyou so much eysh.. Eysh ge vrh bodu fane akh vejje nw soo soo molhu eysh ma sha allah.. I wish i could meet u someday vrh happy vaane ☺☺☺Great job eysh thikuraa hiy varah hama saabas dhn .. ?????May god bless u .. ❤❤❤❤❤❤❤Wish u more success ahead ??????\n7 މާޗް 2019, 11:07\nAww sooo happy.. so sweet ?❤❤ In Sha Allaah oneday ?❤ thank u so much dear ?❤ meansalot ?\n6 މާޗް 2019, 08:16\nމަ ތިތާ ހުރިނަމަ މިހާރު އިވްޔާ ސަލާމަތްކޮށްގެން ގެއަށް ގެންނާނަން…. ތިރައިންއަށް ވާކަމެއް އެބައޮތްތަ…. ބަލަންހުރުންނޫނީ\n6 މާޗް 2019, 08:18\nVaahaka varah habeys.. Waiting for next ❤❤\n7 މާޗް 2019, 11:15\nThank u so much ?❤ next part In Sha Allaah Saturday ga.. keep waiting ?❤\n6 މާޗް 2019, 08:21\n7 މާޗް 2019, 12:28\n6 މާޗް 2019, 08:25\nތިކަންކުރާނީ އެއުޅޭ ނާޒްލީހެން ހާދަހީވޭ ނިކަން ވަރިކޮށްލާފަ ޖަލުގޮޅިއަކަށް ފައްތާލަބަލަ އޭރުންހުންނާނީ ރާކަނިމަސް ކެވިފައެއްނޫ ހާދަހާ ފޫއްސެއްވެޔޭ އެނާޒްލީއެއްދެކެ އެއުޅޭ ރިޒްވީންވެސް ހުންނަނީ މޮޔަވެފަވިއްޔާ އަންހެނުން ހުސްވީކީ ނޫނެ\n6 މާޗް 2019, 08:56\nއާނ ތީ ސުޕަރމޭން ވިއްޔާ.. އުދުހިލާފައިގޮސް އިވީ ސަލާމަތް ކޮށްގެން އަންނަން.. މީ ފިލްމެއް ނޫނީ ހިޔާލީ ވާހަކައެއް ނޫނޭ.. ???? އެތަނުން އިވީ ސަލާމަތް ކުރާނީ މަ. ޖަސްޓް ވެއިޓް އެންޑް ވޮޗް. ???\n6 މާޗް 2019, 10:12\nކިހާދެރަކަމެއް ރައިން މިހާރުވެސް ތިއުޅެނީ އަމިއްލަ ހާލާގެން ނޫޅެވިގޭން ދެން ރަގަޅުވާނީ ތިތާ ފިލާއިނިޔާ އެބަދަމޭ އިވިޔާ ކާރިއައް ރައިންވެސް ސަލާމަތްކޮށްދޭނަމޭ ހާސްކަނޑާލާ\n6 މާޗް 2019, 13:08\nދެމީހުން ތަޅާފޮޅުންގަނޑަކައް ނުދާތި\n6 މާޗް 2019, 09:26\nMasha Allah v v v furihama mi partvx ??????… I just love u n ur stories ???❤❤❤… Story kiyamun dhaairu hyvany kuri mathin manzaru thah fennahen ehaavx furihma ??????… keep up the good work dear n I really appreciate your hard work ??????… lysm ???????????????❤❤❤???\n7 މާޗް 2019, 12:30\nThank u so much Naju ?❤❤ vv happy vehje cmnt kiyaalaafa ?❤ keep waiting for the next dear ?❤\n6 މާޗް 2019, 10:10\nAlheyyy rain plxx ivy salaamaiy kurey???????❤❤..EYSH you r best best writer eh..nd thy thaath ge kudu tha? Thedhah bunahche ingey isis??????????\n7 މާޗް 2019, 12:32\nThank u so much Jiji ?❤❤ vv happy vehje cmnt kiyaalaafa ?❤ Hingaa dho ivy ah vaagotheh balamaa.. keep waiting dear ?❤\n6 މާޗް 2019, 12:26\nނޫނޭ. ތިޔަހެން ހައްދަވާނެ ކަމެއްނެތް. މަ ހަމަ އަމިއްލަފުޅަށް ސަލާމަތްވަނީ. އިވީވެސް ސަލާމަތް ކުރާ ނަން. އޭޝްގެ ހެލްޕާއެކީ. ނޯ ޔޭންކްސް ބުރޯ\n6 މާޗް 2019, 13:06\nއަމިއްލަ ކޮއްކޮ ސަލާމަތްނުކުރެވުނު މީހަކައް އިވިޔާ ސަލާމައްކުރެވޭތަ ނިކަން މިސުވާލު އަމިއްލައިންކޮއްލަބަ ތިކަންވާނީ އަހަންނައް އިވިޔާ އޭ އަހަރެންގެ ކުއްޖެއް\n6 މާޗް 2019, 13:15\nއަލްހަމްދުއްލާހި. ހާދަ ފުރިހަމައޭ. ކިޔަމުން ދިޔައިރު ވާހަކައިގެ ތެރެއަށް ވަރަށް ބޮޑަށް ވަދެވުނު. ސިފަކޮށްދިނުން ވަރަށް ވަރަށް މޮޅު. ކޮންމެ ޑައިލޮގެއްވެސް ހާދަ އަސަރު ގަދައޭ. ކިޔާއިރު ވަރަށް ޖަޒުބާތީ ވެވޭ. ހުރިހާ ކަމެއްވެސް ވަރަށް ސަޅި. ކުރިއަށް އޮތް ބަޔަށް އިންތިޒާރު ކުރާ ވާހަކަ ބުނެލަމުން ވަކިވެލަމެވެ. ❤❤❤?????????????????\n7 މާޗް 2019, 12:33\nThank u so much dear ?❤❤ v happy vehje story kamudhiyaeema ?❤ keep waiting ?❤\n6 މާޗް 2019, 13:49\nWow.. Haadha haadha reehchey. Hama asluves vvvv reethi. Thi hunaruverikaa molhukamaa gaabilkan fenifa hageegathugaves vvv ufaavey. Alhamdhulillaahi. ❤❤❤❤❤❤❤❤????????????? Ibaaraaiykurumaa jumulathah genes dheefa hunnaleh saadhaa kamaa. Maahaulu adhi haalathu sifakoh dheefa hunnaleh maasha Allah haadha haadha furihama ey. Rain aa ivy aa dhurunukuraathi please. Yimaan ah kommes ehen gotheh hoadhaidhee. Waiting for the next. ILYSM??????????????????????????????????????\n7 މާޗް 2019, 12:34\nThank u so much besty ?❤❤ v happy vehje story kamudhiyaeema.. nd cmnt kiyaalaafa ?❤ keep waiting ?❤ so sweet of u ❤❤\n7 މާޗް 2019, 10:18\nއެދުވަހު އެހެންވީ އަހަންނަށް ފަތަން ނޭނފޭތީ. އެކަމަަ އަހަރެން މުޅި އުމުރަށް ހިތާމަ ކުރަން. އެދުވަހު އެހެން ވީތީ ވެސް މިއަދު އަހަންނަށް އިވީ ސަލާމަތް ކުރަން ހިތްވަރު ލިބޭ. އެހެން ނޫނަސް ތި ދައްކަނީ އިވިޔާ އެއްގެ ވާހަކަ. މަ ހޯދަން މިއުޅޭ ކުއްޖާއަށް ކިޔަނީ އިވްޔާ. ސޯ ނޯ ވޮރީސް ބުރޯ. ????\n8 މާޗް 2019, 20:53\nAlhey adhi mee Saturday eh noon dhw.. Kada kada kada. Saturday ah nuviyas ethah faharaku belijje eysh ah olhigen namaves up kurevifa inthoa.. ❤❤❤❤❤ Ekamves mi jehunee inthizaaru kuraanthaa dhw. ???????????????\nޒަކާތު ފަންޑުން ހޭދަކުރަނީ ޢިލްމުވެރިންގެ ކޮމިޓީއަކުން ފާސްކުރައްވައިގެން: އިސްލާމިކް މިނިސްޓަރ\nދިވެހި ޅަދަރީންގެ ހިތްތަކުގައި އިސްލާމްދީނުގެ ރަނގަޅު މަޢުލޫމާތު ހަރުލައްވައިދިނުމަށް ރައީސުލްޖުމްހޫރިއްޔާ އިލްތިމާސްކުރައްވައިފި\n8 ޑިސެމްބަރު 2018\nމިނިވަން ޗެމޮޕިއަންޝިޕް2016: ހދ. އަތޮޅު މުބާރާތުގެ ދެވަނަ މެޗް ނެއްލައިދޫ ކާމިޔާބުކޮށްފި\nއަފްރާޝީމާއި ރިލްވާން އަދި ޔާމީންގެ މަރުގެ ފަހަތުގައި ތިބި މީހުން ހޯދިއްޖެ: ސުއޫދު\nއަޒްމިރަލްދާ އާއި ޝުޖޫން ސުޕްރީމް ކޯޓަށް އައްޔަންކޮށްދިނުމަށް އެދި މަޖިލީހަށް ފޮނުވައިފި\nއެމްޓީސީސީ އޮފީސް ފަޅާލައި ގިނަ އަދަދެއްގެ ފައިސާ ވަގަށް ނަގައިފި\n24 ފެބުރުއަރީ 2019


SunOnline: Male' sarahahdhun gavaaidhaa hilaafuvi 258 than bandhu, nuhulhuveny7than\nމާޅެ ސަރަހައްދުން ގަވާއިދާ ހިލާފުވި 258 ތަން ބަންދު، ނުހުޅުވެނީ ހަތް ތަން\nއަހުމަދު މިޒްޔާލް 10 Aug 2020, 23:59\nމާލޭގައި ހިންގާ މާރުކޭޓެއް-- ސަން ފޮޓޯ/ފަޔާޒު މޫސާ\nލޮކްޑައުންއަށް ލުއިދިން ފަހުން އެޗްޕީއޭއިން ހިންގި މާސް އިންސްޕެކްޝަނުގައި މާލޭ ސަރަހައްދުން ޖުމުލަ 258 ތަން ބަންދުކުރަން ޖެހުނު ކަމަށް އެ އޭޖެންސީން ބުނެފި އެވެ.\nކޮވިޑް19އާ ގުޅިގެން މާޅެ ސަރަހައްދުގެ ލޮކްޑައުންއަށް ލުއިދިނުމަށްފަހު އާންމު ހިދުމަތްދޭ ތަންތަން ހިންގަނީ އެޗްޕީއޭގެ ގައިޑްލައިންތަކާ އެއްގޮތަށްތޯ ބަލަން އެ އޭޖެންސީން ވަނީ އިންސްޕެކްޝަނެއް ކުރިއަށް ގެންގޮސްފަ އެވެ.\nއެ ހަރަކާތުގެ ދަށުން ކާބޯތެތީގެ ހިދުމަތްދޭ ތަންތަނާއި ފިހާރަތަކާއި ސެލޫންތަކުގެ އިތުރުން ޖިމްތަކާއި މާރުކޭޓުތައް ވަނީ އިންސްޕެކްޓު ކޮށްފަ އެވެ.\nއެޗްއީއޯސީން މިރޭ ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑިރެކްޓަރު އަހްމަދު ނާސިރު ވިދާޅުވީ ޖުލައި 12އިން ފެށިގެން މާލެ ސަރަހައްދުގައި އާންމު ހިދުމަތްދޭ ތަންތަން އިންސްޕެކްޓުކުރަން ހަރަކާތެއް ފެށި ކަމަށެވެ.\nއެ ހަރަކާތުގެ ދަށުން ދެވަނަ އިންސްޕެކްޝަނެއް ކުރިއަށް ގެންގޮސްފައިވަނީ ޖުލައި 29އިން އޮގަސްތް އަށްވަނަ ދުވަހާ ހަމައަށެވެ.\nމާސް އިންސްޕެކްޝަންގެ ތަފާސްހިސާބުތައް\nމާލެ (1179 ތަން ބަލައި، 204 ތަން ބަންދުކުރި)\nހުޅުމާލެ (296 ތަން ބަލައި، 48 ތަން ބަންދުކުރި)\nވިލިމާލެ (51 ތަން ބަލައި، ތިން ތަނެއް ބަންދުކުރި)\nތިލަފުށި (17 ތަން ބަލައި، ތިން ތަނެއް ބަންދުކުރި)\nހުޅުލެ (ދެ ތަން ބެލި، އެއްވެސް ތަނެއް ބަންދުކޮށްފައި ނުވޭ)\n"ގްރޭޓާ މާލޭ އޭރިއާގައި ޖުމުލަ 1545 ތަން ބެލިފައިވަނީ. އޭގެ ތެރެއިން 258 ތަން ބަންދުކުރެވިފައި ވަނީ ގައިޑްލައިންއާ ހިލާފުވުމުން." އަހްމަދު ނާސިރު ވިދާޅުވި އެވެ.\nއަހްމަދު ނާސިރު ވިދާޅުވީ ކާބޯތަކެތީގެ ހިދުމަތް ދޭ ތަންތަނުގެ ތެރެއިން ބަންދުކުރި ގިނަ ތަންތަނަކީ ގައިދުރުކަމާއެކު ތަރުތީބުވެފައި ނެތުމުން ކަމަށެވެ. އަދި ފިހާރަތަކުގައި އެއްފަހަރާ ވަދެވޭ މީހުންގެ އަދަދު ބަޔާންކޮށްފައި ހުރި ނަމަވެސް އެއަށްވުރެ ގިނަ އަދަދަކަށް މީހުން އެތަންތަނަށް ވަދެ ހިދުމަތް ހޯދާތަނާއި ގައިދުރުކޮށް ހިދުމަތް ދިނުމަށް ބޭނުންވާ ސްޓިކާ ނެތްކަން ފާހަގަވި ކަމަށް ނާސިރު ވިދާޅުވި އެވެ.\nއަހްމަދު ނާސިރު ވިދާޅުވި ގޮތުގައި ކެޓަގަރީތަކުގެ ތެރެއިން އެންމެ މައްސަލަ ބޮޑު ކަމަށް ފާހަގަވީ ބޯކޮށާ ތަންތަނެވެ.\n"ކަނޑައެޅިފައިވާ ވަރަށްވުރެ ގިނަ މީހުން ބޯކޮށާ ތަންތަނަށް ވަދެ، ގައިދުރުކަމެއް ނެތި ހިދުމަތް ހޯދާކަން ފާހަގަވި. ހިދުމަތްދޭ ފަރާތް [ބޯކޮށާ މީހާ] ވަކި ގޮތަކަށް ހުންނަން ޖެހޭނެ ކަމަށް ގައިޑްލައިންގައި ބަޔާންކުރޭ، އަދި ތަނުގައި ހިފާ ގެންގުޅޭ ސާމާނު އެއް ކަސްޓަމަރު ބޭނުންކުރާ ތަކެތި އަނެއް ކަސްޓަމަރަށް ބޭނުން ނުކުރަން ނުވަތަ ކުރާނަމަ ކުރަން ޖެހޭ އުސޫލު ގައިޑްލައިންގައި ބަޔާންކުރޭ. މިކަންކަން ފޮލޯ ނުކުރުމުގެ ސަބަބުން ބަންދުކުރަން ޖެހުނު ތަންތަން ބަންދުކުރަން ޖެހުނީ." އަހްމަދު ނާސިރު ވިދާޅުވި އެވެ.\nމީގެ އިތުރުން ބަންދުކުރަން ޖެހުނު ޖިމްތަކަކީ ގައިޑްލައިންގައި ބުނާ އެޕޮއިންޓްމަންޓް ސިސްޓަމަށް އަމަލު ނުކުރުމުން ބަންދުކުރަން ޖެހުނު ތަންތަން ކަމަށް ނާސިރު ވިދާޅުވި އެވެ. އަދި ބަންދުކުރި މާރުކޭޓުތަކުގައި އެއްފަހަރާ ވަންނަން ޖެހޭ މީހުންގެ އަދަދު އެނގެން ނެތް ކަމަށާއި ސްޓާފުންނާއި ކަސްޓަމަރުން އަމަލުކުރަން ޖެހޭ އުސޫލު ނެތްކަން ފާހަގަވި ކަމަށް އޭނާ ވިދާޅުވި އެވެ.\nގަވާއިދާ ހިލާފުވެގެން ތަންތަން ބަންދުކުރި ނަމަވެސް، މައްސަލަތައް ރަނގަޅު ކުރުމަށްފަހު ޖެހިގެން އަންނަ ދުވަހު އެ ތަނެއް ހުޅުވުމުގެ ފުރުސަތު ދިން ކަމަށާއި އޭގެ ތެރެއިން ނުހުޅުވިފައިވަނީ ހަތް ތަނެއް ކަމަށް އަހްމަދު ނާސިރު ވިދާޅުވި އެވެ.\n"އެއީ ދެ ސެލޫނާއި ދެ ފިހާރައާއި ތިން ކާބޯތަކެތީގެ ހިދުމަތް ދޭ ތަންތަން. އޭގެ ތެރެއިން އެއް ސެލޫން އަދިވެސް އުސޫލުތަކަށް ނުފެތޭތީ އެތަން ނުހުޅުވަން. އަދި ހަ ތަނެއް ވެރިފަރާތުން ނުހުޅުވައި، އަޅުގަނޑުމެންނަށް ރިކުއެސްޓު ނުކުރާތީ ނުހުޅުވޭ." އަހްމަދު ނާސިރު ވިދާޅުވި އެވެ.\nމާލެ ސަރަހައްދުގައި އާންމު ހިދުމަތް ދޭ ތަންތަން އިންސްޕެކްޓު ކުރަން ކުރިއަށްގެންދާ ހަރަކާތް، ކުރިއަށް އޮތް ތަނުގައި އިތުރަށް ފުޅާ ކުރަން ރާވަމުންދާ ކަމަށް އެޗްޕީއޭއިން ބުނެ އެވެ.


އިބޯލާ ޖެހިގެން ކޮންގޯގައި ހަތަރު މަރު އިބޯލާ ޖެހިގެން ކޮންގޯގައި ހަތަރު މަރު\nއެބޯލާ ޖެހިގެން ކޮންގޯގައި ހަތަރު މަރު\nއެބޯލާ ޖެހިގެން މަރުވި ކުއްޖަކު ވަޅުލުމަށް ގެންދަނީ / ފޮޓޯ: ރޮއިޓަރސް\nއެބޯލާ ޖެހިގެން ޑިމޮކްރަޓިކް ރިޕަބްލިކް އޮފް ކޮންގޯގައި ހަތަރު މީހުން މަރުވެއްޖެއެވެ. ނުރައްތާތެރި ގައިން ގަޔަށް އަރާ ބައްޔެއްކަމުގައިވާ އެބޯލާ މިމަހުގެ ތެރޭގައި ކޮންގޯއިން އަނެއްކާވެސްވަނީ ފެންނަން ފަށާފައެވެ.\nކޮންގޯގެ ނޯތު ކީވޫ ޕްރޮވިންސުގެ ޞިއްޙަތާއިބެހޭ ވަޒީރު، ޔޫޖީން ސްޔަލީތާ ވިދާޅުވީ މި މަހުގެ ތެރޭގައި އެބޯލާ ޖެހިފައިވާ6މީހުން އެ ޤައުމުން ފެނިފައިވާކަމަށާއި އޭގެ ތެރެއިން4މީހަކު މިހާރު މަރުވެފައިވާކަމަށެވެ. އޭގެ ތެރެއިން2މީހުން މި މަހުގެ ކުރީކޮޅުގައި މަރުވެފައިވާއިރު ދެން މަރުވި ދެމީހުން މަރުވެފައިވަނީ މިދިޔަ ހަފްތާގައެވެ. ބަލިޖެހިފައިވާ އަނެއް2މީހުންނަށް ކަޓްވާކިޔާ އަވަށެއްގައި ހުރި އެބޯލާ އަށް ފަރުވާދޭ މަރުކަޒެއްގައި ފަރުވާދެމުންދާކަމަށް އޭނާ ވިދާޅުވިއެވެ.\nސްޔަލީތާ ވިދާޅުވީ ގޭގެ ޑިސްއިންފެކުޓުކޮށް ޖަރާސީމު ފިލުމުވަށާއި، ޖަނާޒާގެ ކަންކަން ރައްކާތެރި ގޮތަކަށް ކުރިއަށް ގެންދިޔުމަށް ބައެއް އާއިލާތަކުން ދެކޮޅު ހަދަމުންދާ ކަމަށެވެ. ކޮންގޯއިން އެބޯލާ ބަލި އަލުން ފެނިފައިވާކަމަށް ގިނަ ބަޔަކަށް އަދި އެނގިފައިނުވާކަމަށްވެސް އޭނާ ވިދާޅުވިއެވެ.\nމިދިޔަ ހަފުތާގައި ކޮންގޯގައި އެބޯލާއަށް ވެކްސިން ދިނުމުގެ މަޝްރޫޢުއެއްވަނީ ފަށައިފައެވެ. ނަމަވެސް މީގެ ކުރިން އެ ޤައުމުގައި އެބޯލާ ފެތުރުނު ޙާލަތްތަކެކޭ އެއްގޮތަށް މިފަހަރުވެސް އެ ޤައުމުގައި ބަލި ފެތުރެން ފަށާފައިވާކަމަށް އެ ސަރަޙައްދުގެ މީހުން ޤަބޫލުނުކުރާކަންވަނީ ފާހަގަވެފައެވެ. އަދި ބަލި ފެތުރިފައިވާ މިންވަރު ދެނެގަތުމަށް ކުރަމުންދާ މަސައްކަތްތަކަށް އެއްބާރުލުން ނުދޭކަމަށްވެސް ވަނީ ފާހަގަވެފައެވެ. އެބޯލާ ޖެހިފައިވާ މީހުންނާއި ކައިރި ނުވުމަށް ދެމުންދާ ނަޞޭހަތްތަކަށާއި އެބޯލާ ޖެހިގެން މަރުވާ މީހުން ނުހިނެވުމަށް ދޭ އިރުޝާދުތަކަށް އާންމުންދަނީ ބީރު ކަންފަތެއް ދެމުންނެވެ.\nކޮންގޯގައި އެންމެ ފަހުން ހަލުވިކަމާއިއެކު އެބޯލާ ފެތުރޭކަމަށް ކަނޑައަޅާފައިވަނީ 2018ވަނަ އަހަރުގެ އޮގަސްޓު މަހުގެ 1ވަނަ ދުވަހުގައެވެ. އެއީ އެބޯލާ ބަލިމަޑުކަން ފެތުރުނު ދިހަވަނަ ފަހަރެވެ. އެ ފަހަރު ކޮންގޯގައި 2،200އަށްވުރެ ގިނަ މީހުންވަނީ އެ ބަލި ޖެހިގެން މަރުވެފައެވެ. އެއަށްފަހު އެ ޤައުމުން އެބޯލާ ނައްތާލެވުނީ މިދިޔަ އަހަރުގެ ޖޫން މަހުގެ 25ވަނަ ދުވަހުގައެވެ.\nއެބޯލާއަކީ ވާލުގެ ޒަރިއްޔާއިން ފެތުރޭ ވައިރަހެކެވެ. އެ ބަލީގެ ސަބަބުން ގަދަ ހުން އައިސް ބައެއް ޙާލަތްތަކުގައި ހުއްޓުމެއްނެތި ލޭ އައުމަށް މެދުވެރިވެއެވެ.


3 Film Flop Vumun Ayushmann Nimmee Party Thakugai Lava Kiyumah - Vaguthu\nފިލްމު ''ވިކީ ޑޮނާ'' އިން ބޮލީވުޑަށް ތައާރަފްވި އަޔުޝްމާން ކުރާނާއަކީ މިއަދު ބޮލީވުޑު އިންޑަސްޓްރީގައި އޭނާގެ ނަން ފާހަގަ ކޮށްލެވޭ މަޝްހޫރު ފަންނާނެކެވެ.\nނަމަވެސް މި ނަން ހޯދުމުގެ ކުރިން އަޔުޝްމާން ވެސް ވަނީ ހިތްދަތި ދުވަސްތަކަކާއި ކުރިމަތިލާފައެވެ. ފުރަތަމަ ފިލުމަށް ފަހު ދެން ކުޅުނު ތިން ފިލުމު ވެސް ފުލޮޕް ވުމާއި ގުޅިގެން މުމްބާއީ ދޫކޮށް އެެނބުރި އުފަން އަވަށް ކަމުގައިވާ ޗަންދިގަރަށް އެނބުރި ދާން އުޅުނެވެ.\nފިލުމުތައް ފްލޮޕްވެ ހުސް ވަގުތު ގިނަވުމުން އަޔުޝްމާން ވަނީ އޭނާގެ ބަޔޮގްރަފީ ''ކްރޮކިން ދަ ކޯޑް: މައި ޖާނީ އިން ބޮލީވުޑް'' ފޮތް ލިޔެ ޝާއިޢު ކޮށްފައެވެ.\nމިފޮތަށް ފާޑު ކިޔާފައިވާ ބައެއް މީހުން ބުނެފައިވަނީ އަޔުޝްމާނާއި ބެހޭގޮތުން ބަޔޮގްރަފީއެއް ލިޔުމަށް އަދި މާ އަވަސް ކަމަށާއި އޭނާގެ ކެރިއަރު އެހިސާބަށް އަދި ނުދާ ކަމަށެވެ.\nޑައިރެކްޓަރު އަރުބާޒް ޚާން ހުށަހަޅައިދޭ ޗެޓް ޝޯއެއްގައި އަޔުޝްމާނުގެ ފޮތާއި ބެހޭގޮތުން މީހުން ކިޔާފައިވާ ފާޑުކިޔުންތަކުގެ ވާހަކަތައް ދައްކައިފައިވެއެވެ.\nމި ވާހަކަތަކަށް ރައްދުދެމުން އަޔުޝްމާން ބުނެފައިވަނީ އޭނާގެ ބަޔޮގްރަފީއެއް ލިޔެފައިވަނީ ފިލުމެއް ނުލިބުމުން ލިބުނު ހުސްވަގުތު ގިނަކަމުންނާއި ފިލުމުތައް ފްލޮޕްވުމުން އެކަމުގެ ހާސްކަމުން ދުރުވުމަށް ކަމަށެވެ.\nމީގެއިތުރުން އަޔުޝްމާން ބުނެފައިވަނީ ކެރިއަރ އެހިސާބުން ނިންމާލުމަށްފަހު އެނބުރި ޗަންދިގަރަށް ދާން ނިންމި ކަމަށާއި އަދި އުފަންދުވަހުގެ ޕާޓީތަކުގައި ލަވަކިޔައިގެން އާމްދަނީ ހޯދުމަށް ވެސް ނިންމިއެވެ.\nއަޔުޝްމާން ކުޅުނު ''ނޯޓަންކީ ސާލާ''، ''ބޭވަކޫފިޔާން''، ހަވާއިޒާދާ'' ފިލުމު ފްލޮޕްވުމަށް ފަހު ދެން ކުޅުނު ފިލުމު ''ބަދާއީ ހޮ''، ''އަންދާދުން''، ''ދަމްލަގާކޭ ހައިޝާ'' ފަދަ ފިލުމުތައް އޭނާގެ ކެރިއަރ ބަދަލު ކޮށްލިއެވެ.\nޖުލައި 29, 2021 15:49\nފޫހި މީހެއް ދެން!


100 ah vure gina guest house operate kurumuge huhdha dheefi\nގެސްޓް ހައުސްތައް އަލުން ހުޅުވުން\nމިހާތަނަށް އަށް އަތޮޅެއްގެ 23 ރަށެއްގައި ގެސްޓް ހައުސްތައް ވަނީ ހުޅުވާފައި\nމިހާތަނަށް 102 ގެސްޓް ހައުސްއެއް އޮޕަރޭޓްކުރުމުގެ ހުއްދަ ވަނީ ދީފައި\nއެންމެ ގިނަ އަދަދެއްގެ ގެސްޓް ހައުސް ހުޅުވާފައި ވަނީ އއ. ތޮއްޑޫގައި\nކ. މާލެ | 24 ނޮވެންބަރ 2020 | އަންގާރަ 08:43 | 3,228\nރާއްޖޭގެ ގެސްޓް ހައުސްތަކުގެ 2,132 އެނދު މިހާރު އޮޕަރޭޓްކުރޭ - މޯލްޑިވްސް މެގަޒިން\nކޮވިޑް-19 ގެ ސަބަބުން ރާއްޖޭގެ ބޯޑަރު ބަންދުކޮށްފައި އޮތުމަށް ފަހު އަލުން ހުޅުވާލުމުގެ ހުއްދަ ދެވުމާއި އެކު މިހާތަނަށް 100 އަށް ވުރެ ގިނަ ގެސްޓް ހައުސް އޮޕަރޭޓް ކުރުމުގެ ހުއްދަ ދީފިއެވެ.\nޓޫރިޒަމް މިނިސްޓްރީ އިން އާންމުކޮށްފައިވާ ތަފާސްހިސާބުތައް ދައްކާގޮތުން، އޮގަސްޓްމަހުގެ 15 ވަނަ ދުވަހު ގެސްޓް ހައުސްތައް ހުޅުވާލަން ހުއްދަ ދެވުމާއި އެކު ނޮމެވްބަރ މަހުގެ 21 ވަނަ ދުވަހުގެ ނިޔަލަށް ރާއްޖޭގެ އަށް އަތޮޅެއްގެ 23 ރަށެއްގައި މިހާރު ވަނީ ގެސްޓް ހައުސްތައް ހުޅުވާފައެވެ.\nއެގޮތުން މިހާތަނަށް ގެސްޓްހައުސްތައް ހުޅުވާފައިވާ ރަށްތަކަކީ؛\nނ. ފޮއްދޫ - 1 ގެސްޓް ހައުސް\nބ. ދަރަވަންދޫ -2ގެސްޓް ހައުސް\nބ. ފިނޮޅަސް - 1 ގެސްޓް ހައުސް\nބ. ކަމަދޫ -3ގެސްޓް ހައުސް\nކ. ގާފަރު - 1 ގެސްޓް ހައުސް\nކ. ގުޅި -2ގެސްޓް ހައުސް\nކ. ގުރައިދޫ -6ގެސްޓް ހައުސް\nކ. ހިންމަފުށި -3ގެސްޓް ހައުސް\nކ. ހުރާ - 8 ގެސްޓް ހައުސް\nކ. މާފުށި - 11 ގެސްޓް ހައުސް\nކ. ތުލުސްދޫ -6ގެސްޓް ހައުސް\nއއ. މަތިވެރި -3ގެސްޓް ހައުސް\nއއ. ރަސްދޫ -5ގެސްޓް ހައުސް\nއއ. ތޮއްޑޫ - 17 ގެސްޓް ހައުސް\nއއ. އުކުޅަސް -9ގެސްޓް ހައުސް\nއދ. ދިގުރަށް -5ގެސްޓް ހައުސް\nއަދ. އޮމަދޫ - 1 ގެސްޓް ހައުސް\nވ. ފުލިދޫ -7ގެސްޓް ހައުސް\nވ. ކެޔޮދޫ -3ގެސްޓް ހައުސް\nވ. ތިނަދޫ -2ގެސްޓް ހައުސް\nޏ. ފުވައްމުލައް -4ގެސްޓް ހައުސް\nސ. ފޭދޫ - 1 ގެސްޓް ހައުސް\nސ. މަރަދޫ ފޭދޫ - 1 ގެސްޓް ހައުސް\nމިހާތަނަށް އެންމެ ގިނަ އަދަދެއްގެ ގެސްޓް ހައުސް ތޮއްޑޫގައި ހުޅުވާފައިވާ އިރު، ފަތުރުވެރިންނަށް ހިދުމަތް ދިނުމަށް ގެސްޓްހައުސްތަކުގައި 2,132 އެނދު މިހާރު އޮޕަރޭޓްކުރެއެވެ. މީގެތެރެއިން 1,028 އެނދު ކ. އަތޮޅުގެ ގެސްޓް ހައުސްތައް ހިއްސާކުރާއިރު، ނ. އަތޮޅުގެ ގެސްޓް ހައުސްތައް ހިއްސާ ކުރަނީ 24 އެނދެވެ. ބ. އަތޮޅުގައި 154 އެނދު އޮޕަރޭޓް ކުރަމުންދާ އިރު، އއ. އަތޮޅުގައި 474 އެނދު އަދި އއ. އަތޮޅުގައި 170 އެނދު އޮޕަރޭޓްކުރެއެވެ. މީގެ އިތުރުން ވ. އަތޮޅުގައި 210 އެނދެއް މިހާރު އޮޕަރޭޓް ކުރަމުންދާ އިރު، ޏ. އަތޮޅާއި ސ. އަތޮޅުގައި މިވަގުތު އޮޕަރޭޓްކުރަމުން ދަނީ 36 އެނދެވެ.\nބޯޑަރު ހުޅުވާލިފަހުން މިހާރު ޖުމްލަ 356 ޓޫރިސްޓް އެކޮމަޑޭޝަން ފެސިލިޓީއެއް އޮޕަރޭޓް ކުރަމުންދާއިރު، މިއީ 102 ގެސްޓް ހައުސްގެ އިތުރުން، 126 ރިސޯޓާއި ފަސް ހޮޓާ އަދި 123 ސަފާރީއެވެ. މިހާރު ރާއްޖެ އިން ޖުމްލަ 34,116 އެނދު ދަނީ ފަތުރުވެރިންނަށް ހިދުމަތްދިނުމަށް އޮޕަރޭޓް ކުރަމުންނެވެ.\nއެއީ ގެސްޓް ހައުސްތަކުގެ 2,132 އެނދުގެ އިތުރުން، ރިސޯޓްތަކުގައި ހުރި 29,052 އެނދާއި، ހޮޓާތަކުގައި މިވަގުތު އޮޕަރޭޓްކުރަމުންދާ 602 އެނދު އަދި ސަފާރީތަކުގައި އޮޕަރޭޓްކުރަމުންދާ 2,330 އެނދެވެ.\nރާއްޖޭގެ ބޯޑަރު ތިން މަސް ދުވަހަށް ވުރެ ގިނަ ދުވަހު ބަންދުކޮށްފައި އޮތުމަށް ފަހު، ޖުލައި 15 ވަނަ ދުވަހު އަލުން ބޯޑަރު ހުޅުވާލައި އޮގަސްޓް މަހުގެ 15 ވަނަ ދުވަހު ގެސްޓް ހައުސްތައް ހުޅުވުމުގެ ހުއްދަ ދީފައިވާއިރު، މި ހުއްދަ ސަރުކާރުން ދީފައިވައި ވަނީ އެކަމަށްޓަކައި ހާއްސަ ގައިޑްލައިނެއް އެކުލަވާލުމަށްފަހުއެވެ. މި ގައިޑްލައިން ގައި ރަށްރަށަށް ގޮސް އުޅޭ ފަތުރުވެރިންނާއި އެ ރަށް ރަށުގެ އާންމު ރައްޔިތުން އަމަލުކުރަން ޖެހޭ ހާއްސަ އުސޫލެއް ހިމަނާފައިވާއިރު، ފަތުރުވެރިންނަށް މީހުން ދިރިއުޅޭ ގެތަކަށް ދިއުން މަނާ ވާނެއެވެ. އަދި ރައްޔިތުން ގޮސް އުޅޭ ކެފޭ ރެސްޓޯރެންޓް ތަކުން ހިދުމަތް ހޯދަން ބޭނުންވާ ފަތުރުވެރިންނަށް ހިދުމަތް ދޭނެ ވަކި އިންތިޒާމުތަކެއް ހަމަޖައްސަން ޖެހެއެވެ.\nމީގެ އިތުރުން ފަތުރުވެރިންގެ ކިބައިން ކޮވިޑްގެ އަލާމަތްތައް ފެނިއްޖެ ނަމަ އައިސޮލޭޓް ވެވޭނެ އިންތިޒާމް އާއި އެ ފަތުރުވެރިންނަށް ހިދުމަތްދޭ ސްޓާފުންނަށް އައިސޮލޭޓް ވެވޭނެ އިންތިޒާމްތައް ހަމަޖެހިފައި ހުންނަން ޖެހޭއިރު، ގެސްޓް ހައުސްތައް ހުޅުވާލުމުގެ ކުރިން އެރަށް ރަށުގައި ފްލޫ ކްލިނިކެއް ގާއިމްކުރަންޖެހެއެވެ.


Ugail ge karudhaahah ethah baeh ge shauguverikan | Mihaaru\nއޮގަސްޓްމަހު އުކުޅަހުގައި ބޭއްވި ސައިންސްވެރިންގެ ކޮންފަރެންސްގައި ޕްރޮފެސަރު އުގައިލް ތަގުރީރު ކުރައްވަނީ\n05 ސެޕްޓެމްބަރ 2019 - 07:46 16 comments\nމިދިއަ މަހު އއ. އުކުޅަހުގައި ބޭއްވި ސައިންސްވެރިންގެ ކޮންފަރެންސަށް ހުށައެޅި ކަރުދާސްތަކުގެ ތެރެއިން ޕްރޮފެސަރު ހަސަން އުގައިލްގެ ޓީމުން މިހާރު ކުރަމުން އަންނަ މަސައްކަތާ ބެހޭ ކަރުދާހަށް ގިނަ ބައެއްގެ ޝައުގުވެރިކަން ހުއްޓުނެވެ.\nއިނގިރޭސިވިލާތުގެ ބްރެޑްފޯޑް ޔުނިވަސިޓީގައި މަސައްކަތް ކުރައްވަމުން އަންނަ އުގައިލް އާއި އޭނާގެ ޓީމުން އަންނަނީ އެ ގައުމުގެ ނެޝަނަލް ހެލްތު ސާވިސް (އެންއެޗުއެސް) ގެ މަޝްރޫއުއެއްގެ ދަށުން އާންމު ސިއްހަތާ ބެހޭ ހާއްސަ އެޕްލިކޭޝަނެއް ތަރައްގީކުރަމުންނެވެ. އެ މަސައްކަތާ ބެހޭ ހާއްސަ ކަރުދާސް، އުކުޅަހު ކޮންފަރެންސަށް އުގައިލް ހުށައެޅުއްވީ އޭނާގެ ޓީމުގެ އެހެން މެމްބަރެއް ކަމަށްވާ މަރިޔަން ހާޑީއާ އެކުވެގެންނެވެ.\nއުގެއިލްގެ ޓީމުން މަސައްކަތްކުރަނީ ސިއްހަތަށް ގެއްލުންވާ ވަރަށް ފަލަވުން ހުއްޓުވަން، މީހުންގެ ޝައުގުވެރިކަން ބޮޑުކޮށްދޭނެ އެޕްލިކޭޝަނެއް ހަދާށެވެ.\n"އިނގިރޭސިވިލާތުގައި ވެސް އަދި މުޅި ދުނިޔޭގައި ވެސް ވަރަށް ބޮޑު ވަބާއަކަށް ކަހަލަ ގޮތަކަށް ވެފައި މިއޮތީ މީހުން ފަލަވުން. އާދަޔާ ހިލާފަށް ފަލަވުން،" އެޕްލިކޭޝަންގެ މަސައްކަތް ޔުނިވާސިޓީއަށް ލިބުނު ގޮތާ ބެހޭ މެދު ވާހަކަ ދައްކަވަމުން އުގައިލް ވިދާޅުވި އެވެ.\n"އޭގެ ސަބަބުން ނޭދެވޭ އެތައް ބަލިތަކެއް ޖެހި، ގައުމީ ސިއްހީ ނިޒާމުން ވަރަށް ބޮޑު ހަރަދެއް ހިނގާ. އެއަށް ފަރުވާތަކެއް ހޯދަން ތަފާތު މަސައްކަތްތަކެއް ކުރެވޭ."\nއުގައިލް ވިދާޅުވީ މަޝްރޫއުގައި އުފައްދާ އެޕްލިކޭޝަނުން ކޮށްދޭނެ ކަމަކީ ކެއުމަށާއި ކަސްރަތަށް ނުބަލާ އުޅޭ މީހުންނަށް އަހަރުތަކެއް ފަހުން ކުރިމަތިލާން ޖެހޭނެ ކަންތައްތައް ވީހާވެސް ބޮޑަށް އެކަމަކު ހަގީގަތާ އެއްގޮތަށް ދައްކައިލަ ދިނުން ކަމަށެވެ. އޭރުން އާންމުން އެކަމާ މެދު ފުންކޮށް ވިސްނާނެ ކަމަށް އުގައިލް އާއި އޭނާއާ އެކު މަސައްކަތް ކުރައްވާ އެހެން ސައިންޓިސްޓުން ދެކެވަޑައިގަންނަވަ އެވެ.\n"އަޅުގަނޑުމެންގެ އައިޑިއާއަކީ ހިނގާބަލާށޭ މީހާ މިހާރު ހުރި ގޮތް ފޮޓޯތަކުން ނަގާފައި ތްރީޑީކޮށް އެމީހާ ދައްކާލަން އެމީހަކަށް. ދެން އަޅުގަނޑުމެންގެ މި އެޕުން ބުނާނީ ތިޔަ ލައިފް ސްޓައިލްގައި އުޅެންޏާ މީގެ ފަސް އަހަރު ފަހުން ހުންނާނީ މިި ގޮތަށޭ. މީގެ ފަސް އަހަރު ފަހުން މިކަހަލަ ބަލިތައް ޖެހޭނެ ކަމަށް ލަފާކުރެވެއޭ،" އުގައިލް ވިދާޅުވި އެވެ.\nރަނގަޅު ސިއްހަތެއްގައި ދެމިހުންނާނެ ގޮތާ މެދު އުގައިލް ލިއުއްވި ފޮތް ބަޔަކު ހޯދަނީ\nއޭނާ ވިދާޅުވި ގޮތުގައި މަޝްރޫއުގައި ހިމެނެނީ ހަމައެކަނި އެޕެއް ޑިޒައިންކުރުމެއް ނޫނެވެ. އެކަމަށް ބޭނުންވާ ކްލިނިކަލް ދިރާސާތައް ކުރުމަކީ ވެސް އޭގެ ބައެކެވެ. އެ ދިރާސާތައް ކުރަނީ އާންމުންގެ ތެރެއިން ބަޔަކު ގެނެސް، އެ މަސައްކަތް ކުރިއަށް ދާ ގޮތް ދައްކައި، އެމީހުންގެ ބައިވެރިވުން ވެސް ހޯދައިގެން ކަމަށް ވިދާޅުވި އެވެ.\n"އަދި އެބަ އޮތް ބާކީ ދެ އަހަރު މި މަޝްރޫއު ނިންމަން،" އުގައިލް ވިދާޅުވި އެވެ.\nދުޅެހެޔޮ ސިއްހަތެއްގަައި ދެމިތިބުމަށް ކެއިން ބުއިމާއި ކަސްރަތުކުރުން ފަދަ ކަންތައްތައް ކުރިއަށް ގެންދެވިދާނެ ގޮތްތައް ވަރަށް ތަފްސީލުކޮށް ހިމަނުއްވައިގެން އުގައިލް ވަނީ ދިވެހި ބަހުން ކުރިން ފޮތެއް ވެސް ނެރުއްވައިފަ އެވެ. އަމިއްލަ ތަޖުރިބާ އާއި ސިއްހީ މާހިރުންގެ ދިސާރާތަކުގެ އަލީގައި "ސިއްހީ ހަދިޔާ"ގެ ނަމުގައި ލިއުއްވި އެ ފޮތަށް ވަރަށް ބޮޑު ތަރުހީބެއް ވެސް ލިބުނެވެ.\nއުގައިލް ވިދާޅުވީ އެފޮތް ބޭނުންވެގެން ބައެއް ފަރާތްތަކުން އަދިވެސް އެދެމުން އަންނަ ކަމަށެވެ. އެހެންކަމުން އޭގެ ކޮޕީ އިތުރަށް ޗާޕްކުރައްވަން ވިސްނަވާ ކަމަށް ވިދާޅުވި އެވެ.\nއުކުޅަހު ކޮންފަރެންސަށް ސައިންސްވެރިންގެ އެކި ޓީމުތަކުން 48 ކަރުދާސް ހުށައެޅި އެވެ. އޭގެ ތެރޭގައި ބައެއް ގައުމުތަކުން ދެމުން އަންނަ ބައެއް ހިދުމަތްތަކާ ބެހޭ ކަރުދާސްތަކާއި ގަދީމީ ބައެއް އުފެއްދުންތައް އޭގެ އަސްލު ނެތިނުދާ ގޮތަށް އަލުން މަރާމާތުކުރާނެ އާ ގޮތްތަކާ ބެހޭ ކަރުދާސް ވެސް ހިމެނެ އެވެ.\nއިތުރު ލިޔުންތައް ސައިންސް ދިރާސާ ޕްރޮފެސަރު އުގެއިލް އއ. އުކުޅަސް


Namaadhu Kuraa Adu Miskithuge Beyrah Ivvaakah Nujeheyne - Shaikh Ali Zaidh - Vaguthu\nޒިޔާރަތް މިސްކިތް - ވަގުތު އިމޭޖްސް: އަމީން ފަހުމީ\nނަމާދު ކުރާއިރު މުއްނާރު ޖައްސާކަށް ނުޖެހޭނެ (މިސްކިތުގެ ބޭރަށް ނަމާދު ކުރާ އަޑު އިއްވާކަށް ނުޖެހޭނެ) ކަމަށް އައްޝައިހް އަލީ ޒައިދު ވިދާޅުވެއްޖެއެވެ.\nޝައިހް ޒައިދު މިހެން ވިދާޅުވީ އިބްރާހިމް މިސްކިތުގެ ޢިމާމް އިސްލާމިކް މިނިސްޓްރީ އަށް ހާޒިރުކޮށް ނަމާދުކުރާއިރު ބޭރަށް އިވޭގޮތަށް މައިކު ބޭނުންނުކުރަން އެންގީ ކީއްވެތޯ ސުވާލުކޮށް މަޝްހޫރު ކުޑަކުދިންގެ ޑޮކްޓަރު އަހްމަދު ފައިސަލް ޓްވީޓެއް ކުރައްވާފައި ވަނިކޮށެވެ. ޑރ.ފައިސަލް ވިދާޅުވެފައި ވަނީ އިބްރާހިމް މިސްކިތުގައި ވަކިން އެތެރެއަށް އަޑުއިވޭގޮތަށް ހެދެން ނުހުންނަ ކަމަށާއި ފަންކާތަކުގެ އަޑާހެދި އިމާމު ސަޖިދައިންތެދުވިތޯ ބަލަން ބޯހިއްލާލަން ޖެހޭ ކަމަށެވެ.\nއެޓްވީޓަށް އިޝާރަތް ކުރައްވާ ޝައިހް ޒައިދު ވިދާޅުވީ މިސްކިތުގެ އެތެރޭގެ އަޑު ކަނޑާލަން އިސްލާމިކް މިނިސްޓްރީން ނާންގާނެ ކަމަށެވެ. "ނަމާދު ކުރާއިރު ހަޤީޤަތުގައި މުންނާރު ޖައްސާކަށް ނުޖެހޭނެ. މުންނާރު ޖައްސަން ވާނީ ބަންގި ގޮވާއިރު އެކަނި. އުސައިމީން ރަހިމަﷲ ފަދަ ބޮޑެތި އާލިމުން ވެސް އެބަހުރި އެގޮތައް އެވާހަކަ ބަޔާން ކުރައްވާފައި." ޝައިހް ޒައިދު ވިދާޅުވިއެވެ.\nޝައިހް ޒައިދުގެ ޓްވީޓްގައި ވަނީ މިސްކިތުގައި ނަމާދު ކުރާއަޑު ލައުޑް ސްޕީކަރުން އިއްވުމަކީ އިސްލާމްދީނުގައި ކަންކުރަން އޮންނަން ގޮތް ނޫންކަން ސާފުކޮށްދިނުމަށް ސައުދީ އަރަބިއްޔާގެ މަޝްހޫރު އިލްމުވެރިޔާ މުހައްމަދު އިބްނު އަލް-އުސައިމީން ދެއްވާފައިވާ ދަރުހެއްގެ ތަފްސީލް ހިމެނޭ ލިންކެއް ވެސް ހިއްސާ ކުރައްވާފައެވެ.\nIslamic Ministry in Miskitheh ge ethereyge sound kandaalan naangaane! Namaves Namaad kuraairu Hageegathugai, munnaaru jassaakah nujeheyne! Munnaaru jassan vaanee Bangi govaairu ekani! Usaimeen Rahimahullah men fadha bodethi aalimun ves ebahuri egothah evaahaka bayaan kurahvaafa!\n— Ali Zaid (@alizaid1000) September 7, 2020\nމާލެ އާއި ރާއްޖޭގެ ބައެއް ރަށްރަށުގައި ނަމާދު ކުރާ އަޑު ވަރަށް ބާރަށް ލައުޑް ސްޕީކަރުން އިއްވައެވެ. ކައިރި ކައިރީ ހުންނަ މިސްކިތްތަކުން ނަމާދު ކުރާ އަޑު ބާރަށް އިއްވާތީ ބައެއް މިސްކިތްތަކުގައި ނަމާދު ކުރާއިރު އޮޅުން ވެސް އަރައެވެ.\nނަމާދު ކުރާ އަޑު މިސްކިތުގެ ބޭރަށް އިއްވާކަށް ނުޖެހޭނެ ކަމަށް ސައުދީ އަރަބިއްޔާ، މިސްރު އަދި ޔޫއޭއީ ފަދަ އިސްލާމީ އެތައް ގައުމެއްގެ ފަތުވާ މަޖިލިސްތަކުން ނިންމާފައި ވެއެވެ.\nއަންހެނުންގެ ހެދުންތައް ބާލުވާ ނެއްޓެވުމަކީ އަމާޒުކަން އެނގޭ: ޝެއިހް ޒައިދު\nސެޕްޓެމްބަރު 8, 2020 09:52\nކުރިން ކަލޭމެންވެސްކީ އެހެން ލަވައެއް! މިހާރު ރާގުބަދަލުވަމުން ދަނީ!\nސެޕްޓެމްބަރު 8, 2020 09:58\nޑރ.ފައިސަލް ވިދާޅުވެފައިއެވަނީ އިބްރާހިމް މިސްކިތުގައި އެތެރެއާއި ބޭރުގެ ސައުންޑް ވަކިން ޖެއްސޭގޮތަށް ނުހުންނައިރު އެގޮތައް މިނިސްޓްރީން މިސްކިތުގެ ހާލަތު ނުބަލަ ކަންތައް ކުރުމުން ދިމާވި މައްސަލާގެ ވާހަކަ. ތެދެއް ރަސޫލު (ސއވ) ޒަމާނުގައި ނުހުރޭ ލައުޑް ސްޕީކަރެއް އެހެންވީމާ މިސްކިތުގައި ސައުންޑް ނެތަސް ނަމާދު ސައްހަވާނެ. އަޑު މަޑުކުރަން ހަދަންޖެހޭނެގޮތަކީ މިސްކިތުގެ ދޮރުތައް ލައްޕައި ފަންކާތައް ނިއްވާލުން. އަދި އިންޖީނުލީ އުޅަނދުތަކަށް ނަމާދުވަގުތައް ވަށައިގެންވާ މަގުތައް ބަންދުކުރުން.\nސެޕްޓެމްބަރު 8, 2020 10:12\nބޭރަށް އަޑު އިވުނީމަ އޮޅުން އަރަނީ ނަމާދު ކުރާއިރު އެކަނި ދޯ؟ އެހެން އެއްވެސް އަޑަކުން ކަމެއް އޮޅުން ނާރާތޯ؟\nސެޕްޓެމްބަރު 8, 2020 10:14\nޑރ ފައިސަލް ވިދާޅުވެފައި އޮތީ، މިސްކިތުގެ އެތެރެއަށް ވަކިން އަޑު އިވޭ ގޮތަށް މައިކް ވަކިން ނުޖެއްސޭ ކަމަށް! ތިޔަ ކަހަލަ ސޭކުން އުޅޭތީޔޭ ގައުމު ފަސާދަވަނީ! ތަނެއް ދޮރެއް ނޭނގޭ ޖާހިލުންވެސް ތިޔަށްވުރެ ރަނގަޅުވާނީ! ޝެއިޚުންގެ އަސާސީ އެއް ކަމަކީ ދައްކާ ވާހަކަ ރަނގަޅަށް އަޑުއަހާ ފައި ސުވާލަށް ޖަވާބު ދިނުން!\nސެޕްޓެމްބަރު 8, 2020 10:15\nތިތިބީކިޔެވި ލިޔެވިހެން އޯވަރ ވެފައިދެންދުވަސްކޮޅަކުންބުނާނެ ނަމާދު ވެސް އެއީ އިޚުތިޔާެރިކަމެއްކަމަށް\nސެޕްޓެމްބަރު 8, 2020 13:47\nއަހަރެންގެ މުނިކާފަ ބުނާނެ އެވެނިމީހަކު ކިޔެވި ކިޔެވީނުންގޮސް ކާފަރު ވީ ވާހަކަ. ވެދާނެ މީވެސް އެކަހަލަ މީހަކަށް.\nސެޕްޓެމްބަރު 8, 2020 10:22\nމާދަންބުނާނެ ނަމާދުކުރާކަށް ނުޖެހޭނެޔޭ\nމިއީ ސެކިއުލާ ކުރުމުގެ ފުރަތަމަ ފިޔަވަޅު..ލިޔުންތެރިޔާ މިސްކިތައް ނަމާދަށް ނުދާތީ ނޭނގެނީ...ބައެއް ވަގުތު މިސްކިތުގެ ބޭރުގައިވެސް މީހުން ނަމާދަށް ތިބޭ\nޢަހަރެން އަރާ މިސކިތުގާ ކޮންމެ ވަގުތަކުގާވެސް ބޭރުގައި މީހުން ނަމާދަށް ތިބޭ\nބަލަން ބޭނުން ނަމަ...ހީނާމާގޭ ޕާކިންގ ސަރަހައްދުގައި ހުރި މިސްކިތް ކައިރިޔަށް ދޭބަލަ\nސެޕްޓެމްބަރު 8, 2020 10:25\nﷲ ތަކްބީރު ގެ އަޑު އިވެންޖެހޭނޭ އިއްވަންވެސް ޖެހޭނެ ކަމުގައި އަޅުގަނޑު ދެކެން. ނަމާދު ކުރެވޭ އިރު އެއަޑު އިވުމަކީ އިސްލާމް ދީނާއި މާތްﷲ މަތިން ހަނދުމަކޮށްދޭކަމެއް\nއަދި މިއަޑަކީ އަޑު އަހާހިއްވާ އަޑު އިއްވުންވެސް މޮޅު އިތުރު ކަމެއްގެ ގޮގުގައި ދެކެން\nއަޅަމެން އެއްމެނަށް ހެޔޮވިސްނުން ދެއްވާށި. އާމީން\nމާލޭގެ މިސްކިތްތަކުގައި ހުކުރު ނަމާދާއި ޢީދު ނަމާދުގައި މިސްކިތުގެ އެތެރޭގައި ތިބޭ މީހުންނަށްވުރެ މިސްކިތުގެ ބޭރުގައި މަގުމަތީގައި ނަމާދުކުރަން ތިބޭ މީހުންގެ ޢަދަދު ގިނަކަން ފާހަގަކުރެވޭ. އަދި މަގުގެ ވަރަށް ދުރަށް ސަފުތައް ހަދާފަ އޮވޭ. މިފަދަ ވަގުތުތަކުގައި އިމާމުމީހާގެ އަޑު ބޭރަށް ނީވޭނަމަ އިމާމާއަށް ތަބާވެގެން ނަމާދުކުރަން ދަތިވާނެ. އިމާމާ އަޑުހަރުކޮށް ކިޔަންޖެހޭ ތަކުބީރުތަކާއި، ކިޔެވުންތައް މައުމޫމުންނަށް އިވޭގޮތަށް އިންތިޒާމު ކުރެވެންވާނެ.\nސެޕްޓެމްބަރު 8, 2020 10:43\nމިއީސެކިއުލާކުރުމުގެ ފުރަތަމަފިޔަވަހި ނަމާދުގަކިޔަވަނީގުރުއާން ގުރުއާންކިޔަވާ އަޑުއެހުމަކީވެސް އެއިން ނުހަނު ގިނަގުނަ ސަވާބުކިބޭކަމަކައް ވާއިރު ގުރުއާނުގެ އަޑުކަޑުވާލަން ހިންގާ ބޮޑުޖަރީމާއެއް ކަމުގާ ދެކެން މުސްލިމުން އަދިވެސް ހޭލާކައް ނުވަނީތޯ\nސެޕްޓެމްބަރު 8, 2020 10:47\nއެއްމެ ސުވާލެއް ކީއްވެ ބަންގި އަޑު މަޑީ؟\nސެޕްޓެމްބަރު 8, 2020 10:48\nނަމާދުކުރާ އަޑު އިވުނީމަ ހިތްތަކަށް ހަމަޖެހުން ލިބޭ❤ ބަޔަކަށް އުނދަގޫ ވިޔަސް އަހަރުމެންނަކަށް އުނދަގުލެއް ނުވޭ♥ ނަމާދުކުރާ އަޑާއި ޤުރްއާން ކިޔަވާ އަޑުއިވުމުން އުފާވޭ♥ އެކަމަކު މިއުޒިކް ކުޅޭ އަޑުއިވުމުން ވަރަށް ބޮލަށް އުނދަގޫވޭ? އަޑުގަދަކޮށް މިއުޒިކް ޝޯތައް ބާއްވަން ހުއްދަދޭތީ ރުޅިވެސް އާދޭ????\nސެޕްޓެމްބަރު 8, 2020 10:49\nތިޔަކީ ށޭހެއްކަމަކައް އަހަރުމެން ގަބޫލެނުކުރަން ށޭހެއްނަމަކަ ނަމާދުކުރާ އަޑުކަޑުވާލަން މަސަކަތެނޖކުރާނެ މިއީިއިސްލާމީގައުމެއް މިގައުމުގަ ތިބޭކައް ނުޖެހޭ ކީރިތިގުރުއާނުގެ އަޑުއިވުނީމާ އުދަގޫވާބަޔަކު ތިދެން ތަންކޮޅެބޮޑުވަރު ބައެއްގެ މުށުތެރޭއޮތަކަސް\nސެޕްޓެމްބަރު 8, 2020 10:54\nމަށަށް ހީވަނީ މި ޒައިދާ އިޔާސް ބޮލެކްމެއިލްކޮށްގެން ބަޔަކު އުޅޭހެން.\nއަހަރުމެން މުސްލިމުންވެސް ނުބެހޭ ޔަހޫދީންކުރާކަންތަކާ ދެން ކީކުރަން މުސްލިމުންގެ ކަންތަކާ ޒައިދު މިބެހެނީ ކަލޭކިތަމްމެ ވަރެއްދައްކަމުން ދިއަޔަސް އަހަރުމެން ކަލޭބުނާގޮތަކައް ތަބައެއްނުވާނަން މި ހާރުވަރައް ސާފު ޒައިދު ކަލެޔަކީ ކިހާވަރެއްގެ މީހެއްކަން ޔާ ﷲ މިކަހަލަ މަދުބައެއްގެ ކިބައިން މި އިސްލާމީގައުމު ސަލާމަތް ކުރައްވާށި އާމީން\nސެޕްޓެމްބަރު 8, 2020 12:21\nވަރަށް ނުބެހޭނެ ޔަހޫދީންނަކާ، ތެދުވާހަކައެއް. ބުރަކަށީގަ އޮންނަ ގުދު ނުފެންނަ ބައެއް\nސެޕްޓެމްބަރު 8, 2020 11:06\nއިސްލާމު ނޫން ޔޫރަޕްގެ ގައުމުތަކުގައި އޮންނަ ހެން ދެން ހަދަން އެއުޅެނީ ދީން އޮންނަން ޖެހޭނީ މިސްކިތު ހަތަރުފާރުން އެތެރޭގައޭ މިހާރު ދީނީ ދަރުސު ބާއްވަން ވެސް ތަންތަން ދިނުން ސަރުކާރުން ވަނީ ހުއްޓާލާފައި އަޅެ މީމީހުން މިތިބީ ހަމަ ހޭގައިތަ ޒައިދު ، އަދި އިޔާޒު މަގާމުގެ ދަހިވެތި ކަމުގައި .. އިސްލާމިކް މިނިސްޓްރީ އުފެދުނު ފަހުން މިހާތަނަށް އެތަނުގެ އަޑު މަޑުވީ މިސަރުކާރު އައި ފަހުން .. މިއީ ދޮގެކޭ ބުނެބަލަ... ދީން ހިމާޔަތް ކުރުމުގެ ގާނޫނު ތަންފީޒެއް ނުކުރޭ ދީނަށް ފުރައްސާރަ ކުރާއިރު ބަޔާނެއް ވެސް ނެރެލަން ނުކުރޭ\nސެޕްޓެމްބަރު 8, 2020 11:08\nކިތަންމެ މޮޅަސް ޒައިދުމެން ޢިޔާޒްމެންގެ ވަހަކ މިހާރު ގަބޫލު ކުރަންދަތި އެއްފަޅި ލާދީނީ އަނެއްފަޅި އިސްލާމް ދީން މީ މިކަން ހަބުލުކުރެވަެނެ ގޮތެއްނޫން ތިމާރުހޭ މީހާ ކުރީމަ އޯކޭ ނުރުހޭ މީހާ ކުރީމަ ކަމުނުދާ ވައްތަރު ކޮންވައްތަރު ހުންނަނީ ޝއޚުން\nސެޕްޓެމްބަރު 8, 2020 11:11\nއޭނަ އެބުނީ ހަމަ ސަތޭކައިގެ ވާހަކައެއް! އިބިލީސް ބުންޏަސް ރަގަޅު ވާހަކަ ވާނީ ހަމަ ރަގަޅުވާހަކަޔަށް! ނަމާދުކުރާ އަޑު ކޮންމެހެން ބޭރަށް އިއްވާކަށް ނުޖެހޭ!\nސެޕްޓެމްބަރު 8, 2020 11:17\nއިއްވަންވާނެ. ތަންގަޑު މީހުންނަށް ނުކުޅަދާނަ ވާވަރަށް އަޑު ގަދަ ކުރަންވާނެ.\nސެޕްޓެމްބަރު 8, 2020 11:19\nމުންނާރުން ގޮވަން ވާނީ ބަންގިދޭ މީހާ އެތަނަށް އަރާ. ތާޅަފިލި ބަހަށްޓާކަށް ނުޖެހޭ\nސެޕްޓެމްބަރު 8, 2020 11:49\nދުރާލާ ރާވައި ނުލަފާ މީހުން އެކަމަށް ތަމްރީނުވެސް ކުރުވައިގެން ހިންގާ ކަންތައްގަނޑެއް. ހަމައެކަނި ނަމާދުކުރާ އަޑުތޯ ބޭރަށް އިއްވަންނުވަނީ؟ އެހެން ހުރިހާ އަޑެއް ވަރިހަމަ، ތަންގަނޑުމީހުން ބޯފަޅައިގެންދާ ވަރަށް ވެސް އަޑުގަދަކޮށްފަ ބަހައްޓަން. ކޮންމެހެން ކުރަންޖެހޭ ކަމެއް ނޫން އެހެން ހުރިހާ ކަމެއް ނުކުރާ ގޮތަށް ހަމަޖައްސަން މި މަޖުބޫރުކުރަނީ ހަމައެކަނި އިސްލާމްދީނާ ގުޅުން ހުންނަ ކަންކަމުގައި. އިސާހިތަކު ބުނެފާނެކަންނޭނގެ، މިސްކިތްތައް މިހާ ބޮޑެތިކޮށް ޒީނަތްތެރިކޮށް ހަދާކަށް ނުޖެހޭނެޔޭ، އަސްހާބު ޒަމާނުގައިވެސް މިހާ ބޮޑެތި ޒީނަތްތެރި މިސްކިތްތަކެއް ނުކުރެޔޭ. މިސްކިތެއް ދެ މިސްކިތުން ކޮންމެ ރަށަކަށް ފުދޭނެޔޭ. ދެން ހުރި ތަންތަން، ބިރެއްނެތި މަޖާކުރާ މަރުކަޒުތައް ހިންގަން ދޫކޮށްލަންޖެހެޔޭ.\nސެޕްޓެމްބަރު 8, 2020 11:50\nހޫޫޫޫޫޫޫހޫޫޫހޫޫޫހޫޫހޫޫހޫުއް ! އެބަކުލަވޭ. އެޖެންޑާ 19 .\nސެޕްޓެމްބަރު 8, 2020 12:03\nމީގެ ކުރިން ބުނީ ނަމާދު ކުރާ އިރު އަޑު އިވެންޖެހޭނެއޭ. މިހާރު ތިބުނަނީ އަޑު އިވޭކަށް ނުޖެހޭނެއޭ. ފައިސާ ނެގި އަސް ބޮޑުވަރު ތި މަހަކު -/45000 ރުފިޔާ ލިބޭ ތިބުނާ މީހާއަށް.\nސެޕްޓެމްބަރު 8, 2020 12:08\nމާދަން ބުނާ ނެ ނަމާދު ގެ އަޑު ގަދަ ކޮށް ޤުރުއާން ކިޔަވާކަށް ނުޖެހޭނެއޭ އަދި ހުކުރު ދުވަހު ހުތުބާ ވެސް އަޑު ގަދަ ކޮށް ކިޔާ ކަށް ނުޖެހޭނެއޭ. ކީކޭ ބުނާނީ.\nއައްޝައިޚް ޓިނު ވަގު\nމިސްކިތުގައި ނަމާދު ކުރާ އަޑު ބޭރަށް އިއްވުމަކީ ވަރަށް މުހިންމު ކަމެއް... ސަބަބަކީ ޣާފިލުކަމުގެ ނިދިން މުސްލިމުން ހޭލައްވާ އަދި ﷲ ގެ މަގަށް ރުޖޫޢަ ވުމަށް އެޅޭ ބާރަކަށް ވާނެތީ...\nސެޕްޓެމްބަރު 8, 2020 12:10\nޢަލީ ޒައިދުމެން މިހާރު ކަނުވެއްޖެ ، ވީގޮތެއް ނޭނގެނީ ، ހަމަ މީހަކު އެއްޗެއްބުނާއިރަަށް ބަލާވެސް ނުލާ ޒާހިރުމެން އަނގަތަޅަންޖެހޭތަ ، ޑރ. ފައިސަލް އެބުނަނީ އަޑުނީވޭ ވާހަކަ ، އެހެންވީމަ ލޯޑަށްލާގެން އަޑުއިވުނަސް ރަނގަޅުތާ ، ބަލަ ލާދީނީ އެތަށްކަމެއް ހިނގާއިރު ޒާހިރުމެން ފުރިފަ ތިބީތޯ ، ގުޑުގުޑު ނާޅަނީ\nސެޕްޓެމްބަރު 8, 2020 12:40\nނަމާދަށް ދާން ހަނދާންނެތިފަ ހުންނަ މީހަކަށް މިސްކިތުގައި ނަމާދުކުރާ އަޑު އިވުމުންވެސް ނަމާދަށްދާން ހަނދާންވެދާނެ. އަޑު ނީވުމަށްވުރެ އިވުމުން ލިބޭ ފައިދާ ބޮޑު. މިސްކިތުގެ އެތެރެއަށްވެސް ބޭރަށްވެސް.\nސެޕްޓެމްބަރު 8, 2020 12:52\nއަހަރެން މިއުޅެނީ ޝައިޚް އަލީ ޒައިދު ކަންފަތްމަތީ އެންމެންކުރިމަތީ ވަރުގަދަ ތަފާލެއް އަޅަލަން! ރޯއިރު ބޭރަށް އަޑުއިއްވާކަށް ނުޖެހޭނެ! ކަލެއަށް މިކަން ވާނެތަ!\nސެޕްޓެމްބަރު 8, 2020 13:54\nހުސޭނުބޭ ތިބުނީ ޓެރަރިޒަމަށް ހިތް ވަރުދޭ ވާހަކައެއް. ތިވާހަކަ ރައީސް ސޯލިހަށް ނިސްބަތްކޮށްބުނިނަމަ ބަންދު ކުރާނެ.\nސެޕްޓެމްބަރު 8, 2020 12:54\nކަލޭގެ ބަހަށް ބުއްޅަބޭގެ ތަޢުރީފް އެބަ އޮތް! ލަންޑަނުން ތެރަޕީ ހަދައިގެން އައިސް ތީގެ އިނާމެއްގެ ގޮތުން މުސާރަ ޑަބަލްކޮށްދޭނެ!\nސެޕްޓެމްބަރު 8, 2020 13:16\nއެއީ ކީއްވެގެންކަން ބުނަން ވާނެނު؟ އޭރައްނު އިނގޭނީ ބުއްދިއަށް ގަބޫލް ކުރެވޭ ވާހަކަ އެއްކަން ތި ދައްކަވާނީ. ހަމަ ގައިމުވެސް ނަމާދު ކުރަންތިބޭ އެންމެންގެ ވެސް އީމާންތެރިކަން އިތުރުވާ ގޮތް ހަދަން ޖެހޭނީ. އެއީ ކޮންގޮތެއް ސަބަބާއި އެކު ބުނެދީ\nސެޕްޓެމްބަރު 8, 2020 13:31\nލާދީނީ ލާދީނީ ލާދީނީ ލާދީނީ ލާދީނީ\nސެޕްޓެމްބަރު 8, 2020 13:43\nމިސްކިތަކީކޮބައިތޯ. މިސްކިތުން ބޭރުގައި ނަމާދު ކުރުމަކީ ކޮންކަހަލަ ކަމެއްތޯ؟\nސެޕްޓެމްބަރު 8, 2020 13:48\nމިސްކިތް ފުރިގެން ބޭރުގައި ނަމާދުކުރުން އާންމުވެފައި މި ދަނޑިވަޅުގައި މިކިޔަނީ ކޮން ލަވައެއް ....\nސެޕްޓެމްބަރު 8, 2020 13:56\nބައެއމުދިމުންނަށް ހިވަނީ އެފަރާތުގެ އަޑުރީތިކަމަށްވަނީ ބާރަށޤ ބޭރަށްދިނުންކަމަށަޢި އެކަމަކު ނެތްއަޑެތް އެައކުންއަދިނުނުވާނެ ކުޑަހުވަދޫގެ ބައެއްމިސްކިތްތަކުގައި އަޑުހުނަނީ ފީސްވެމުޅިން ކިޔާއެއްޗެއްނޭގޭވަރުކޮށް އަޑުހަމައެއްގޮތަކަށްވެސްކަމަކުނުދޭ ވަކިވވަރަކަށް ވުރެއްބާރުވުމަކުން އަލުން ރަގަޅުކުރާނެކަމަށް ހީކުރަން\nސެޕްޓެމްބަރު 8, 2020 14:03\nނަމާދު ކުރާ އިރުވެސް ބަންގި ގޮވާ އިރުވެސް ލޯޑު ބޭނުން ކުރާކަށް ނުޖެހޭނެ. އެއީ ކީރިތިރަސޫލާ ނަމާދު ކުރެއްވި ގޮތެއްނޫން. ކީރިތި ރަސޫލާ ހަދީސްކުރައްވާފައިވަނީ ތިމަންކަލޭގެ ފާނު ނަމާދު ކުރާތީ ތިޔަބައިމީހުން ދުށްގޮތަށް ނަމާދު ކުރާށޭ. އެހެންވީމާ ޒަައިދު މެން އަންގަންވީނު މިސްކިތުގައި ސައުންޑްސިސްޓަމް ބެހެއްޓުމަކީވެސް އިސްލާމްދީނުގައި އޮންނަ ކަމެއްނޫނޭ.\nސެޕްޓެމްބަރު 8, 2020 14:39\nކޮއްމެހެން ބަންގީގެ އަޑުވެސް އިއްވާކަށް ނުޖޭހޭ. ޥަގުތު ޖެހުނީމަ\nސެޕްޓެމްބަރު 8, 2020 14:59\nދުވަސްކޮޅަކުން ބުނާނެ ބަންގި އަޑުވެސް އިއްވާކަށްނުޖެހޭނެއޭ. ފަހުޒަމާނުގައި ދީން އޮޅުވާނެކަމީ ކަނޑައެޅި އެނގިގެންވާކަމެއް.\nސެޕްޓެމްބަރު 8, 2020 15:01\nއެއީ ކީއްވެބާ އނަމާދުކުރާއަޑު އިވުނީމާ އެހެންމީހުންގެ ހިތައް އިސްލާމް ދީނުގެ ލޯބި އިތުރުވެދާނެތީތަ\nސެޕްޓެމްބަރު 8, 2020 17:52\nތިހެންވިއްޔާ ބަންގި ވެސް ގޮވަން ނުޖެހޭނެ ކަމަށް ކަލޭމެން ބުނެފާނެ.\nސަލާތު އެމްވީ އެޕްއިން ބަންގި އެލާޓް އާދޭ. އެހެންވީމާ ބަންގި ގޮވުމުގެ ބޭނުމެއް ނެތްތާ